text:
༄༅། །སྐབས་ ༡༦ པའི་བོད་མི་མང་སྤྱི་འཐུས་རྣམས་བོད་མིའི་འདུ་སྡོད་གཞིས་ཆགས་ཁག་ལ་ཕྱོགས་བསྐྱོད་ཕེབས་རྒྱུའི་ས་བགོས་ཡོད་པ་ལྟར། སྤྱི་འཐུས་བསྟན་པ་ཡར་འཕེལ་མཆོག་ཕྱི་ལོ་ ༢༠༡༧ ལོའི་ཟླ་ ༡༡ ཚེས་ ༢༧ ནས་ཚེས་ ༢༩ བར་རྒྱ་གར་བྱང་ཕྱོགས་སྡེ་ར་ལྡུན་ས་གནས་འགོ་འཛིན་ཁྱབ་ཁོངས་བོད་མིའི་སུད་ཚོང་གཉེར་སའི་ས་གནས་ཁག་ཅིག་ལ་གཞུང་འབྲེལ་ཕྱོགས་བསྐྱོད་ལེགས་པར་གྲུབ་སྟེ་ཕྱི་ཚེས་ ༣༠ ཉིན་བཞུགས་སྒར་རྡ་སར་ཕེབས་འབྱོར་གནང་ཡོད།
དེ་ཡང་སྤྱི་འཐུས་མཆོག་ཕྱི་ཚེས་ ༢༦ ཉིན་རྡ་ས་ནས་ལྡི་ལིར་ཕེབས་ཐོན་གནང་བ་དང་། ཕྱི་ཚེས་ ༢༧ ཉིན་ལྡི་ལི་བོད་སྒར་བསམ་ཡས་གླིང་ནས་མི་རཏ་ (Meerut) བོད་མིའི་སུད་ཚོང་ཁྲོམ་སར་ཕེབས་ཐོན་གནང་སྟེ་ས་གནས་སུ་འབྱོར་མཚམས་འགན་ཁུར་མི་སྣས་སྣེ་ལེན་གཟབ་རྒྱས་ཞུས་གནང་བ་དང་། དེ་བཞིན་མ་ཐུ་ར་ (Mathura) བོད་མིའི་སུད་ཚོང་ཁག་གཉིས་སུ་ཕེབས་སྐབས་ཀྱང་སུད་ཚོང་སྡེ་ཚན་གྱི་འགོ་འཛིན་དང་། མི་མང་ནས་སྣེ་ལེན་གཟབ་རྒྱས་ཞུས་གནང་ཡོད་འདུག
ཕྱི་ཚེས་ ༢༧ ཉིན་ནས་སུད་ཚོང་ས་གནས་ཁག་གི་ལས་རིམ་དབུ་འཛུགས་ཀྱིས་ཐོག་མར་མི་རཏ་ས་གནས་སུ་ཕེབས་ཐོན་གནང་སྟེ་བོད་མི་སུད་ཚོང་བ་རྣམས་དང་མཇལ་འཕྲད་ཀྱིས་ཚོགས་འདུ་ཚོགས་གནང་བ་དང་། ཚོགས་འདུའི་ཐོག་སྤྱི་འཐུས་མཆོག་ནས་གསུང་བཤད་དང་མི་མང་གི་དྲི་བར་ལན་འདེབས་གསལ་བཤད་གནང་ཡོད་པ་མ་ཟད། ཁྲོམ་སའི་འགན་འཛིན་རྣམས་དང་ལྷན་ས་གནས་ཀྱི་བདེ་སྡུག་དཀའ་སེལ་སླད་ཐབས་ལམ་ཇི་དགེའི་སྐོར་ལ་གྲོས་བསྡུར་ལྷུག་པོ་གནང་ཡོད། དེ་ནས་ལས་རིམ་ལྟར། ཕྱི་ཚེས་ ༢༨ ཉིན་མ་ཐུ་ར་ས་གནས་བོད་མིའི་སུད་ཚོང་ཁྲོམ་ས་ཀ་པ་དང་། ཁྲོམ་ས་ཁ་པའམ་ལྷ་སའི་ཁྲོམ་ས་བཅས་གཉིས་ལ་གཟིགས་བསྐོར་ཕེབས་གནང་སྟེ། མི་མང་དང་མཇལ་འཕྲད་ཀྱིས་ཚོགས་འདུ་ཚོགས་གནང་ཡོད་པ་དང་། ཕྱོགས་མཚུངས་སྤྱི་འཐུས་མཆོག་ནས་ས་གནས་ཁྲོམ་ས་ཁག་གསུམ་གྱི་བདེ་སྡུག་གནས་སྟངས་སོགས་ལ་རྒྱུས་ ལོན་མཐིལ་ཕྱིན་གནང་ཡོད་འདུག
གཟིགས་བསྐོར་ཕྱོགས་ཕེབས་སྐབས་ས་གནས་སོ་སོའི་སུད་ཚོང་མི་མང་རྣམས་ཀྱི་བསམ་ཚུལ་བསྡུ་ལེན་དང་། མི་མང་འདུ་འཛོམས་ཀྱི་ཚོགས་འདུའི་ཐོག་སྤྱི་འཐུས་མཆོག་ནས་གསུང་བཤད་ཐེངས་ ༣ གནང་ཡོད་པ་དང་། མི་མང་འདུ་འཛོམས་སྐབས་སོ་སོར་སྤྱི་འཐུས་མཆོག་ནས་གཙོ་བོ་སྤྱི་ནོར་ ༸གོང་ས་ ༸སྐྱབས་མགོན་ཆེན་པོ་མཆོག་གི་མཛད་འཕྲིན་དང་། བོད་ནང་གི་ཛ་དྲག་གནས་སྟངས་སྐོར། བོད་དོན་དང་འབྲེལ་བའི་རྒྱལ་སྤྱིའི་ཆབ་སྲིད་ཀྱི་གནས་བབ། སྐབས་ ༡༦ པའི་བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་ཚོགས་དུས་བཞི་པའི་ལས་རིམ་སྐོར་བཅས་ཀྱི་ཐོག་གསུང་བཤད་དང་དྲི་བར་ལན་འདེབས་གསལ་བཤད་གནང་ཡོད།
དེ་བཞིན་སུད་ཚོང་མི་མང་ཁོངས་སོ་སོ་ནས་དཀའ་སེལ་མཇུག་སྐྱོང་དགོས་རིགས་སྙན་ཞུ་དང་། སུད་ཚོང་ས་གནས་དང་མི་མང་སོགས་ཀྱི་གནས་སྟངས་ཐོག་གཟིགས་ཞིབ་ཀྱིས་གཞུང་འབྲེལ་ཕྱོགས་བསྐྱོད་ཀྱི་ལས་དོན་ཁག་ཅིག་ཡོངས་སུ་གྲུབ་པ་གནང་ཡོད། ད་རེས་སྤྱི་འཐུས་མཆོག་ས་བགོས་ལྟར་ཕྱོགས་བསྐྱོད་ཕེབས་རིང་ས་གནས་སོ་སོ་ནས་བདེ་སྡུག་ཞུས་ཁག་འབྲེལ་ཡོད་ལྷན་ཁང་སོ་སོས་དཀའ་སེལ་དགོངས་བཞེས་དང་འབྲེལ་བའི་ཕྱག་བསྟར་མཇུག་སྐྱོང་གནང་དགོས་རིགས་རྣམས་དོན་གནད་རེ་རེ་བཞིན་སྤྱི་འཐུས་རྒྱུན་ལས་བརྒྱུད་འཛིན་སྐྱོང་བཀའ་ཤག་ཏུ་འབུལ་ལམ་ཞུ་རྒྱུ་ཡིན་པ་བཅས་ཀྱི་གནས་ཚུལ་དུ།།


c: text/html

text:
ཡིད་འགུལ་ཐེབས་པའི་གཏམ་རྒྱུད་ཅིག
- །
- མིག་དམར།, 22 ཟླ་བཅུ་གཉིས། 2015 14:14
- ། རྩོམ་རིག་མེ་ལོང་། སྒྱུར་བ་པོ། མིག་ཡ་གཅིག
(དགྱའི་དྲ་ཚིགས་ཤིག་ནས་བཏུས་པ་ཡིན་ཏེ་རྩོམ་པ་པོའི་མིང་བཀོད་མི་འདུག)
གཉེན་སྟོན་གྱི་ཉིན་མོར། མགྲོན་ཁང་གི་སྒོ་ཁ་རུ་རྟ་དང་རླངས་འཁོར་ཆུ་བོའི་རྒྱུན་རེད།
༡ ཨ་མས "མགྲོན་ཁང་གི་གྲུ་ག་ན་ཡོད་པའི་སློང་མོ་ཞིག་དང་འདྲ་བ་དེ་གཉིས་སུ་རེད" ཟེར།ངས་དེ་ཡི་ཕྱོགས་སུ་བལྟས་པ་ན། རྒད་པོ་ལོ་ལོན་ཞིག་གིས་ཏག་ཏག་ང་ལ་བལྟས་འདུག ཁོང་གི་གམ་དུ་ད་རུང་རྒད་མོ་ལོ་ལོན་ཞིག་འདུག ངས་ཕར་ལྟ་བཞིན་འདུག་པ་ཤེས་ཏེ་ཁོང་གཉིས་ཀས་ལམ་སང་མགོ་བོ་སྨད་བྱུང་། ངས་ཁོང་གཉིས་ངོ་མི་ཤེས། ཡིན་ན་ཡང་སློང་མོ་བ་ཞིག་མིན་པ་འདྲ། ཚེམ་གྲུབ་གསལ་བོར་མངོན་པའི་གྱོན་ཆས་གསར་བ་རེ་རེ་གྱོན་འདུག ཨ་མས་སློང་མོ་བ་ཟེར་དོན་ནི་ཁོང་གཉིས་ཀྱི་ལུས་པོ་སྒུར་སྒུར་དུ་འདུག་ལ། རྒད་མོ་དེའི་གམ་ན་འཁར་བ་ཞིག་བཞག་ཡོད་པས་ཡིན་རྒྱུ་རེད།
ཨ་མས"མཚོ་རྒྱལ་ནི་དྭ་ཕྲུག་ཅིག་ཡིན་པས་གཉེན་ཉེ་ཞིག་གང་ནས་ཡོང་། གལ་ཏེ་ངོ་མི་ཤེས་ན་ཕར་ལོག་ཅིག ད་སྐབས་སློང་མོ་བ་ཚོ་སྤྱོད་པ་ངན་པ་ལ། མགྲོན་ཁང་སྒོ་ཆེན་བསྲུང་ནས་སུ་ཚང་གིས་གཉེན་སྟོན་བཤམས་ན་གཉེན་ཉེ་ཡིན་ཁུལ་གྱིས་དེ་བ་ཚང་གི་ཟས་ཆང་ལ་རོལ་འགྲོ་ཟེར། ངས "ཡིན་རྒྱུ་མ་རེད། མཚོ་རྒྱལ་སྐད་བཏང་སྟེ་འདྲི་དང" ཞེས་མཚོ་རྒྱལ་འབོད་དུ་སོང་བ་ཡིན། མཚོ་རྒྱལ་གྱིས་འཚབ་འཚུབ་ངང་ངའི་ལག་གི་མེ་ཏོག་ཆུན་པོའང་ས་རུ་གཡུགས་སོང་། མཐའ་མར་ངག་ཏ་མ་ཏིག་གིས་ཁོང་ཚོ་ནི་ཁོ་བའི་ཨ་ཁུ་ཨ་ནེ་རེད་ཟེར། ངས་ཨ་མར་སྡང་མིག་ཅེར་གྱིན "ཅུང་ཙམ་མིན་ན་གཉེན་ཚང་སྒོ་རུ་ཕུད་སོང" ཞེས་ལེ་བདའ་བྱས་པ་ཡིན།
ཨ་མས "མཚོ་རྒྱལ་ཁྱོད་དྭ་ཕྲུག་མ་ཡིན་ནམ། གང་ནས་གཉེན་ཉེ་ཞིག་ཡོང་བ་རེད།" ཅེས་པ་ན། མཚོ་རྒྱལ་གྱིས་མགོ་བོ་སྨད་བཞིན་དུ" ཁོང་ཚོ་ནི་ཐག་རིང་གི་ཉེ་དུ་རེད། ལོ་ངོ་མང་པོར་འབྲེལ་བ་མ་བྱུང་ཡང་ད་རེས་གཉེན་སྟོན་ནི་གལ་ཆེན་དོན་ཆེན་ཡིན་པས་གཉེན་ཉེ་མེད་ན་མི་འགྲིག་སྙམ་ནས། དེའི་ཕྱིར་་་ ་་་" ཞེས་ཨ་མའི་མདུན་དུ་འཚེར་སྣང་གིས་བརྗོད།
ང་མཚོ་རྒྱལ་གྱི་ཕྲག་པར་འཁྱུད་ནས་གཉེན་ཉེ་ཡོད་ཀྱང་སྔ་ས་ནས་མ་བཤད་པར་འཁང་ར་དང་བཅས། ཁོང་རྣམ་པ་གཉིས་གཉེན་ཉེ་ཡིན་ན་དམིགས་བསལ་མདུན་ཅོག་སྟེང་དུ་གདན་འདྲེན་བྱེད་དགོས། མདུན་ཅོག་ཕལ་བ་དེར་སྡོད་དུ་འཇུག་སྲོལ་ཞིག་གང་ན་ཡོད་ཅེས་པ་ན། མཚོ་རྒྱལ་གྱིས་ང་བཀག་ནས "ཁོང་གཉིས་མདུན་ཅོག་དེ་རང་དུ་བསྡད་ན་བཟང་། མདུན་ཅོག་གཞན་པའི་ཐོག་ནས་ཟས་ཟ་བར་ཡང་དོགས་མི་བདེ་བར་འདོད" ཟེར།
མཚོ་རྒྱལ་གྱིས་རང་ཉིད་ཀྱི་ཆེ་མཐོང་ཆེད་དུ་ཨ་ཁུ་ཨ་ནེ་གཉིས་གཉེན་ཉེའི་མདུན་ཅོག་ཐོག་ཏུ་མི་འབོད་པ་ཡིན་ནམ། དེ་འདྲ་ཡིན་ན་དང་པོ་ནས་གཉེན་སྟོན་འདིར་མགྲོན་འབོད་བྱེད་དགོས་དོན་མེད། དེས་ན་ཁོང་གཉིས་ནི་ཞིང་གྲོང་ནས་ཡོང་བ་ཡིན་ཚོད་འདུག་པས། འཁོར་ཅོག་སྟེང་གི་ཟ་མའང་ཟ་མི་ཤེས་པར་དོགས་ནས་སྤྱིར་བཏང་གི་མདུན་ཅོག་དེར་སྡོད་དུ་བཅུག་པ་ཡིན་ནམ། དེ་ལྟར་ཡིན་པའི་དབང་དུ་བཏང་ན་ཡང་རྒན་རྒོན་གཉིས་ཀྱིས་ང་ལ་མགོ་སྨད་ཚུལ་ལས། ང་ལ་དོགས་མི་བདེ་བའི་སྣང་བ་ཞིག་སྐྱེས།གཉེན་ཚང་ཡིན་ན་རྫོངས་པ་གྱ་ནོམ་པ་ཞིག་སྟོན་རྒྱུ་མེད་ཀྱང་སྔུན་ལ་ཡོང་ནས་ཁ་དགའ་ངོ་འཛུམ་གྱིས་ཁ་གཡང་སྙན་མོ་ཞིག་གིས་རྟེན་འབྲེལ་བསྒྲིག་པ་ནི་འཇིག་རྟེན་འདིའི་སྲོལ་དུ་ཆགས་ཡོད་པ་ལས། གདོང་ལའང་ལྟ་མི་ཕོད་པའི་གཉེན་ཚང་ཕར་ཞོག སྐུ་མགྲོན་ཞིག་ཀྱང་ད་སྔར་མཐོང་མ་མྱོང་། ད་དུང་་་ ་་་ ད་དུང་གཉེན་སྟོན་མཛད་སྒོ་དབུ་འབྱེད་ཀྱི་ཤོག་སྦག་གིས་ང་འདང་རྒྱག་ལས་དཀྲོག་བྱུང་། གཉེན་སྟོན་མཛད་སྒོའི་འགོ་མ་བརྩམས་བར་དུ་མདུན་ཅོག་དེ་རུ་ཨ་ཁུ་ཨ་ནེ་གཉིས་གཅིག་པུ་རེད། མདུན་ཅོག་དེར་གཉེན་ཆང་འདྲེན་དུ་འགྲོ་རྒྱུ་བཤད་པར་མཚོ་རྒྱལ་གྱིས་ཡུན་རིང་ལ་སོམ་ཉི་བྱས་མཐར། ང་ཁྲིད་ནས་ཐད་ཀར་ཁོང་ཚོའི་འགྲམ་ནས་ཆས་སོང་།ཁ་ཕྱིར་འཁོར་བ་ན་ཁོང་གཉིས་ཀྱིས་མགོ་བོ་ཤིན་ཏུ་སྨད་ནས་འདུག འདང་ཞིག་བརྒྱབ་ནས་མཚོ་རྒྱལ་ཁྲིད་དེ་ཕྱིར་སོང་ནས "ཨ་ཁུ། ཨ་ནེ། ངེད་གཉིས་ཀྱིས་ཁྱེད་རྣམ་པ་གཉིས་ལ་བཀྲ་ཤིས་གཉེན་ཆང་གང་རེ་འདྲེན" ཞུས་པ་ན། ཁོང་རྣམ་གཉིས་ཀྱིས་ཡིད་མ་ཆེས་པའི་ཉམས་ཚུགས་དང་བཅས་ཏེ་མགོ་བོ་ཐོལ་གྱིས་བཏེགས་ནས་ང་ལ་བལྟས།
རྒན་རྒོན་གཉིས་ཀྱི་མགོ་སྐྲ་དཀར་པོར་བལྟས་ཚོད་ཀྱིས་ཧ་ཅང་རྒས་འདུག ཕལ་ཆེར་ལོ་རྒན་བརྒྱད་ཅུའི་སྟོད་དུ་སླེབས་ཟིན་ཚོད་འདུག ཨ་ནེའི་མིག་འབྲས་གཉིས་ཁུང་དུ་འཛུལ་འདུག གདོང་ང་ལ་གཏད་ཀྱང་མིག་གཡོ་བའི་ཁ་ཕྱོགས་མ་ངེས། ངས་ཁོང་མོའི་མདུན་དུ་ལག་པ་ཡབ་ཡོབ་གཡུག་ཀྱང་གོ་ཚོར་མི་འདུག མ་གཞི་ནས་ཨ་ནེ་ནི་ཞ་ར་ཞིག་རེད།
"ཨ་་་ ཨ་ཁུ། ཨ་ནེ། འདི་ནི་ངའི་ཟླ་མོ་ལེགས་མཛེས་རེད། ངེད་གཉིས་ཀྱིས་ད་ཁྱེད་རྣམ་པ་གཉིས་ལ་གཉེན་ཆང་འདྲེན" མཚོ་རྒྱལ་གྱིས་རང་གི་ཡུལ་གྲོང་གི་སྐད་བརྡའི་ཐོག་ནས་ཁོང་གཉིས་ལ་གསལ་འགྲེལ་ཞིག་བྱས་པ་ན། ཨ་ཁུས " ཡ་ཡ་་་ ཡ་ཡ་་་ "དང་བཅས་འཁྱར་འཁྱོར་ངང་ཡར་ལ་བཞེངས། ལག་གཡོན་པ་ཨ་ནེར་འཁྲས་ཤིང་ལག་གཡས་པས་ཆང་ཕོར་འདར་འདར་ངང་བཏེགས་བྱུང་། ལག་པའི་རྒྱབ་ཏུ་སྐྱི་གཉེར་ཆགས་ཤིང་སེན་མོ་མཐུག་པོའི་བར་གསེང་ན་ད་དུང་ས་རྡུལ་འཚང་འདུག གདོང་ས་ལ་གཏད་རྒྱབ་ཉི་མར་གཏད་པའི་ལོ་ཟླ་ཡིས་ཁོང་གཉིས་ཀྱི་ལུས་པོའང་གཞུ་བཞིན་བསྒུར་བར་སྙམ། གློ་བུར་དུ། ཧ་ལས་པ་ཞིག་ལ་ཨ་ཁུའི་རྐང་པ་གཡས་པ་རྩ་བ་ནས་མེད་པ་མཐོང་སོང་། ཨ་ནེ་ནི་ཞ་ར་ཞིག་རེད་ལ་ཨ་ཁུ་ཡང་རྐང་ཏོ་ཞིག་རེད། ཇི་འདྲ་འདྲའི་ཁྱོ་ཤུག་ལས་ངན་གཉིས་རེད་དམ།
"བཞེངས་མི་དགོས། བཞུགས་རོགས་གནང་དང" ང་སོང་ནས་ཁོང་གཉིས་བསྐྱོར་བ་ན་ཨ་ཁུ་འདར་འདར་ངང་མར་བསྡད། རྒྱུ་མཚན་ཅི་ཡིན་འདི་ཡིན་མི་ཤེས་པའི་ཨ་ནེའི་མིག་ཆུ་ཁྲོམ་ཁྲོམ་དུ་བཞུར་བར་ཨ་ཁུས་ཅི་ཡང་མི་སྨྲ་བར་ཨ་ནེའི་རྒྱབ་ལ་བྱིལ་བྱིལ་བྱེད་ཚུལ་ལས། ཁོང་རྣམ་གཉིས་ལ་ཁ་བརྡ་རེ་འགའ་བྱེད་འདོད་ཡོད་ཀྱང་། ཁོང་གཉིས་ཀྱི་འཁྲིེས་ནས་མཚོ་རྒྱལ་གྱིས་ངའི་ལག་མགོ་ནསའཐེན་ཏེ་ཕྱིར་ལོག་པ་ཡིན།
ངས་མཚོ་རྒྱལ་ལ " ཁོང་གཉིས་ཕྱིར་ལོག་སྐབས་དངུལ་སྒོར་ཁ་ཤས་བྱིན། དེ་འདྲའི་ཉམས་ང་བ་ལ། ཁོང་གཉིས་གཅིག་ནི་དབང་པོ་སྐྱོན་ཅན་དང་གཅིག་ནི་ཡན་ལག་སྐྱོན་ཅན་རེད། ཅི་ལྟར་བསམ་ན་མི་ཚེ་ཇི་ལྟར་འཁྱོལ་ཐབས་ཤིག་འདུག་ཨང་།" ཞེས་པ་ན། མཚོ་རྒྱལ་གྱིས་མགོ་ལྕོག་ལྡེམ་ལྡེམ་བྱེད་པ་ལས་ཅི་ཡང་མི་སྨྲ་བར་ང་ལ་དམ་པོར་འཁྱུད་བྱུང་།
༢ ལོ་དེའི་ཐོག་མའི་གནམ་གང་གི་དགོང་མོར། མཚོ་རྒྱལ་གྱིས་ཕོ་བ་ན་བར་ཁག་དཀྲིས་ནས་དགོང་ཟས་ཀྱང་མ་ཟོས་པར་མལ་ཁང་དུ་ཆས་སོང་། ངས་ཨ་མར་འབྲས་ཐུག་ཅིག་བསྐོལ་དུ་བཅུག་ནས་མལ་ཁང་དུ་སོང་བ་ན། མཚོ་རྒྱལ་གྱི་མིག་མཐའ་མཆི་མས་བརླན་ཞིང་མལ་ཁྲིའི་སྟེང་དུ་ཉལ་འདུག ངས “མཚོ་རྒྱལ། ཁྱོད་ཀྱིས་འདི་ལྟར་བྱེད་རྒྱུ་མ་རེད། ཐོག་མའི་ནང་མི་ཚང་འཛོམས་དུས་ཆེན་གྱི་དགོང་མོའི་གསོལ་སྟོན་ལ། ང་ཚོ་ནང་མི་དང་ལྷན་དུ་མི་རོལ་བར་མལ་ཁང་དུ་སོང་ནས་ད་དུང་འདི་འདྲ་བྱས་ན། ང་ཚོས་ཁྱོད་སྡུག་ལ་སྦྱར་ཡོད་པ་འདྲ་ཨང་། ད་དུང་དུས་སྟོན་སླེབས་པ་ན་ཕོ་བ་ན་རྒྱུ་ཞིག གང་ན་དཔེ་འདི་འདྲ་ཞིག་ཡོད་དམ། དོན་དུ་ངས་ཁྱོད་ལ་ཕོ་བ་ན་བཞིན་མེད་པ་ཤེས་ཡོད། ཤོད་དང་། ཅི་ཞིག་རེད།” ཅེས་བཤད་པ་ན། མཚོ་རྒྱལ་གྱིས་ཡུན་རིང་སྡུག་ངོ་བྱས་མཐར “དགོངས་པ་མ་འཚོམ། ངས་ཨ་ཁུ་དང་ཨ་ནེ་དྲན་ལ། ད་དུང་འདས་ཟིན་པའི་ཕ་མ་གཉིས་ཀ་ཧ་ཅང་དྲན་གྱིན་འདུག ང་གསོལ་སྟོན་མདུན་ཅོག་སྟེང་ནས་ངུས་ན་སྒྱུག་པོ་སྒྱུག་མོའི་ཐུགས་ཁམས་དཀྲུག་དོགས་པ་ཡིན།”ཟེར།
ངས་ཁོ་དམ་པོར་པང་སྟེ “ཅི་འདྲའི་གཅེས་ཕྲུག་གླེན་པ་ཞིག་རེད། ཁོང་ཚོ་དྲན་ན་ང་ཚོ་ལོ་སར་རྗེས་ནས་འུ་གཉིས་ལྟ་སྐོར་དུ་སོང་ན་མ་རེད་དམ། ཡང་གཅིག་བཤད་ན་ངས་ཁོང་གཉིས་ཅི་ལྟར་འཚོ་བཞིན་པ་དངོས་སུ་མཐོང་བར་འདོད་ཀྱིན་ཡོད།” ཅེས་པ་ན། མཚོ་རྒྱལ་གྱིས “དྲག་གི རི་ལམ་དེར་ཧ་ཅང་བགྲོད་དཀའ་བས་ཁྱོད་ཨ་ཐང་ཡང་ཐང་ཆད་རྒྱུ་རེད། རྗེས་ཕྱོགས་ལམ་ཡག་པོ་བཟོས། འུ་གཉིས་ལ་ཕྲུ་གུ་ཡོད་ན་ད་ངས་ཁྱོད་ཁྲིད་ནས་འགྲོ་ཆོག”ཟེར། ངའི་སེམས་ནས་བཤད་འདོད་པ་ནི་ང་ཚོར་ཕྲུ་གུ་ཡོད་རག་བར་དུ་ཁོང་གཉིས་འཇིག་རྟེན་འདིར་བཞུགས་ཐུབ་བམ་སྙམ་ཡང་། དེ་ལྟར་བཤད་མ་ཕོད་པར་ཁོང་རྣམས་ལ་དངོས་དངུལ་རེ་སྐུར་རྒྱུ་བྱས་པ་ཡིན།
༣ ལོ་གཞུག་མའི་ནང་མི་ཚང་འཛོམས་ཀྱི་སྐབས་སུ་ངས་ཕྱི་རོལ་ནས་བྱ་བ་བསྒྲུབ་ཀྱིན་ཡོད་པས་ཕྱིར་རང་ཁྱིམ་དུ་ལོག་མ་ཐུབ། ངས་མཚོ་རྒྱལ་དང་ཕ་མ་གཉིས་ཧ་ཅང་ཧ་ཅང་གིས་དྲན། ངས་མཚོ་རྒྱལ་ལ་ཁ་པར་བཏང་ནས་ལབ་གླེང་བྱས་པ་ཡིན། ངས་མཚོ་རྒྱལ་ཁྱོད་ཀྱིས་ང་དྲན་ནས་གཉིད་མི་ཁུག་ན་ཅི་ཞིག་བྱ་རྒྱུ་ཡིན་དྲིས་པར། ཁོས “དེས་ན་དྲ་ཞུགས་བྱེད་རྒྱུའམ་གློག་བརྙན་ལ་བལྟ་རྒྱུ་ཡིན། ད་དུང་ཐབས་ཤེས་མེད་ན་ཉལ་ནས་མིག་ཅེ་རེར་དྲན་ཅི་ཐུབ་ཅིག་དྲན་དུ་འཇུག་རྒྱུ་ཡིན” ཟེར། མཚན་མོ་དེར་ངེད་གཉིས་ཀྱིས་ཁ་པར་གྱི་གློག་སྣུམ་རྦད་དེ་རྫོགས་པའི་བར་དུ་ལབ་གླེང་བྱས། མགྲོན་ཁང་གི་མལ་སྒྲོམ་སྟེང་དུ་ཉལ་ནས་སྒེའུ་ཁུང་ཕྱི་རོལ་གྱི་དཀར་ཞིང་སྒོར་བའི་ཟླ་བ་ལ་བལྟས་ན་ང་གཏན་ནས་གཉིད་མི་ཁུག མིག་ཟུང་ཅེར་ཞིང་མཆི་མ་འདོན་བཞིན་མཚོ་རྒྱལ་དྲན། ཨ་ཕ་དྲན། ཨ་མ་དྲན།
མཚོ་རྒྱལ་ཡང་གཉིད་ཁུག་གིན་མེད་ན་ཕལ་ཆེར་དྲ་རྩེད་ཀྱི་རོལ་མཚོ་རུ་ཆས་ཀྱིན་མེད་དམ་སྙམ་ནས་ཡར་ལ་ལངས་ཏེ་གློག་ཀླད་ཀྱི་ཁ་ཕྱེས། ཁྱེའུ་འཕྲིན་གསར་བ་དྲ་མིང་ལ་ཁྱོད་ཀྱི་ཀློག་པ་པོ་ཟེར་བ་ཞིག་བཟོས་ནས་མཚོ་རྒྱལ་ལ་རྩེད་མོ་ཞིག་རྩེད་དགོས་སྙམ།འཚོལ་ཞིབ་བྱས་པ་ན་མཚོ་རྒྱལ་ཡང་དྲ་ཐོག་ཏུ་འདུག་པས་ངས་རང་འགུལ་གྱིས་དྲ་གྲོགས་རེ་སྐུལ་བྱས་པ་ན་ཁོས་དེ་མ་ཐག་ཏུ་ངོས་ལེན་བྱས་བྱུང་། ངས་ཁོ་ལ་འདི་འདྲའི་ནང་མི་ཚང་འཛོམས་ཀྱི་དུས་ཆེན་ཞིག་ལ་ཁྱོད་ཅི་ལ་དྲ་ཐོག་ཏུ་བག་གཡེང་ངང་རྒྱུ་བཞིན་ནམ་ཞེས་དྲིས་པའི་ལན་དུ། ངའི་ཟླ་མོ་ཕྱི་རོལ་དུ་ལས་ཀར་ཡོད་པའི་དབང་གིས་ང་གཉིད་མི་ཁུག་པས་དྲ་ཞུགས་བྱས་པ་ཡིན་ཟེར། སྐད་ཆ་དེས་ང་ཧ་ཅང་མགུ་བར་བྱས་ལ་སླར་ཡང “ཟླ་མོ་ཁྱིམ་དུ་མེད་ན་མཛའ་མོ་ཞིག་བཙལ་ནས་ཁོ་མོའི་ཚབ་བྱས་ན་ཆོག དཔེར་ན། དྲ་ཐོག་ནས་བརྩེ་བའི་སྙིང་གཏམ་གྲོལ་ཏེ་དགའ་སྐྱིད་མྱོང་པ་དང་་་ ་་་”ཞེས་བཏགས་པ་ན། ནམ་ཕྱེད་ཙམ་འགོར་རྗེས་ཁོས་གཞི་ནས “དགོངས་པ་མ་འཚོམ། གལ་ཏེ་ཁྱོད་ཀྱིས་མཛའ་གྲོགས་འཚོལ་གྱིན་ཡོད་ན་ཁྱོད་ཀྱི་འཚོལ་བྱ་དེ་ང་མིན།བདེ་མོ་བྱོས” དུམ་ཚན་དེ་བསྐུར་སོང་། “དགོངས་པ་ཁྱོན་ནས་མ་འཚོམ། ངས་དེའི་དོན་རྩ་བ་ནས་མིན། ཁྱོད་སྤོ་མ་ལངས” ཞེས་ཐག་ཐག་ཏུ་བཏགས་ཏེ་བསྐུར་བ་དང་ཡུད་ཙམ་ནས་ཁོས་ང་ལ་ཁྱོད་ཅི་ལ་དྲ་ཞུགས་བྱས་ཡོད་དྲིས་པར། ངས་ཕྱི་རོལ་ན་བྱ་བ་བསྒྲུབ་ཀྱིན་ཡོད། ད་ལྟ་ཨ་ཕ་དང་ཨ་མ་དྲན་གྱིན་འདུག དེ་སྔོན་ཟླ་བོ་ལ་ཁ་པར་བཏང་བ་ཡིན་མོད་ད་དུང་གཉིད་མི་ཁུག་པས་དྲ་ཞུགས་བྱས་པ་ཡིན་ཞེས་ལན་བསྐྱོན།
“ངས་ཀྱང་ཕ་མ་དྲན། གཉེན་དང་ཁ་ཐག་རིང་བས་གཉོར་སྐྱོང་བྱེད་ཐུབ་མི་འདུག” ཟེར། ངས “གཉེན་དང་ཁ་ཐག་རིང་བས་གཉོར་སྐྱོང་མི་ཐུབ་ཟེར་བ་ཅི་ཡི་དོན” ཞེས་སྐད་ཆ་དེ་བསྐྱར་ལོག་བྱས་པ་ཡིན། མཚོ་རྒྱལ་གྱི་སྐད་ཆ་དེས་ང་རེ་ཞིག་སོམ་ཉིར་ཚུད་སོང་།
“ཁྱེད་ཀྱི་མིང་ལ ‘ཁྱོད་ཀྱི་ཀློག་པ་པོ’ ཟེར་ན་དོ་དགོང་ཁྱོད་ཀྱིས་ང་ལན་གཅིག་ཀློགས་དང་། དོན་དག་ལ་ལ་ཞིག་ཡུན་རིང་སེམས་ལ་ཉར་ནས་ནད་དུ་འགྱུར་ཉེན་འདུག དེ་ལས་སེམས་དོན་ཕྱི་རུ་བཏོན་ན་དགེ་བ་ཞིག་འཐོབ་ཡོང་། མ་གཞི་འུ་གཉིས་ཕན་ཚུན་ངོ་མི་ཤེས་པས་ཁྱོད་ཀྱིས་གཏམ་རྒྱུད་ཅིག་ལ་ཉན་བཞིན་ཡོད་སོམས་དང་ཆོག” མཚོ་རྒྱལ་གྱིས་དེ་ལྟར་བྲིས་བྱུང་།
དེ་ལས་མཚོ་རྒྱལ་གྱིས་ནམ་རྒྱུན་དུ་དོན་དག་ཅིག་སྦ་གསང་བྱས་ཡོད་པ་ཤེས་སོང་ཡང་།དོན་དག་ཅི་ཞིག་སྦ་གསང་བྱས་ཡོད་དམ། མི་སེམས་ཀྱི་ལྐོག་གྱུར་དང་ལྐོག་གྱུར་གྱི་མི་སེམས་འདི་རང་གི་ཟླ་མོ་དང་ནང་མིར་མི་བཤད་པར་དྲ་ངོས་ཀྱི་སེམས་པ་རྒྱུས་མེད་ཅིག་ལ་སྟོན་དོན་ཅི་ཡིན་ནམ། མཚོ་རྒྱལ་གྱིས་ང་དང་ནང་མི་ཚོར་རྒྱབ་འགལ་གྱི་བྱ་བ་རེ་བསྒྲུབས་པ་ཡིན་ནམ། ཡང་ན་ང་དང་ངའི་ཕ་མ་ལ་ཡིད་རྟོན་མེད་པ་ཡིན།
༤ “ལོ་ངོ་སུམ་ཅུའི་ཡར་སྔོན་དུ། ངའི་ཨ་ཕ་ལོ་ལྔ་བཅུར་སླེབས་ལ་ཉེ་ཡང་གཉེན་སྒྲིག་མ་བྱས། རྒྱུ་མཚན་ནི་གཅིག་ནས་ཨ་ཕ་རྐང་ཏོ་ཡིན་པ་དང་། གཉིས་ནས་ཁྱིམ་ཚང་ཧ་ཅང་དབུལ་ཕོངས་ཡིན་པས་ཁོང་གི་མནའ་མ་བྱེད་འདོད་པའི་སྐྱེས་མ་ཞིག་མ་བྱུང་། རྗེས་སུ། གྲོང་པའི་ནང་དུ་རྒན་པོ་སྤྲང་པོ་ཞིག་གིས་བུ་མོ་ཞ་ར་ཞིག་ཁྲིད་ནས་སླེབས། རྒན་པོ་དེའི་ལུས་ལ་ནད་ལྕི་མོ་ཕོག་ཡོད་པས། ཨ་ཕས་སྙིང་རྗེ་གཟིགས་ནས་ངེད་ཚང་ནས་ངལ་གསོ་བྱེད་དུ་བཅུག བློ་ཡུལ་ལས་འདས་པ་ཞིག་ལ་རྒན་པོ་སྤྲང་པོ་དེ་གཏན་ནས་ལངས་རྒྱུ་མེད་སོང་བ་རེད། རྗེས་ནས་རྒན་པོའི་བུ་མོ་ཞ་ར་དེ་ངའི་ཨ་ཕའི་ཟླ་མོར་གྱུར་ནས་འཚོ་བ་གསར་བ་ཞིག་འགོ་བཙུགས་པ་རེད།
ལོ་གཉིས་ཀྱི་གཞུག་ཏུ་ང་སྐྱེས། ངེད་ཚང་གི་འཚོ་བ་ཤིན་ཏུ་ཞན་ན་ཡང་ངས་གཏན་ནས་ལྟོགས་ལྐོམ་མྱངས་མ་མྱོང་། ཕ་མ་གཉིས་ཀྱིས་ཞིང་ལས་མི་ཐུབ་པས་ཐོན་སྐྱེད་ཅི་ཡང་མེད་ན་ཡང་། གཞན་ལ་མ་རྨོས་ལོ་ཏོག་གི་ཤུན་བུ་བཤུ་གླ་བྱེད་པ་རེད། ཉིན་རེར་མ་རྨོས་ལོ་ཏོག་རྐང་བཅུ་གྲངས་རེའི་ཤུན་བུ་བཀོག་ན་མཛུབ་མགོ་རྨ་རུ་གྱུར་འགྲོ ཕྱི་ཉིན་ཡང་རྨ་རས་བརྒྱབས་ནས་སླར་ཡང་བཤུ་བ་རེད།
ང་སློབ་གྲྭར་གཏོང་ཆེད་དུ་ངེད་ཚང་གིས་དེ་མོ་གསུམ་གསོས། དེ་མོ་གཉིས་ཀྱི་སྒོ་ང་བཙོང་བ་དང་དེ་མོ་གཅིག་གི་སྒོ་ང་དེ་ང་ལ་ཟ་རུ་བཅུག ཨ་མས་མོ་རང་གྲོང་ཁྱེར་ནས་སློང་མོ་བྱེད་སྐབས་གོ་ཐོས་སུ་གྲོང་ཁྱེར་གྱི་སློབ་ཕྲུག་ཚང་མས་བྱ་སྒོང་ཟ་བཞིན་ཡོད་ཟེར་ལ། འུ་ཚང་གི་ཨ་བས་ཀྱང་ཟ་བཞིན་ཡོད་པས་མ་འོངས་པར་གྲོང་ཁྱེར་ནང་གི་བྱིས་པ་ལས་སྤྱང་གྲུང་འཛོམས་པོ་ཞིག་ཡོང་ངེས་རེད་ཟེར།
འོན་ཀྱང་ཕ་མ་གཉིས་ཀྱིས་སྒོ་ང་ཟ་རོགས་མི་བྱེད། ཐེངས་ཤིག་ཨ་མས་སྒོ་ང་སྔོ་སླང་དུ་བླུག་རྗེས་སྒོང་ཤུན་ནང་ལྕེ་ལྡག་བྱེད་བཞིན་པ་མཐོང་བས། ངས་ཅི་ཙམ་གྱིས་ཨུ་ཚུགས་ཀྱི་སྐུལ་མ་བྱས་ཀྱང་མོས་གཏན་ནས་ཟ་རོགས་མི་བྱེད། ཨ་ཕས་དེའི་དོན་གོ་ནས་ཁོང་ཁྲོ་རབ་ཏུ་ལངས་ཏེ་ཨ་མར་འཁར་བས་གཞུས།
ཟས་ཁམ་གང་ཡིན་ཡང་མཉམ་ཟ་མ་བྱས་ན་ངས་ཀྱང་ཟས་ཐུན་གཅིག་མི་ཟ་ཁོ་ཐག་ཡིན་ཞེས་བཤད་མཐར། ངེད་ཚང་གི་བཟའ་མི་གསུམ་པོས་ཟ་མ་མཉམ་དུ་ཟ་བར་ཁས་ལེན་བྱས་བྱུང་། འོན་ཀྱང་ཟས་ཐུན་རེ་རེའི་སྐབས་སུ་ཕ་མ་གཉིས་ཀྱིས་ཐུར་མས་སྒོ་ང་བརྔོས་མ་རེ་བླངས་ནས་སོ་ཡིས་རེག་ཙམ་བྱེད་པ་ཙམ་རེད།
གྲོང་ཚོའི་ནང་གི་རྒན་དར་གཞོན་བྱིས་ཚང་མས་ངའི་མིང་ནས་འབོད་མ་མྱོང། ཚང་མས་ང་ལ་ཞར་ཏོ་ཚང་གི་ཨ་བ་ཟེར། ཕ་མ་གཉིས་ཀྱིས་དེ་ལྟར་འབོད་ཀྱིན་པ་ཐོས་ན་སྲོག་ཕར་བསྔོས་ཀྱིས་འཐབ་འཁྲུག་བྱེད་ངེས་ཤིང་། ཨ་མས་མིག་གིས་མི་མཐོང་བས་ས་ཕག་བླངས་ནས་ལ་འཕེན་ལོང་འཕེན་བྱེད་པ་དང་། “གྲི་སྟོང་གིས་གསོད་རྒྱུ་ཚོ། ངེད་གཉིས་ཞར་ཏོ་ཡིན་ཡང་ཨ་བ་བདེ་ཐང་ཡིན། ཁྱོད་ཚོས་རྗེས་ནས་དེ་ལྟར་གཅིག་བོས་དང་ལྟད་མོ་ཡོད། རྗེས་ནས་ངའི་ཨ་བའི་དོ་ཟླ་ཨེ་ཡོང་ལྟོས་དང་་་ ་་་” ཞེས་ཡང་ཡང་བཟློ།
༥ སློབ་འབྲིང་མཐའ་རྒྱུགས་ཀྱི་ལོ་དེར་ཞར་ཏོའི་བུ་ངའི་རྫོང་ཡོངས་ནས་རྒྱུགས་འབྲས་ཨང་དང་པོ་བླངས་པའི་འཕྲིན་བཟང་གིས་གནས་སྐབས་སུ་ཕ་མ་གཉིས་དགའ་སྤྲོས་འགྲང་དུ་བཅུག སྡེ་བ་གཞུང་ནས་ངེད་ཚང་ལ་སློབ་གྲྭ་འགྲིམ་པའི་འགྲོ་གྲོན་ཆ་ཚང་གི་མཐུན་རྐྱེན་གནངས། ང་སློབ་གྲྭར་བསྐྱོད་པའི་ཉིན་མོ་དེར་ཨ་ཕ་ནི་མི་ཚེའི་ནང་གི་ཆེས་ཐོག་མར་རི་སྡེ་དེ་ནས་ཕྱི་རུ་ཐོན་པ་རེད། རླངས་འཁོར་དུ་ཞུགས་སྐབས་ངའི་མིག་ཆུའི་ཕྲེང་ཐག་ཆད་སོང་། ཨ་ཕས་ལག་པ་ཡ་གཅིག་འཁར་བ་ལ་འཁྲེན་ཞིང་། ལག་པ་ཡ་གཅིག་གིས་ང་ཡི་མིག་ཆུ་འབྱིད་ཞོར་དུ “ཨ་ཕའི་ལོ་ལོ། གྲོང་ཁྱེར་དུ་སོང་ནས་སློབ་སྦྱོང་ཡག་པོ་བྱོས། རྗེས་སུ་ལས་བྱེད་པར་འགྱུར་རྗེས་མནའ་མ་ལོངས། ཁྱོད་ཀྱི་ཕ་མའི་སྐོར་ནས་སྐད་ཆ་འདྲི་མཁན་བྱུང་ན་རང་ཉིད་དྭ་ཕྲུག་ཅིག་ཡིན། ཕ་མ་མེད་ཅེས་ཤོད་མ་གཏོགས་གཞན་གྱིས་མཐོང་ཆུང་བྱེད་ངེས་ལ་ལྷག་པར་དུ་ཟླ་མོ་ཞིག་ཀྱང་མི་རྙེད། ཁྱོད་ཀྱིས་སྐྱ་ཡ་ཞིག་མ་རྙེད་ན་ངས་ཡབ་མེས་རྣམས་ཀྱི་ཞལ་ངོ་ཅི་ལྟར་མཇལ།”ཟེར།
“ཨ་ཕ། དེ་འདྲའི་བཤད་སྲོལ་ཞིག་གང་ན་ཡོད། ཨ་བ་གོོག་འགྲོས་ཤེས་ཙམ་ནས་རང་གི་ཕ་མ་བརྗེད་སྲོལ་ཞིག” ཅེས་ཨ་ཕར་མུ་མཐུད་བཤད་དུ་མ་བཅུག་ཀྱང་ཨ་མས་ངས་ཚིག་མཚམས་བཅད་ནས “ཨ་ཕའི་སྐད་ཆ་བདེན་པ་རེད། སློབ་གྲྭའི་ནང་ནས་གཞན་གྱིས་ཁྱོད་ལ་མཐོང་ཆུང་བྱས་པ་བརྗེད་སོང་བ་ཡིན་ནམ། ཁྱོད་ཞར་ཏོ་ཚང་གི་ཨ་བ་ཡིན་པས་གཞན་གྱིས་མིག་འོག་ལ་མི་འཇོག་པ་མ་ཟད། དང་ཐོག་དགེ་རྒན་ཚོས་ཀྱང་ཁྱོད་ལ་ལྟ་སྟངས་འཛིན་པ་མི་དྲན་ནམ། རྗེས་ཕྱོགས་ཁྱོད་ཀྱིས་གྲོང་ཁྱེར་ནས་མནའ་མ་ཞིག་བླང་ནས་ཁྱིམ་དུ་འོང་ན། ངེད་གཉིས་ནི་ཁྱོད་ཀྱི་ཨ་ཁུ་དང་ཨ་ནེ་རེད་ཟེར་དགོས” ཞེས་བཤད་མཚམས་སུ་མིག་ཆུ་ཁྲོམ་ཁྲོམ་དུ་བཞུར་བྱུང་། ཨ་ཕས་སླར་ཡང “མནའ་མ་ཁྱིམ་དུ་འཁྲིད་མི་ཉན། འཁྲིད་ཡོང་ན་ཨ་མ་ངུ་དགའ་མ་འདིས་གསང་བ་ཡོད་ཚད་འཆོར་འགྲོ གྲོང་ཁྱེར་ནས་འཚོ་བ་གསར་བ་ཞིག་སྐྱེལ་དང་། ངེད་གཉིས་འགྲིག་འགྲོ་ནི་རེད” ཟེར་ཞོར་དུ་ངའི་རུམ་ལ་སྒོ་ང་བཙོས་མ་བཅུ་བླུགས་ནས་ཁོང་གཉིས་ཁ་ཕྱིར་འཁོར་ནས་བུད་སོང་།
༦ ངའི་མིག་ཆུ་མར་ནས་མར་དུ་བཞུར་བྱུང་། ཡན་ལག་མ་ཚང་བ་དེ་ཁོང་གཉིས་ཀྱི་ནོར་འཁྲུལ་ཅི་ཡང་མ་རེད། གནམ་རྒན་མས་ཁོང་གཉིས་ལ་འདྲ་མཉམ་གྱི་སྤྱན་ཟུང་གིས་མ་གཟིགས་པ་རེད། འོན་ཀྱང་ཁོང་གཉིས་ལ་མཛེས་སྡུག་ལྡན་པའི་བྱིས་པ་མཚོ་རྒྱལ་ཡོད་ནས་ང་ལ་གནང་བ་རེད། མཚོ་རྒྱལ་གླེན་ཕྲུག་ཁོ་ལ་དེ་འདྲའི་ཕ་མ་ཞིག་ཡོད་པས། ད་ནི་མཛེས་སྡུག་དེ་ཡང་མཛེས་སྡུག་ཅིག་ཏུ་མཐོང་ཐབས་གཏན་ནས་མི་འདུག ང་རླུང་ལངས་སོང་། ཁོས་ང་ལ་ཅི་འདྲའི་གློ་མེད་ཅིག་བྱས་འདུག མཐོང་ཆུང་ཞིག་བྱས་འདུག
“འོ་ན་ཁྱོད་ཀྱིས་མཟའ་ཟླ་ལ་ཁྱོད་ཀྱི་ཨ་ཁུ་ཨ་ནེའི་སྐོར་བཤད་ཡོད་དམ” ངས་ཐིག་ཕྲེང་འདི་བསྐུར་བ་ཡིན།
“སྤྱིར་བཏང་ངས་བསམ་པར་ཟླ་མོས་ང་དང་གཉེན་བསྒྲིག་དགོས་པ་ལས། ངའི་ཕ་མར་གཉེན་བསྒྲིག་དགོས་པ་མིན་པས་ཕ་མ་ངོས་ལེན་བྱེད་མི་ཐུབ་དོན་མེད་སྙམ་མོད། འོན་ཀྱང་། ཕྱི་རུ་བསྐྱོད་ནས་མི་ལོ་བཅུ་ཡི་རིང་དུ་ཕ་མ་གཉིས་ངའི་སློབ་གྲྭའི་ནང་དུ་ཐེངས་གཅིག་ཀྱང་ཡོང་མ་མྱོང་། བྱ་བ་གཉེར་འགོ་ཚུགས་པའི་ལོ་དེར། ངས་ཁོང་གཉིས་གྲོང་ཁྱེར་དུ་སྤྲོ་འཆམ་དུ་འཁྲིད་རྩིས་བྱས་མོད་འཐད་པ་མི་འདུག གཞན་གྱིས་ངའི་ཕ་མ་གཉིས་ཀ་དབང་ལག་སྐྱོན་ཅན་ཡིན་པ་ཤེས་ན་ངའི་གདོང་ལ་སོལ་ནག་བྱུགས་པ་རེད། རྗེས་ཕྱོགས་ཟླ་མོ་འཚོལ་བར་ཤུགས་རྐྱེན་འབྱུང་ངེས་ཀྱང་རེད། མི་ཚེ་ཧྲིལ་བོར་རི་གྲོང་ནས་འཚོ་བར་གོམས་སོང་བས་ཕྱི་རུ་བསྐྱོད་འདོད་མི་འདུག་ཟེར། ཨ་མས་མོ་ནི་གྲོང་ཁྱེར་ནས་ཡོང་བ་ཡིན་ལ་གྲོང་ཁྱེར་དུ་ཡིད་སྨོན་ཤོར་ས་ཞིག་མ་མཐོང་ཟེར།
རྗེས་ནས་ངས་མཛའ་གྲོགས་བསྒྲིགས་པ་ཡིན་ལ། བར་མཚམས་ཤིག་ནས་ངས་ཁོ་མོ་ཁྲིད་ནས་ཕ་ཡུལ་དུ་སོང་བ་ཡིན། བློ་ཡུལ་ལས་འདས་པ་ཞིག་ལ་དགོང་མོ་དེར་ཁོ་མོས་ནུབ་ཟས་ཀྱང་མ་ཟོས་པར་བུད་སོང་། ངས་ཁོ་མོའི་རྗེས་བསྙེགས་ནས་སོང་ཡང་། ད་དུང་ངེད་ཚང་ལ་དབང་ལག་སྐྱོན་ཅན་གྱི་རིགས་རྒྱུད་ཡོད་ཚོད་འདུག་པས། རྗེས་སོར་བྱིས་པ་བདེ་ཐང་ཅན་ཞིག་སྐྱེས་ཐུབ་རྒྱུ་མ་རེད་སོགས་བཤད་སོང་བས་ང་ཁོང་ཁྲོ་གཏིང་ནས་ལངས་ཏེ་ཁོ་མོ་འགྲོ་རུ་བཅུག་པ་ཡིན། ཅི་ཙམ་རྒྱང་ཐག་རིང་པོར་འགྲོ་ཐུབ་ན་དེ་ཙམ་གྱིས་རྒྱུགས་ཏུ་བཅུག་པ་ཡིན།
ཕྱིར་ཁྱིམ་དུ་འབྱོར་དུས་ཨ་མ་དེ་རུ་ངུ་བཞིན་འདུག ཨ་ཕས་ངས་ཁོང་ཚོའི་ཁ་ཏར་མི་ཉན་པ་མ་ཟད་ངེད་ཚང་ལ་ཆག་སྒོ་གནམ་གྱིས་མི་ཐེག་པ་ཞིག་བཟོས་སོང་ཞེས་ངུ་ངག་དང་བཅས་ཏེ་གཤེ་གཤེ་བཏང་བྱུང་།
རྗེས་ནས་ང་མཛའ་མོ་གཉིས་པ་དང་ཐུག་བྱུང་། དེ་ནི་ད་ལྟའི་ངའི་བཟའ་ཟླ་མོ་རེད། ང་ཁོ་མོར་ཤིན་ཏུ་དགའ་སྟེ་རྨི་ལམ་དུ་ཡང་ཁོ་མོ་ཤོར་བར་དོགས་ཀྱིན་ཡོད། ཁོ་མོ་ཁྱིམ་ཚང་ཕྱུག་པོ་ཞིག་གི་གཅེས་ཕྲུག་རེད་ལ། གཉེན་ཉེ་ཚང་མའང་གོང་རིམ་པ་རྐྱང་རྐྱང་རེད། ངས་སྔོན་གྱི་ཉམས་མྱོང་བསམ་ན་ཁོང་ཚོར་འོས་མེད་བྱེད་དོགས་ན་ཡང་ལོ་སར་གྱི་ནང་མི་ཚང་འཛོམས་སྐབས་ཤར་བ་ན་ངས་ཕ་མ་གཉིས་དྲན་ནས་བཟོད་ཐུབ་མི་འདུག”
“དེས་ན་ཁྱོད་ཀྱིས་དོན་དག་དེ་གདོད་ནས་ཟླ་མོར་སྦ་གསང་བྱེད་རྒྱུ་ཡིན་ནམ། ཡང་གཅིག་བྱས་ན་ཁོ་མོས་དེ་དག་ལ་མོས་མཐུན་བྱེད་ནའང་ཐང་།”
“ངས་བཤད་མ་མྱོང་ལ་ཤོད་ཀྱང་མི་ཕོད། གལ་སྲིད་ཁོ་མོས་མོས་མཐུན་བྱས་ཀྱང་ངས་བསམ་ན་སྒྱུག་མོས་ངོས་ལེན་བྱེད་རྒྱུ་མ་རེད། ང་ཁོང་ཚོ་དང་ཁྱིམ་གཅིག་ཏུ་བསྡད་ཡོད་ལ་སྒྱུག་པོ་ནི་ཕྱི་སྡེ་བའི་སྔུན་ན་ཁ་ལས་དབང་ཐང་ཅན་གྱི་མི་ཞིག་ཡིན་པས་གལ་ཏེ་ངའི་ཕ་མ་གཉིས་ཡོང་ན་ཁོང་གི་ཞལ་ལ་སོལ་ནག་བྱུགས་པ་མ་ཡིན་ནམ། ངས་ཀྱང་ཕྱི་རོལ་ནས་བྱ་བ་བསྒྲུབ་ཞོར་དུ་ཁོང་གཉིས་ལ་ལྟ་སྐོར་རེ་བྱེད་རྒྱུ་དེ་རེད། ཁྱོད་ཀྱིས་ངའི་སྐད་ཆ་མང་པོ་འདི་ལ་ཉན་པར་ཐུགས་རྗེ་ཆེ། ད་ལྟ་ངའི་སེམས་ཀྱང་ཇེ་བདེ་ལ་རྫོགས་མེད་ཅིག་བུད་སོང་”ཞེས་བྲིས་ཏེ་གླེང་མོལ་བྱེད་མཚམས་བཞག་སོང་།
དྲ་ཐོག་ལས་བབས་ཀྱང་ངས་ད་དུང་ཕྲུ་གུའི་ཨ་མ་བཙོག་མིན་དང་སྒོ་ཁྱིའི་བདག་པོ་དབུལ་མིན་ལ་མི་བལྟ་ཟེར་བ་དེ་མ་ཚོར། ལྟོས་དང་། ང་འདི་ཇི་འདྲ་འདྲའི་མི་ཞིག་རེད། ངས་མཚོ་རྒྱལ་ཅི་བྱ་གཏོལ་མེད་དུ་གྱུར་ཚུལ་དང་ཁོའི་ཕ་མ་གཉིས་ཀྱི་ཡ་ང་བའི་གནས་སྟངས་ལ་བསམ་ཤེས་ཐུབ་སོང་ཡང་། ཅི་ལ་ང་རྐྱེན་ངན་འདིའི་ནང་དུ་བརྫངས་པ་རེད།
༧ ཤར་མཐའ་བཀྱགས་བྱུང་། ངས་ལས་གཙོའི་སྒོ་བརྡུང་སྟེ་ང་གློ་བུར་བའི་དོན་རྐྱེན་ཞིག་ལ་ཕྲད་བྱུང་བས་ལས་དོན་རྣམས་ཁོང་གཅིག་པུས་ཐུགས་འགན་བཞེས་དགོས་ཚུལ་ཞུས་པ་ཡིན། དེ་ནས་འགྲོ་འཚག་སྟབས་བདེ་ཞིག་བྱས་ནས་ཐད་ཀར་མེ་འཁོར་འབབ་ཚུགས་སུ་བརྒྱུགས་ནས་སོང་།
རི་ལམ་དེ་ནི་དངོས་གནས་བགྲོད་དཀའ་བ་ཞིག་རེད། དང་ཐོག་རྐང་པར་སྟོབས་ཤུགས་ཅུང་ཙམ་ཡོད་ཀྱང་རྐང་ངོས་སུ་ཆུ་སྦུར་ཐོན་ཏེ་གོམ་པ་གང་སྤོ་བར་ན་ཟུག་ཁྲི་མ་འབུམ་ཅིག་མྱོང་དགོས། ཉིན་གོང་གི་མཚམས་སུ་ཉི་མས་ཚ་གདུང་མེ་འོབས་དང་འདྲ།དབུགས་ཧལ་ཧལ་གྱིས་བགྲོད་ལ་རྒྱབ་ཁུག་ནང་གི་ཆུ་ཡང་འཐུང་ནས་ཚར་ལ་ཁད་འདུག ད་དུང་མདུན་གྱི་ལམ་ཕྲན་དེར་ཅི་ཙམ་འགྲོ་དགོས་པ་ཆ་མ་འཚལ། ལྷམ་གོག་ཕུད་ནས་ཆུ་སྦུར་བཙུར། ན་ཟུག་གི་ངུ་འབོད་བྱེད་དགོས་བྱུང་། མཚོ་རྒྱལ་ལ་ཁ་པར་བཏང་ནས་ང་རང་ཕྱིར་ཁྱིམ་དུ་འཁྲིད་ཟེར་འདོད་མོད། ཨུ་ཚུགས་ཀྱིས་ལུག་རྭའི་མེ་ཏོག་ལྷམ་འཚང་བྱས་མཐར་རྐང་མཐིལ་དུ་ཅུང་བདེ་བའི་ཚོར་སྣང་ཞིག་བསྐྲུན་བྱུང་། མཚོ་རྒྱལ་གྱི་ཕ་མ་གཉིས་བསམ་ན་རྐང་པའི་ན་ཟུག་ནི་ཡུད་ཙམ་ལ་བརྗེད་འགྲོ ཡར་ལངས་ནས་མུ་མཐུད་མདུན་ཕྱོགས་ཀྱི་རི་ལམ་དེད་ནས་སོང་།
སྡེ་དཔོན་རྒན་པོས་ང་མཚོ་རྒྱལ་ཚང་གི་ཕྱོགས་སུ་ཁྲིད་དུས། སྲོད་ཁའི་མཚམས་སྤྲིན་དམར་པོའི་འོད་ཞགས་ཁོ་ཚང་གི་སྒོ་རའི་ནང་གི་རྒྱ་ཤུག་ལ་ཕོག་འདུག དེ་ཡི་འོག་ཏུ་ཨ་ཁུ་་་ཨོ་མ་རེད་་་མཚོ་རྒྱལ་གྱི་ཨ་ཕ། སྒྱུག་པོ་ནི་གཉེན་ཐོག་ནས་མཐོང་སྐབས་དང་བསྡུར་ན་ཤིན་ཏུ་ཤིན་ཏུ་རང་རྒས་འདུག མ་རྨོས་ལོ་ཏོག་ཅིག་བཤུ་བཞིན་པའི་སྒང་རེད། འཁར་དབྱུག་དེ་ཁོང་གི་རྐང་པ་དུམ་ཐོ་དེའི་སྟེང་དུ་ལྷིང་འཇག་གེར་བསྔས་འདུག སྒྱུག་མོ་ཐང་ལ་ཙོག་ནས་གཙང་བཟོ་བྱས་ཚར་བའི་ལོ་ཏོག་དག་བསྡུ་གྲབས་བྱེད་ཀྱིན་འདུག ཐང་དུ་ལག་མྱང་ཡང་ནས་ཡང་དུ་བྱེད་བཞིན་པའི་ཉམས་སྣང་དེ་་་ ་་་
འདི་ནི་རི་མོ་ཞིག་དང་ཀུན་ནས་མཚུངས། རི་མོའི་ཁྲོད་དུ་འཇིག་རྟེན་འདིར་ཆེས་ཡིད་དུ་འོང་བའི་ཕ་མ་ཟུང་་་ ་་་
ང་གོམ་པ་རེ་རེ་བཞིན་ཁོང་རྣམ་གྱི་ཕྱོགས་སུ་ཆས་པ་ན། སྒྱུག་པོས་མཐོང་སྟེ་ལག་གི་མ་རྨོས་ལོ་ཏོག་ཐང་ལ་འཐོར་ཞིང་ཁ་ལུང་ཁོག་འདྲ་ཞིག་གདངས་ནས “ཁྱོད་་་ ཁྱོད་་་ ཁྱོད་ཡོང་དོན་ཅི་ཡིན།” སྒྱུག་མོས་གམ་ནས “ཁོའི་ཨ་ཕ། སུ་ཐོན་སོང་། མཚོ་་་ མཚོ་རྒྱལ་ཚང་གི ཨཱ་་་ གང་ན” ཞེས་འཚུབ་འདྲི་བྱེད། སྒྱུག་མོས་ངའི་ཕྱོགས་སུ་ལ་མྱང་ལོང་མྱང་བྱས་ནས་ཡོང་། ངས་རྒྱབ་ཁུག་ཐང་ལ་གཡུགས་ཏེ་ཁོང་མོའི་ལག་མགོ་འཇུས། ཁོང་གཉིས་ཀྱི་མདུན་ནས་སྐྱོ་གདུང་ཟབ་མོ་དང་བཅས་པུས་མོ་ས་ལ་བཙུགས་ནས“སྒྱུག་པོ། སྒྱུག་མོ། ང་ཁྱེད་གཉིས་བསུ་རུ་ཡོང་བ་ཡིན” ཞེས་ཞུས།
སྒྱུག་པོས་གློ་ལུ་རེ་གཉིས་བརྒྱབ་པ་དང་རྒས་གཉེར་གྱིས་ཁེངས་པའི་ངོ་གདོང་ལས་མཆི་མ་མར་མར་དུ་འབབ་ཀྱིན “ངུ་བཞིན་བཤད་མྱོང་མོ། ངུ་བཞིན་་ཨ་བ་འདི་གཉོར་ན་གཉོར་རིན་ཡོད་ལེ་རེད” ཟེར། སྒྱུག་མོས་ལག་ཟུང་རང་ལུས་སུ་གཙང་ཕྱི་ཞིག་བྱས་ནས་ང་ཡི་ལག་མགོར་དམ་པོར་འཐམས། ཁོང་མོའི་གཏིང་དུ་འཛུལ་བའི་མིག་ཀོང་ལས་མཆི་མའི་འབབ་རྒྱུན་ནི་ང་ཡི་གོང་བའི་ནང་དུ་བབས་བྱུང་།
ངས་སྒྱུག་པོ་སྒྱུག་མོ་གཉིས་ཕྱིར་གྲོང་ཁྱེར་དུ་ཁྲིད་འགྲོ་སྐབས་གནའ་བོའི་རི་སྡེ་ཆུང་ཆུང་དེ་ཤོག་སྦག་འགད་སྒྲས་འུར་ཆི་ལེར་བགྱིས་ནས་ཁོང་རྣམ་གཉིས་ལ་སྤོབས་པ་དང་སྤྲོ་བ་སྟེར་བ་ཡིན།
མཚོ་རྒྱལ་གྱིས་སྒོ་ཕྱེས་ནས་ཁོ་པའི་ཕ་མ་གཉིས་ངའི་གཡས་ཟུར་གཡོན་ཟུར་ན་ཡོད་པ་མཐོང་ཙ་ན། ཡུད་ཙམ་ལ་ཁ་གདངས་ཤིང་ངག་བོར་ནས་ལངས་ཏེ་འདུག ངས “མཚོ་རྒྱལ། ང་ནི ‘ཁྱོད་ཀྱི་ཀློག་པ་པོ’ ཞེས་པའི་དྲ་གྲོགས་དེ་ཡིན། ངས་འུ་ཚང་གི་ཕ་མ་གཉིས་བསུས་ཡོང་བ་ཡིན། འདི་འདྲའི་ཕ་མ་ཡིད་དུ་འོང་བ་གཉིས་ཁྱོད་ཀྱིས་ཅི་ལྟར་རི་གྲོང་དུ་འཇོག་ཐུབ་པ་རེད” ཅེས་བཤད།
མཚོ་རྒྱལ་གྱིས་ངུ་ངག་དང་བཅས “བཀའ་དྲིན་ཆེ། བཀའ་དྲིན་ཆེ།” ཟེར་བཞིན་ང་ལ་དམ་དུ་འཁྱུད། ཁོ་པའི་ཨ་མ་དང་འདྲ་བར་མིག་ཆུའི་ཐིགས་པ་རེ་རེ་ངའི་གོང་བའི་ནང་དུ་ཚ་ལམ་ལམ་དུ་བབས།
མི་ཞིག་ཡིན་པའི་ངོས་ནས་གལ་ཆེན་ནང་གི་དོན་ཆེན་ནི་དྲིན་གཟོ་དང་། དྲིན་ཆེན་ལ་བཀུར་བསྟི་བྱེད་དགོས་པ་དེ་རེད།
མཚོ་རྒྱལ་གྱིས་ཕ་མ་གཉིས་རྒྱང་གཡུག་བྱས་པ་ནི་ཕ་མ་ཟུང་གིས་ཁོ་གཅིག་པུའི་སླད་དུ། མ་འོངས་བདེ་སྐྱིད་འཚོl་བ་དང་། བཟའ་ཟླ་ཞིག་འཚོལ་བའི་གདམས་པ་ནན་མོ་གནངས་ཕྱིར། མཚོ་རྒྱལ་གྱིས་བཀའ་བཞིན་བརྩིས་པ་རེད། མཐར་རང་ཉིད་ཀྱི་ཟླ་མོ་དང་ལྷན་དུ་ཕ་མ་ནང་མི་ཚང་འཛོམས་ཀྱི་རྨི་ལམ་དེ་མངོན་འགྱུར་བྱུང་བ་དང་། ཕ་མ་བུ་ཕྲུག་གི་བརྩེ་ཞེན་འཁྱིལ་བའི་གཏམ་རྒྱུད་འདིས་གནམ་འོག་གི་མི་སེམས་སྒུལ་བར་བྱེད།
གལ་ཏེ་ཉིན་ཞིག ཁྱོད་ཀྱིས་ཨ་ཕའི་ལྗོན་རྩེའི་མེ་ཏོག་འཐོར་ཞིང་ལོ་འདབ་ལ་སེར་ཐིག་བབ་པ་ཚོར་ན།
གལ་ཏེ་ཉིན་ཞིག ཁྱོད་ཀྱིས་ཨ་མའི་གཡོས་སྦྱོར་བྱས་པའི་ལག་ཟས་ལ་བྲོ་བ་དེ་འདྲ་མི་ཞིམ་པ་ཚོར་ན།
གལ་ཏེ་ཉིན་ཞིག གོམས་འདྲིས་རེ་ཟུང་སྔར་བཞིན་གོམས་འདྲིས་ཤིག་ཏུ་མི་འཛིན་ན། དཔེར་ན་ཁོང་གཉིས་སྔར་བཞིན་ཉིན་ལྟར་ཁྲུས་བྱེད་པར་མི་དགའ་བ་ཚོར་ན།
གལ་ཏེ་ཉིན་ཞིག ཁྱོད་ཀྱིས་ཕ་མ་གཉིས་སྔར་བཞིན་སྔོ་ཚོད་ཟ་བར་མི་དགའ་བ་ཚོར་ན།
གལ་ཏེ་ཉིན་ཞིག ཁྱོད་ཀྱིས་ཕ་མ་གཉིས་ཟས་སླ་མོ་ཟ་བར་དགའ་བ་ཚོར་ན།
གལ་ཏེ་ཉིན་ཞིག ཁྱོད་ཀྱིས་ཕ་མ་གཉིས་འབྲས་ཐུག་འཐུང་བར་དགའ་བ་ཚོར་ན།
གལ་ཏེ་དེ་འདྲའི་ཉིན་ཞིག་ཡོད་ན། ངས་ཁྱོད་ལ་བཤད། དེ་ནི་ཁྱོད་ཀྱི་ཕ་མ་གཉིས་དངོས་གནས་རྒས་ཟིན་པའི་རྟགས་མཚན་རེད། ཕ་མ་གཉིས་ལ་ཡང་ཡང་དུ་ལྟ་སྐོར་བྱེད་རྒྱུ་མ་བརྗེད། ཁོང་རྣམ་ལ་བུ་ཕྲུག་གིས་རྒྱང་གཡུག་བྱས་སོང་པའི་སྐྱོ་བ་མ་བསྐྲུན་ལ།ཕ་མར་གཅེས་སྐྱོང་བྱེད་པ་ནི་རང་ཉིད་ཀྱི་མ་འོངས་པར་གཅེས་སྐྱོང་བྱེད་པ་དང་གཅིག་མཚུངས་རེད། དྲིན་ལན་གཞལ་ན་དུས་ཐོག་ཏུ་འཇལ་དགོས་པ་རེད།
ལྗོན་པས་ཞོད་འཇག་བསམ་ཡང་།།
རླུང་གི་འཚུབ་ཁ་རྒོད་སོང་།།
བུ་ཡིས་དྲིན་གཟོ་བསམ་ཡང་།།
ཕ་མ་བཞུགས་ཡུན་མ་རིང་།།
ཡུལ་ནས་རྒྱང་དུ་གྱེས་པའི་སྤུན་ཟླ་ཚོས་སྔ་ས་ནས་ཕ་མའི་དྲིན་ལ་དྲིནལན་གཟོ་ཐུབ་པའི་སྨོན་འདུན་ཞུ།
སྙིང་ཉེ་བའི་གྲོགས་པོ་ལགས
ཁྱོད་ཀྱིས་འདི་ནི་རིན་ཐང་ཅན་གྱི་རྩོམ་ཡིག་ཅིག་ཏུ་ཁས་འཆེས་ན་འགྲིག དེ་བཞིན་འདི་ནི་བརྩེ་ཞེན་རབ་ཏུ་འཁྱིལ་བའི་རྩོམ་ཡིག་ཅིག་སྟེ། ཁྱོད་ཀྱིས་ཀློག་ཐུབ་པ་དང་རྩོམ་ཡིག་འདི་བྱུང་བའི་རྒྱུ་མཚན་ནི་གཞན་གྱིས་ཕྱི་ནང་མེད་པར་རྒྱུད་སྤེལ་བྱས་པའི་བཀའ་དྲིན་ཉག་ཅིག་རེད།
དེས་ན་ཁྱོད་ཀྱིས་ཀྱང་རྩོམ་ཡིག་འདི་བརྒྱུད་སྐུར་གང་མང་བྱེད་རོགས།

robotstxt: allowed

filter: keep


text:
ཨ་རིའི་རྒྱལ་སའི་མངའ་ཁུལ་གྱི་བོད་རིགས་མཐུན་ཚོགས་ཀྱིས་ཇི་ལྟར་གསོལ་བ་བཏབ་པ་ལྟར། ༧གོང་ས་སྐྱབས་མགོན་ཏཱ་ལའི་བླ་མ་མཆོག་ཨ་མེ་རི་ཀའི་རྒྱལ་ས་ཝ་ཞིན་ཊོན་དུ་ཆིབས་བསྒྱུར་གྱིས་ཟླ་༧་ཚེས་༦ཉིན་སྐུའི་འཁྲུངས་སྐར་གཟབ་རྒྱས་ངང་བརྩི་སྲུང་དང་འཛམ་གླིང་ཞི་བདེའི་ཆེད་དཔལ་དུས་ཀྱི་འཁོར་ལོའི་དབང་ཆེན་ཐེངས་སོ་གཅིག་པ་ཉིན་བཅུ་གཅིག་ལ་གནང་ཡོད་འདུག
རྒྱལ་སའི་མངལ་ཁུལ་གྱི་བོད་རིགས་མཐུན་ཚོགས་ཀྱིས་དུས་འཁོར་དབང་ཆེན་གྱི་དམིགས་ཡུལ་དང་། དགོས་བ་བཅས་ཀྱི་སྐོར་ལ་གནས་ཚུལ་གསུངས་པར། “རྒྱལ་སའི་གནས་འཁོད་བོད་རིགས་སྤྱི་དང་། བྱང་ཨ་རིའི་བོད་མི་རྣམས། དེ་བཞིན་སོག་རིགས་དང་ཁལ་མུག ཧི་མ་ལ་ཡ་རི་བརྒྱུད་མི་མང་བཅས་ལག་རྡང་མཉམ་འབྲེལ་གྱིས་བྱང་ཨ་རི་དང་འཛམ་གླིང་ཁྱོན་ཡོངས་སུ་གནས་པའི་ནང་པའི་སློབ་མ་ཡོངས་ཀྱི་ཚབ་ཞུས་ཏེ་ལས་དོན་འདི་གཉེར་གྱི་ཡོད། སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གིས་སྐྱེས་འགྲོ་ཡོངས་ཀྱི་འཕྲལ་ཕུགས་ཕན་བདེའི་སླད་བྱམས་བརྩེའི་རིན་ཐང་དང་རིས་མེད་ཆོས་ལུགས་གྱི་འབྲེལ་ལམ་གོང་འཕེལ་ཡོང་ཐབས་ལ་ཟབ་ཡངས་དཀྱེལ་ཆེའི་བླ་ན་མེད་པའི་མཛད་འཕྲིན་བསྐྱངས་དང་སྐྱོང་བཞིན་པའི་ཆ་ཤས་སུ་དཔལ་དུས་ཀྱི་འཁོར་ལོའི་དབང་ཆེན་བསྩལ་གནང་གོ་སྒྲིག་ཞུ་རྒྱུ་དེ་དུས་དང་གནས་སྐབས་གང་གི་ཆ་ནས་རིན་ཐང་ཅན་ཞིག་ཡིན་པར་ང་ཚོར་ཡིད་ཆེས་བྱུང་།” ཞེས་དང་། དུས་འཁོར་དབང་ཆེན་གསུང་ཡུལ་ཨ་རིའི་རྒྱལ་ས་ཝ་ཞིན་ཊོན་བདམས་དགོས་པའི་སྐོར་ལ། “ ཨ་རིའི་རྒྱལ་ས་ཝ་ཞིན་ཊོན་ནང་བྱུང་བའི་འགྱུར་བའི་གནས་ཚུལ་མང་པོས་རྒྱལ་ཁབ་འདི་དང་འཛམ་གླིང་ཡོངས་ལ་གནས་པའི་མི་དུང་ཕྱུར་མང་པོའི་མི་ཚེའི་འགྲོ་འདུག་ལ་ཕན་གནོད་ཡོང་གི་ཡོད་པ་དང་། སྤྱི་ལོ་༢༠༡༡ལོའི་འཛམ་གླིང་ཞི་བདེ་ཆེད་དུས་འཁོར་དབང་ཆེན་དེ་གལ་ཆེའི་གྲོང་ཁྱེར་འདིར་གོ་སྒྲིག་བྱས་པ་ཡིན། ” ཟེར།
ཐེངས་འདིའི་དུས་འཁོར་དབང་ཆེན་ལ་མི་རིགས་སྣ་འདུས་ཉིས་ཁྲི་ཙམ་འཛོམས་འདུག་ལ། དུས་འཁོར་དབང་ཆེན་ཞུ་སའི་འཁྲིས་དེ་བོད་ཀྱི་ཁྲོམ་ར་ཞིག་ཆེད་མངགས་གོ་སྒྲིག་གིས་བོད་མི་མང་བོ་ཞིག་གིས་བོད་ཀྱི་ཅ་དངོས་དང་། ལྷ་སྐུ། འདྲ་པར་སོགས་བཙོང་བ་དང་། རྒྱལ་སའི་གྲོང་ཁྱེར་འདིའི་སྲང་ལམ་དང་ཟ་ཁང་། ཚོང་ཁང་ནང་བོད་ཀྱི་གྲ་བ་དང་། བོད་ལྭ་གྱོན་པའི་བོད་མི་གང་སར་མཐོང་རྒྱུ་འདུག་སྟབས་ཉིན་འདི་དག་ལ་ཨ་རིའི་རྒྱལ་ས་ཝ་ཞིན་ཊོན་ནི་ནུབ་གླིང་ནང་བོད་ཀྱི་གྲོང་ཁྱེར་ཞིག་ཏུ་མངོན།


text:
མིང་ལ་ཁཱ་སི་ནི(Cassini)ཟེར་བའི་ཨ་མེ་རི་ཀའི་འཇིག་རྟེན་འཕུར་གྲུས་ལོ ༢༠ རིང་གི་རྟོག་ཞིབ་ཀྱི་ལས་འགན་ལེགས་པར་འགྲུབ་རྗེས། ཚེ་སྲོག་གི་ལྷག་མ་ཁོང་མོ་དགའ་ས་དང་དུངས་སའི་རྒྱུ་སྐར་ཕུར་བུའི་མཁའ་དབྱིངས་སུ་འཐིམ།
སྤྱི་ཟླ ༩ ཚེས ༡༥ ཉིན། ཨ་མེ་རི་ཀའི་ཁཱ་ལི་ཧྥུ་ནེ་ཡ་མངའ་སྡེ་རུ་ཆགས་པའི་ཨ་རི་མཁའ་དབྱིངས་འགྲུལ་སྐྱོད་རིག་རྩལ་ལས་ཁང་གི་རླུང་འབུད་ཚོད་ལྟ་ལྟེ་གནས་ཁང་དུ། ཁཱ་སི་ནི་རྣམ་གྲངས་ཀྱི་འགན་འཛིན་སྐུ་ཞབས་མཱ་ཙི(Metz)ལགས་ཀྱིས་སྐད་གདངས་མཐོན་པས། མཁའ་དབྱིངས་འགྲུལ་སྐྱོད་ཁཱ་སི་ནི་འཕུར་གྲུའི་བརྡ་རྟགས་ཡལ་ཟིན་པ་རེད། སྐར་ཆ ༤༥འི་རྗེས་སུ། ཁཱ་སི་ནི་འཕུར་གྲུ་དུས་གཏན་དུ་ཡལ་འགྲོ། ཞེས་གསལ་བསྒྲགས་གནང་འདུག མུ་མཐུད་ཀློག
འགྲོ་བ་མིའི་རྣམ་དཔྱོད་དང་ཨ་མེ་རི་ཀའི་ཚན་རྩལ།
མིང་ལ་ཁཱ་སི་ནི(Cassini)ཟེར་བའི་ཨ་མེ་རི་ཀའི་འཇིག་རྟེན་འཕུར་གྲུས་ལོ ༢༠ རིང་གི་རྟོག་ཞིབ་ཀྱི་ལས་འགན་ལེགས་པར་འགྲུབ་རྗེས། ཚེ་སྲོག་གི་ལྷག་མ་ཁོང་མོ་དགའ་ས་དང་དུངས་སའི་རྒྱུ་སྐར་ཕུར་བུའི་མཁའ་དབྱིངས་སུ་འཐིམ།


text:
སྤྱི་ལོ ༢༠༡༦ ཟླ ༡ ཚེས ༡༦ རེས་གཟའ་སྤེན་པའི་ཉིན། ཐེ་ཝན་གྱིས་སྐབས་བཞི་བའི་སྲིད་འཛིན་འོས་བསྡུ་ཆེན་མོ་སྤེལ་ཡོད་པ་དང་། ལྕམ་ཚེ་ཡིན་ཝེན་ལགས་མི་རྣམས་པའི་ཚོད་དཔག་བྱས་པ་ཇི་བཞིན་འོས་ཤོག་ས་ཡ་དྲུག་ལྷག་ཐོབ་ཏེ་སླ་བོའི་ངང་ཐེ་ཝན་གྱི་སྐབས་བཞི་བའི་སྲིད་འཛིན་འོས་བསྡུའི་ཁྲོད་རྒྱལ་ཁ་ཐོབ་ནས། ཐེ་ཝན་ལོ་རྒྱུས་སྟེང་གི་བུད་མེད་སྲིད་འཛིན་ཐོག་མ་དང་། ཐེ་ཝན་དམངས་གཙོ་ཡར་ཐོན་ཚོགས་པའི་སྲིད་འཛིན་གཉིས་པར་གྱུར་ཞིང་། ཐེ་ཝན་གྱི་སྐབས་གསུམ་པའི་སྲིད་ཚོགས་རེས་མོས་ཀྱི་འཕེལ་རིམ་དེ་བདེ་ལེགས་ངང་འགྲུབ་པ་དང་ཆབས་ཅིག ཐེ་ཝན་གྱི་སྲིད་འཛིན་ཐད་ཀར་འདེམས་པའི་སྲོལ་ཚུགས་པ་ནས་བཟུང་བའི་སྲིད་འཛིན་ཨང་བཞི་པ་དེ་ཆགས་པ་རེད།
ལྕམ་ཚེ་ཡིན་ཝེན་ལགས་སྤྱི་ལོ ༡༩༥༦ ཟླ ༨ ཚེས ༣༡ ཉིན། ཐེ་པེ་གྲོང་ཁྱེར་ཀྲུང་ཧྲན་ཁུལ་དུ་སྐྱེས་ཤིང་། ཚེ་ཡིན་ཝེན་གྱི་སྤོ་བོ་ནི་ཧྥང་ཧྲན་ཞང་ཧྥིན་ཀང་གི་བྱེས་པ་ཝང་རིགས་ཀྱི་ཡིན་ཞིང་། རྨོ་མོ་ནི་ཧྲི་ཙི་ཞང་ཕེ་ཝན་རིགས་ཀྱི་ཡིན་པས། ལྕམ་ཚེ་ཡིན་ཝེན་གྱི་ལུས་སྟེང་ན་བྱེས་པ་དང་གདོད་མིའི་མི་རིགས་གཉིས་ཀའི་ཁྲག་རྒྱུད་ཡོད་པ་རེད།
ལྕམ་ཚེ་ཡིན་ཝེན་གྱི་ཨ་ཕ་ཚེ་ཅི་ཧྲིན་ལོ ༡༨ གྱི་སྔོན་དུ་རྒྱ་ནག་སྐམ་ས་ཆེན་མོའི་ཏུང་པེ་འཕྲུལ་འཁོར་སློབ་གྲྭ་ཞིག་ཏུ་གནམ་གྲུ་བཟོ་སྐྲུན་སྐོར་སློབ་སྦྱོང་བྱས་ཡོད་པ་དང་། འཁྲུག་ཆེན་གཉིས་པའི་རྗེས་སུ་ཐེ་ཝན་ལ་ཡོང་ནས། རླངས་འཁོར་བཟོ་བཅོས་དང་། ས་ཁང་བདག་ཁོངས། བཟོ་བཀོད་ལས་རིགས། གསོལ་མགྲོན་ཁང་སོགས་ཀྱི་ཚོང་ལས་གཉེར་མྱོང་པ་དང་། ཐེ་ཝན་གྱི་འབྱོར་ལྡན་པའི་གྲས་ཡིན།
དེ་མིན་ལྕམ་ཚེ་ཡིན་ཝེན་གྱི་ཨ་ཕས། ལྕམ་ཚེ་ཡིན་ཝེན་གྱི་ཨ་མ་ཐེ་བའི་བུད་མེད་བཞི་ལ་བདག་པོ་བརྒྱབས་ནས་ཁྱིམ་ཚང་བཞི་བསྒྲིགས་ཡོད་པ་དང་། ཚེ་ཡིན་ཝེན་ལ་ཕ་གཅིག་མ་མི་གཅིག་པའི་སྤུན་མཆེད་བཅུ་ཐམ་པ་ཡོད་པ་རེད། ལྕམ་ཚེ་ཡིན་ཝེན་གྱི་མི་ཚེ་ཧྲིལ་བོར་སློབ་གསོ་དང་ཆབ་སྲིད་ལས་དོན་རིགས་བྱས་ཡོད་པས་ཡོང་སྒོ་ཆེར་མེད་མོད། ཁྱིམ་ཚང་གི་འབྲེལ་བར་བསྟུན་ནས་ཁོང་མོར་རྒྱུ་ཆེན་པོ་དབང་ཡོད་པས། ཐེ་ཝན་ཆབ་སྲིད་ཀྱི་ཁྲོད་ཁོང་མོ་ནི་བུད་མེད་ཕྱུག་བདག་གི་གྲས་ཡིན།
ལྕམ་ཚེ་ཡིན་ཝེན་གྱི་གཤིས་ཀ་ལྟར་ན། དུས་དང་རྣམ་པ་ཀུན་ཏུ་བབ་ཆགས་དང་། བློ་རིག་རང་ཚོད་ཟིན་མཁན་ཞིག་ཡིན་ལ། ལྟོས་ས་ལྟོས་འཇོག་གིས་བཤད་ན་རྙིང་ཞེན་པ་ཞིག་ཡིན། ལྕམ་ཚེ་ཡིན་ཝེན་གྱིས“མི་འགྲུབ་པའི་དོན་དག་གཅིག་ཀྱང་མི་བཤད་པའི” གཤིས་ཀ་རྒྱུན་འཁྱོངས་བྱས་ཡོད་སྟབས། གལ་འགངས་ཆེ་བའི་བརྗོད་གཞིའི་སྟེང་ཁོང་མོས་བྱེ་བྲག་པའི་ལྟ་བ་བཏོན་པ་ཧ་ཅང་དཀོན་པོ་ཡིན།
ལྕམ་ཚེ་ཡིན་ཝེན་ལ་དེ་སྔ་རྫོང་དང་གྲོང་ཁྱེར་གྱི་འོས་བསྡུ་བདམ་རྩོད་ཁྲོད་རྒྱལ་ཁ་གཅིག་ཀྱང་ཐོབ་མྱོང་མེད་ལ། བདམས་ཐོན་མ་ཡིན་པའི་སྲིད་བློན་གཞོན་པའི་གོ་གནས་སོགས་འཁུར་མྱོང་བ་ལས། རྫོང་དང་གྲོང་ཁྱེར་གྱི་སྤྱི་ཁྱབ་འགན་འཛིན་གྱིས་མཚོན་པའི་གོ་ས་མཐོན་པོའི་བསླབ་པ་ཉམས་མྱོང་སོགས་གཅིག་ཀྱང་མེད། དེའི་སྟབས་ཀྱིས། ཁོང་མོའི་སྲིད་སྐྱོང་གི་ནུས་པར་ནམ་རྒྱུན་འགྲན་ཡ་དག་གིས་དོགས་འདྲིའི་གཞི་རུ་གྱུར་ཡོད་པ་རེད།
ལྕམ་ཚེ་ཡིན་ཝེན་ལགས་སྔ་རྗེས་སུ་ཐེ་ཝན་གཙུག་ལག་སློབ་ཆེན་གྱི་ཁྲིམས་ལུགས་ཤེས་རམས་པ་དང་། ཨ་རིའི་ཁོར་ནེལ་གཙུག་ལག་སློབ་ཆེན་གྱི་ཁྲིམས་ལུགས་རིག་པའི་རབ་འབྱམས་པ། དབྱིན་ཇིའི་ཆབ་སྲིད་དང་དཔལ་འབྱོར་སློབ་གླིང་གི་ཁྲིམས་ལུགས་རིག་པའི་འབུམ་རམས་པ་བཅས་ཐོན་ཡོད་པ་དང་། དབྱིན་ཇི་ནས་འབུམ་རམས་པའི་ལག་རྟགས་བླངས་རྗེས་ཁོང་མོ་ཕྱིར་ཐེ་ཝན་དུ་ལོག་ནས་ཐེ་ཝན་ཏུང་ཝུ་གཙུག་ལག་སློབ་ཆེན་དང་ཆབ་སྲིད་སློབ་ཆེན་སོགས་སུ་དགེ་རྒན་གྱི་ཕྱག་ལས་གནང་འདུག སྐུ་ཞབས་ལེ་ཏིན་ཧུས་སྲིད་འཛིན་སྐབས་སུ། ལྕམ་ཚེ་ཡིན་ཝེན་གྱིས་ཐེ་ཝན་གཞུང་གི་དཔལ་འབྱོར་སྡེ་ཚན་དུ་རྒྱལ་སྤྱིའི་དཔལ་འབྱོར་རྩ་འཛུགས་ཁྲིམས་ལུགས་བློ་འདོན་པ་དང་། དེ་མིན་ཐེ་ཝན་དེ་རྒྱལ་སྤྱིའི་ཚོང་ལས་སྒྲིག་འཛུགས་ནང་ཞུགས་སྐབས་ཁོང་མོས་གྲོས་མོལ་སྐུ་ཚབ་པ་ལོ ༡༥འི་རིང་གནང་འདུག དེ་བཞིན་ལྕམ་ཚེ་ཡིན་ཝེན་ནི་སྐུ་ཞབས་ལེ་ཏིན་ཧུས་ཀྱི་སྐད་གྲགས་ཆེ་བའི“རྒྱལ་ཁབ་གཉིས་གླེང་བ” ཞེས་པ་ཟིན་བྲིས་སུ་འདེབས་མཁན་ཡང་ཡིན།
སྐུ་ཞབས་ཁྲིན་ཧྲས་པེན་སྲིད་འཛིན་སྐབས་སུ། ལྕམ་ཚེ་ཡིན་ཝེན་གྱིས་གཞུང་གི་སྲིད་དོན་འཐུས་མི་དང་། ཐེ་ཝན་གཞུང་སྐམ་ས་ཆེན་མོ་ཚོ་ཆུང་གི་འཐུས་མི། ཐེ་ཝན་གཞུང་གི་སྲིད་བློན་གཞོན་པ་བཅས་ཀྱི་གོ་གནས་འཁུར་འདུག
སྤྱི་ལོ ༢༠༠༤ལོར་ལྕམ་ཚེ་ཡིན་ཝེན་གཞི་ནས་ཐེ་ཝན་རང་བཙན་ལ་ཕྱོགས་པའི་དམངས་གཙོ་ཡར་ཐོན་ཚོགས་པར་ཞུགས་ནས་ཆབ་སྲིད་ནང་གོམ་པ་སྤོས་ཡོད་པ་དང་། ལྕམ་ཚེ་ཡིན་ཝེན་ཆབ་སྲིད་ནང་ཞུགས་དུས་ཧ་ཅང་ཕྱི་བོ་ཡིན་པས། དེ་ཆབ་སྲིད་པ་མང་པོ་ཞིག་དང་གཏན་ནས་མི་འདྲ། ༢༠༠༨ལོ་ནས ༢༠༡༢ ལོར་ལྕམ་ཚེ་ཡིན་ཝེན་གྱིས་ཐེ་ཝན་དམངས་གཙོ་ཡར་ཐོན་ཚོགས་པའི་ཚོགས་གཙོའི་འགན་བཞེས་པ་དང་། ༢༠༡༢ ལོར། ཐོག་དང་པོར་དམངས་གཙོ་ཡར་ཐོན་ཚོགས་པའི་སྐུ་ཚབ་ཀྱི་ངོ་བོས་སྲིད་འཛིན་འོས་བསྡུ་བདམ་རྩོད་ནང་ཞུགས་ནས། ཐེ་ཝན་གྱི་ལོ་རྒྱུས་སྟེང་བུད་མེད་སྲིད་འཛིན་འོས་མི་ཐོག་མར་གྱུར། ལོ་དེར་འོས་ཤོག་འབུམ་བརྒྱད་ཀྱི་ཁྱད་པར་ཤོར་ནས་སྲིད་འཛིན་དུས་ཡུན་གཉིས་པར་བདམ་རྩོད་བྱེད་ཀྱིན་པའི་མཱ་ཡིན་ཇུག་གི་ལག་ནས་ཕམ་ཁ་བྱུང་། ཁོང་མོ་ཕམ་དོན་གཙོ་བོ་ཞིག་ནི་རྒྱ་ནག་སྐམ་ས་ཆེན་མོའི་སྐོར་གྱི་སྲིད་ཇུས་ལ་གསལ་ཁ་མེད་པས་ཡིན་པ་ཕྱི་རོལ་ཡུལ་གྱིས་ངོས་འཛིན་བྱས་ཡོད།
སྤྱི་ལོ ༡༠༡༤ལོར་ཡང་བསྐྱར་ཐེ་ཝན་དམངས་གཙོ་ཡར་ཐོན་ཚོགས་པའི་ཚོགས་གཙོར་བདམས་ནས་དུས་དེ་རིང་བར་ཡོང་། སྤྱི་ལོ ༢༠༡༥ལོའི་ཟླ ༤བར། ཐེ་ཝན་དམངས་གཙོ་ཡར་ཐོན་ཚོགས་པས་ཡང་བསྐྱར་ལྕམ་ཚེ་ཡིན་ཝེན་ཚོགས་པ་དེའི་སྲིད་འཛིན་འོས་མིར་བདམས་ནས་ཐེ་ཝན་གྱི་སྐབས་བཞི་བའི་སྲིད་འཛིན་བདམ་རྩོད་ནང་ཞུགས་པ་དང་། དེ་དང་དུས་མཉམ་དུ། ལྕམ་ཚེ་ཡིན་ཝེན་གྱི་མཚོ་འགག་གི་འབྲེལ་བ་གདོང་ལེན་གྱི་གཞི་རྩ་འཛིན་ས་དེ “མཚོ་འགག་གཉིས་ཀྱི་ད་ལྟའི་གནས་སྟངས་རྒྱུན་འཁྱོངས་བྱེད་རྒྱུ” ཞེས་པ་གཏན་འབེབས་བྱས་པ་དང་། ཐེ་ཝན་གོ་མེན་ཏང་དང་པེ་ཅིང་གཉིས་ཀས་ལྕམ་ཚེ་ཡིན་ཝེན་གྱིས “གོ་གཉིས་ལོའི་ཐུན་མོང་གྲོས་མཐུན” ངོས་ལེན་བྱེད་དགོས་པར་ཨུ་ཚུགས་བརྒྱབས་ཡོད་ཀྱང་། ལྕམ་ཚེ་ཡིན་ཝེན་གྱིས “གོ་གཉིས་ལོའི་ཐུན་མོང་གྲོས་མཐུན” ཟེར་བ་ངོས་ལེན་བྱས་མེད་། དེ་འདྲ་ཡིན་མོད་ཀྱང་། “མཚོ་འགག་གཉིས་ཀའི་ད་ལྟའི་གནས་སྟངས་རྒྱུན་འཁྱོངས་བྱེད་རྒྱུ” ཞེས་པའི་རྩ་དོན་དེ་ཐེ་ཝན་མི་དམངས་དང་ཨ་རི་གཞུང་གིས་ངོས་ལེན་བྱས་ཡོད་པ་རེད།
ཐེ་ཝན་གཞུང་འཛིན་གོ་མེན་ཏང་ཚོགས་པས་འདས་པའི་ལོ་བརྒྱད་རིང་གི་འཛིན་གཞུང་སྐབས། རྒྱལ་ཁབ་ཀྱི་དཔལ་འབྱོར་ཉམས་རྒུད་དུ་ཕྱིན་པ་དང་། མི་མང་གི་གླ་ཕོག་མར་ཆག་པ། སྤྱི་ཚོགས་ཁྲོད་དབུལ་ཕྱུག་གི་ཁྱད་པར་ཇེ་ཆེ་སོང་བ། འཚོ་འགག་གཉིས་ཀའི་དཔལ་འབྱོར་གྱི་ཁེ་བཟང་ཚོང་པ་སྐོར་ཞིག་གིས་བགོ་བཤའ་བརྒྱབས་ནས་ཧམ་ཟ་བྱས་པ། དེ་མིན་གོ་མེན་ཏང་ནང་ཁུལ་དུ་ནང་འཁྲུག་རྒྱུན་ཆད་མེད་པར་བྱུང་བའི་ཁར། ཆབ་སྲིད་དང་དཔལ་འབྱོར་གྱིས་གཙོས་ཕྱོགས་ཐམས་ཅད་ནས་རྒྱ་ནག་སྐམ་ས་ཆེན་པོར་བསྟུན་པ་མང་དྲགས་པ་སོགས་ཀྱི་དབང་གིས། ཐེ་ཝན་མི་དམངས་ཁྲོད “མི་བརྗེས་ནས་གཅིག་ལྟ་ཡ” ཞེས་པའི་གནས་སྟངས་ཤར་ནས། འོས་འདེམས་སྐབས་གཞུང་འཛིན་གོ་མེན་ཏང་ཚོགས་པར་ཕམ་ཁ་ཆེན་པོ་བྱུང་བ་རེད།
དེ་ལས་ལྡོག་ཏེ་ལྕམ་ཚེ་ཡིན་ཝེན་གྱིས་འདས་པའི་ལོ་བརྒྱད་རིང་། གྲ་སྒྲིག་འཐུས་ཚང་བྱས་ནས། རང་ཉིད་ཀྱི་སྣང་བརྙན་ལེགས་པར་བཟོས་ནས་མཐའ་མའི་རྒྱལ་ཁའི་ཕྱོགས་སུ་གོམ་པ་གང་གང་སྤོས་ནས། མཇུག་མཐར། སྤྱི་ལོ ༢༠༡༦ལོའི་ཟླ ༡ ཚེས ༡༦ རེས་གཟའ་སྤེན་པར་སྤེལ་བའི་སྲིས་འཛིན་འོས་བསྡུའི་ཁྲོད་འགྲན་ཡ་གཞུང་འཛིན་གོ་མེན་ཏང་ཚོགས་པའི་སྲིད་འཛིན་འོས་མི་ཀྲུའུ་ལེ་ལོན་ལས་རྣམ་པར་རྒྱལ་ཏེ་ཐེ་ཝན་ལོ་རྒྱུས་སྟེང་གི་བུད་མེད་སྲིད་འཛིན་ཐོག་མ་རུ་གྱུར་པ་རེད།
ཐེ་ཝན་གྱི་ཁྲིམས་ལུགས་ལྟར་ན། སྤྱི་ལོ ༢༠༡༦ ལོའི་ཟླ ༥ ཚེས ༢༠འི་ཉིན། ལྕམ་ཚེ་ཡིན་ཝེན་གྱིས་དངོས་སུ་ཐེ་ཝན་སྲིད་འཛིན་གྱི་ཁྲི་འདོན་དམ་འབུལ་བྱ་དགོས་པ་རེད།
ཐེ་ཝན་གྱི་སྲིད་འཛིན་ལ་ཐོབ་ཐང་དང་དབང་ཚད་ཅི་ཞིག་ཡོད་དམ་ཞེན། ཐེ་ཝན་གྱི་སྲིད་འཛིན་ལ་ཕྱི་འབྲེལ་དང་། དམག་དོན། གཞུང་འཛིན། ཁྲིམས་བཟོ། ཁྲིམས་འཛིན་བཅས་ཐོབ་ཐང་ལྔ་ཡོད། ཁྲིམས་ལུགས་ལྟར་ཁྲིམས་ལུགས་བཟོ་བསྒྲགས། བཀའ་ཁྱབ་དང་ཛ་དྲག་གི་བཀའ་ཁྱབ་གཏོང་ཆོག་པ་མ་ཟད། རྒྱལ་ཁབ་ཀྱི་དམག་སྟེ་རྐང་དམག་དང་། མཁའ་དམག མཚོ་དམག་གསུམ་པོའི་ཆེས་མཐོའི་དམག་སྤྱི་ཡིན་ལ། འཐབ་འཁྲུག་རིགས་ཡོད་ཚད་ལ་སྲིད་འཛིན་གྱི་ཆོག་མཆན་དགོས། དེ་མིན་སྲིད་འཛིན་གྱིས་འཛིན་སྐྱོང་སྲིད་བློན་དང་། ཁྲིམས་འཛིན། ཡིག་རྒྱུགས། ཞིབ་བཤེར་ལྷན་ཁང་གི་འགན་འཛིན་རྒན་གཞོན་སོགས་གནད་ཆེའི་དབུ་ཁྲིད་ཚོ་བསྐོ་བཞག་བྱེད་རྒྱུའི་དབང་ཆའང་ཡོད།
ཐེ་ཝན་སྲིད་འཛིན་ལ་གླ་ཕོག་ག་ཚོད་ཅིག་ཡོད་ཅེ་ན། ཟླ་གཅིག་ལ་ཨ་སྒོར་ཁྲི་གཅིག་དང་སྟོང་གསུམ་བརྒྱད་བརྒྱ་ལྷག་ཡིན་ཞིང་། སྲིད་འཛིན་དུས་ཡུན་ལོ་བཞི་དང་། ཐེངས་གཉིས་ལ་འཁུར་ཆོག་གི་ཡོད་པ་རེད།
ཐེངས་འདིའི་ཐའེ་ཝན་གྱི་སྲིད་འཛིན་ལྕམ་ཚེ་ཡིན་ཝེན་་་ནི་བོད་དོན་ལ་ རྒྱབ་སྐྱོར་ཤུགས་ཆེན་པོ་གནང་མཁན་ཞིག་ཡིན་པ་མ་ཟད། ༧སྤྱི་ནོར ༧གོང་ས་མཆོག་ལ་མཇལ་འཕྲད་གནང་མྱོང་ཡོད་པ་དང་། སྤྱི་ལོ ༢༠༡༢ ལོའི་ཟླ་ ༦ པའི་ནང་བོད་མིའི་སྒྲིག་འཛུགས་ཕྱི་དྲིལ་བཀའ་བློན་བདེ་སྐྱིད་ཆོས་དབྱངས་མཆོག་ ཐའེ་ཝན་ནང་ཕྱོགས་སྐྱོད་གནང་སྐབས་ཁོང་མོར་ཐུག་འཕྲད་གནང་སྟེ་བོད་དོན་སྐོར་ལ་བཀའ་མོལ་གནང་ཡོད།
ལི་ཏིན་ཧུས་སྲིད་འཛིན་ཡིན་སྐབས་ཏེ ༡༩༩༧ ལོའི་ཟླ ༣ པར་ཐེངས་དང་པོར་༧གོང་ས་མཆོག་ཐེ་ཝན་ནང་གདན་འདྲེན་ཞུས་ཡོད་པ་དང་། དེའི་རྗེས་ཁྲིན་ཧྲུས་པེན་སྲིད་འཛིན་ཡིན་སྐབས་ཏེ ༢༠༠༡ ལོའི་ཟླ ༤ པར་ཐེངས་གཉིས་པར ༧གོང་ས་མཆོག་ཐེ་ཝན་ནང་གདན་འདྲེན་ཞུས་ཡོད། མ་ཡོན་ཇུག་སྲིད་འཛིན་ཡིན་སྐབས་ཏེ ༢༠༠༩ ལོའི་ཟླ ༨ པར་ཐེངས་གསུམ་པར་༧གོང་ས་མཆོག་ཐེ་ཝན་ནང་ཕེབས་ཡོད་་པ་རེད།
འོས་འདེམས་མ་བྱས་གོང་། གལ་ཏེ་ཐེ་ཝན་དམངས་ཡར་ཐོན་ཚོགས་པའི་སྲིད་འཛིན་འོས་མི་ལྕམ་ཚེ་ཡིན་ཝེན་ལ་རྒྱལ་ཁ་ཐོབ་ཚེ། རྒྱ་ནག་གཞུང་གིས་ཐེ་ཝན་དང་འབྲེལ་བ་མང་པོ་ཞིག་གཅོད་སྲིད་པར་གནད་དོན་དབྱེ་ཞིབ་པ་མང་པོར་བློ་དོགས་སྐྱེས་ཡོད་པ་རེད། ཡིན་ན་ཡང་། ད་ལྟ་ལྕམ་ཚེ་ཡིན་ཝེན་ལ་དངོས་སུ་རྒྱལ་ཁ་ཐོབ་ཡོད་པས། རྒྱ་ནག་གཞུང་གི་རྣམ་འགྱུར་ཅི་ཡིན་གཞི་ནས་ལྟ་རྒྱུ་ལས་ལྷག་མེད།


text:
བོད་མིའི་སྒྲིག་འཛུགས་འཕྲོད་བསྟེན་ལས་ཁུངས་ཀྱིས་ཆེད་མཁས་མི་སྣ་གླས་ཏེ་ལྷོ་གཞིས་ཆེ་ཁག་ལྔ་དང་དབུས་གཞིས་ཆགས་གསུམ་ནང་ཆུའི་ཐོན་ཁུངས་ལ་ཞིབ་འཇུག་བྱེད་བཞིན་འདུག
བཙན་བྱོལ་བོད་མིའི་གཞིས་ཆགས་ཁག་ཅིག་ནང་ཆུ་ཡག་པོ་མེད་པའི་དཀའ་ངལ་སྐོར་བསྟུད་མར་སྙན་ཞུ་ཕུལ་ཡོད་པ་ལྟར། ཟླ་འདིའི་ཕྱི་ཚེས་ ༦ ཉིན་ནས་བཟུང་བོད་མིའི་སྒྲིག་འཛུགས་འཕྲོད་བསྟེན་ལས་ཁུངས་ཀྱིས། རྒྱ་གར་ལྷོ་ཕྱོགས་ཀྱི་གཞིས་ཆགས་ཆེ་ཁག་ལྔ་དང་དབུས་གཞིས་ཆགས་ཁག་གསུམ་བཅས་ཀྱི་ནང་བྷང་ལོར་ཡོད་པའི་རྒྱ་གར་ས་ཆུའི་དཔྱད་རིག་ཁང (Space Geo Tech)གི་ཆེད་ལས་མི་སྣ་གླས་ཏེ། གཞིས་ཆགས་ནང་གི་ཆུའི་ཐོན་ཁུངས་ལ་ཞིབ་འཇུག་བྱེད་བཞིན་ཡོད་པ་དང་། ཞིབ་འཇུག་གི་ཆེད་དུ་ཨ་རིའི་རོགས་ཚོགས་(PRM)ནས་རོགས་དངུལ་ཧིན་སྒོར་འབུམ་ ༣༠ གནང་ཡོད་འདུག
དེ་རིང་འདི་གའི་གསར་འགོད་པས་འཕྲོད་བསྟེན་ལས་ཁུངས་ཀྱི་འཆར་འགོད་ཚན་པའི་འབྲེལ་ཡོད་ལས་བྱེད་ཉི་མ་རྒྱལ་མཚན་ལགས་སུ་ཞིབ་འཇུག་གི་ལས་གཞི་དེའི་སྐོར་སྐད་ཆ་འདྲི་སྐབས། ལས་གཞི་དེ་བཙན་བྱོལ་བོད་མིའི་གཞིས་ཆགས་ཁག་བརྒྱད་ཀྱི་ནང་ལག་བསྟར་བྱེད་ཀྱི་ཡོད་པ་དང་། གཞིས་ཁག་བརྒྱད་ལས་ལྔ་ནི་སྦེལ་ཀོབ་བདེ་སླར་དང་ལུགས་བསམ། མོན་གྷོ། ཧུན་སོར། ཀོ་ལི་གྷར་བཅས་ཡིན་པ་དང་། དེ་མིན་དབུས་གཞིས་ཆགས་ཁག་གསུམ་ནི་ཨོ་རི་ས་དང་། བྷན་དྷ་ར། མན་སྤར་བཅས་ཡིན་ལ། ཐེངས་འདིའི་ལས་གཞི་དེ་ནི་ཞིབ་འཇུག་རང་ཡིན་ལ། ཆུ་ཁོ་ནའི་ཐོག་ཞིབ་འཇུག་བྱེད་ཀྱི་ཡོད་པ་ཙམ་མ་ཡིན་པར་ཉེ་ཁོར་ས་གཤིས་དང་ས་དབྱིབས། མཚོ་དང་མཚེའུ། རྒྱུག་ཆུ། ད་དུང་ས་འོག་ཆུ་ལ་སོགས་པར་མཁའ་དབྱིངས་འཕྲུལ་སྐར་བརྒྱུད་ནས་པར་བརྒྱབས་ཏེ་ཞིབ་འཇུག་མཐར་ཕྱིན་པ་ཞིག་བྱས་རྗེས། ཕྱི་ཟླ་ ༢ པའི་ནང་གྲུབ་དོན་སྙན་ཐོ་འདོན་རྒྱུ་ཡིན་པ་དང་། ཆུའི་སྤུས་ཚད་དང་གནས་བབ་སོགས་གསལ་རྟོགས་བྱུང་རྗེས་ཆེད་མཁས་པའི་ལམ་སྟོན་ལྟར་ཆུའི་ཐོག་ལས་གཞི་ག་རེ་སྤེལ་དགོས་མིན་བལྟ་རྒྱུ་ཡིན་སྐོར་བརྗོད་བྱུང་།
ཡང་འཕྲོད་བསྟེན་ལས་ཁུངས་ནས་བཙན་བྱོལ་བོད་མིའི་གཞིས་ཆགས་ཁག་གི་ཆུར་ཞིབ་འཇུག་བྱེད་ཀྱི་ཡོད་པའི་དགོས་དམིགས་སྐོར་ལ་ཁོང་གིས། བར་ལམ་ཞིག་ནས་འཛམ་གླིང་གི་གནམ་གཤིས་དང་ཁོར་ཡུག་ལ་འགྱུར་ལྡོག་ཕྱིན་པ་དང་ལྷན་དུ་ཆར་ཆུ་དུས་ཐོག་ཏུ་མ་བབས་པར་བརྟེན། ལྷོ་ཕྱོགས་བོད་མིའི་གཞིས་ཆགས་ཁག་ཅིག་ལ་ས་འོག་ཆུ་དང་། ཕུགས་ཆུ། དེ་བཞིན་རྒྱུག་ཆུ་སོགས་ཉུང་དུ་སོང་བའི་རྐྱེན་གྱིས་འཕྲོད་བསྟེན་ལས་ཁུངས་ནས་རོགས་རམ་གནང་དགོས་པའི་སྙན་ཞུ་འབྱོར་བ་ལྟར་ཞིབ་འཇུག་བྱེད་ཀྱི་ཡོད་པ་དང་། ཞིབ་འཇུག་གི་དགོས་དོན་གཙོ་བོ་ནི་ད་ལྟ་ནས་དཀའ་ངལ་ཚབས་ཆེན་འདུག་ལབ་ནས་ཞིབ་འཇུག་བྱས་པ་ཞིག་མ་རེད། འཕྲོད་བསྟེན་ལས་ཁུངས་ནས་མ་འོངས་པར་ཆུའི་ཐོག་དཀའ་ངལ་མི་ཡོང་བའི་ཆེད་དུ་ཐེངས་འདིའི་ཆུར་ཞིབ་འཇུག་གི་ལས་གཞི་སྤེལ་བ་ཞིག་ཆགས་ཡོད་པ་དང་། འདས་པའི་ཉིན་བཅུའི་ནང་ཚུད་དུ་ལྷོ་ཕྱོགས་གཞིས་ཆགས་ཁག་ལྔའི་ནང་གི་ཆུ་ལ་ཞིབ་འཇུག་བྱས་ཟིན་པ་དང་། ད་ལྟ་དབུས་གཞིས་ཆགས་ཁག་གསུམ་གྱི་ནང་དུ་ཞིབ་འཇུག་འགྲོ་མུས་ཡིན། ཞེས་བརྗོད་བྱུང་།
ཆུར་ཞིབ་འཇུག་ཆེད་འཕྲོད་བསྟེན་ལས་ཁུངས་ནས་ལས་བྱེད་གཉིས་ས་གནས་སུ་ཆེད་གཏོང་གནང་ཡོད་པ་དང་། གཅིག་ནི་ཉི་མ་རྒྱལ་མཚན་ལགས་ཆགས་ཡོད་སྟབས། གསར་འགོད་པས་གཞིས་ཆགས་ཁག་གི་ནང་དངོས་སུ་བསྐྱོད་དེ་ཞིབ་འཇུག་གནང་སྐབས་ཆུའི་གནས་སྟངས་ག་འདྲ་འདུག་དྲིས་པར་ཁོང་གིས། སྔོན་མ་ནས་ས་གནས་མི་འདྲ་བར་དཔག་པའི་ཆུའི་དཀའ་ངལ་འཕྲད་མུས་ཡིན་པ་དང་། དཔེར་ན། ཀོ་ལི་གྷར་ལྟ་བུར་ཆ་བཞག་ན། སྔོན་མ་ནས་ཕུགས་ཆུར་བརྟེན་ནས་འཚོ་བ་རོལ་གྱིན་ཡོད་ཀྱང་། ཆར་བ་བབས་ཉུང་དུ་ཕྱིན་ཏེ་ཕུགས་ཆུ་དང་ས་འོག་ཆུ་རིམ་བཞིན་ཇེ་ཉུང་དུ་འགྲོ་ཡི་འདུག དེ་བཞིན། ང་མོན་གྷོར་གཞིས་ཆགས་ནང་ཕྱིན་སྐབས། ཁོ་ཚོས་ཞིང་ཁར་ཆུ་འདྲེན་པ་དང་། འཐུང་ཆུ། སེམས་ཅན་ལ་ཆུ་སོགས་ཚང་མ་ས་འོག་ཆུ་ཁོ་ནར་བརྟེན་ནས་འཚོ་བ་སྐྱེལ་གྱི་འདུག ང་རང་ཉིན་བཅུའི་རིང་གཞིས་ཆགས་ཁག་གི་ནང་བསྡད་དེ་བརྒྱ་དཔོན་དང་མི་རབས་རྒན་པ་ཁག་ཅིག་ནས་གནས་ཚུལ་རྒྱུས་ལོན་པ་ལྟར་ན། སྔོན་མ་ཡིན་ན་ས་འོག་ཆུ་འཐེན་འདྲེན་བྱེད་སྐབས་མར་ས་འོག་ཕི་ཊི་(Feet)བརྒྱ་བརྐོས་ཚེ་ཆུ་ཐོན་གྱི་ཡོད་ནའང་། དེང་སང་ཕུ་ཊི་ཉིས་བརྒྱ་བརྐོ་དགོས་ཀྱི་ཡོད་པས་ས་འོག་ཆུ་ཉུང་དུ་འགྲོ་ཡི་ཡོད་པ་གསལ་པོ་རེད། ད་ལྟའི་ཆར་བོད་མིའི་གཞིས་ཆགས་ཁག་ཏུ་ཆུའི་དཀའ་ངལ་ཚབས་ཆེན་ཡོད་པ་དེ་འདྲ་གང་ཡང་མེད་ཀྱང་། ང་ཚོས་ཕུགས་རྒྱང་རིང་པོ་དང་མ་འོངས་སྔོན་འགོག་ཆེད་ད་ལྟ་ནས་ལས་གཞི་ག་རེ་སྤེལ་དགོས་མིན་གྲ་སྒྲིག་བྱེད་བཞིན་ཡོད། ཅེས་བརྗོད་བྱུང་།
དེ་སྔ་འཕྲོད་བསྟེན་ལས་ཁུངས་ནས་གཞིས་ཆགས་ཁག་ནང་ཆུ་དང་འབྲེལ་བའི་ལས་གཞི་ག་རེ་སྤེལ་ཡོད་དྲིས་པར་ཁོང་གིས། སྤྱིར་བཏང་འཕྲོད་བསྟེན་ལས་ཁུངས་ལ་སྡེ་ཚན་ཁག་མང་པོ་ཡོད་པའི་ཁྲོད། སྡེ་ཚན་གཅིག་ཆུ་དང་གཙང་ཁྲུས་ཞེས་པའི་སྡེ་ཚན་དེ་ཆགས་ཡོད། ཆུ་དང་གཙང་ཁྲུས་ཞེས་པའི་སྡེ་ཚན་དེས་ལ་དྭགས་དང་མོན་ཕྱོགས་ཚུད་པའི་ལོ་རྟག་པར་བོད་མིའི་གཞིས་ཆགས་ཁག་ཏུ་ཆུ་ཁོ་ན་ཙམ་མ་ཡིན་པར་འཕྲོད་བསྟེན་དང་འབྲེལ་ཏེ་གཙང་སྤྲ་དང་། ཉམ་ཐག་ཚོར་ཁྲུས་ཁང་གསང་སྤྱོད་གསར་རྒྱག་སོགས་ཀྱི་ཐོག་མཐུན་འགྱུར་རོགས་རམ་གནང་བསྡད་ཡོད་པ་མ་ཟད། ས་གནས་མགོ་འཛིན་བརྒྱུད་ཆུའི་ཐོག་དཀའ་ངལ་ཡོད་པའི་རིགས་ལ་རོགས་རམ་བྱས་པ་མང་པོ་ཡོད་པ་རེད། ཅེས་བརྗོད་བྱུང་།
གསར་འགོད་པ། སྐལ་བཟང་སྦྱིན་པ།


text:
རྫོང་མཁར་ཕྱོགས་སུ་སོང་ནས་རྨ་ཆུའི་ཟམ་ཆེན་ཁར་བུད་པ་ན། ལམ་འགྲམ་གྱི་ལྷོ་ངོས་སུ“གཅན་ཚ་རྫོང་གློག་རྡུལ་ཚོང་དོན་ཉམས་ལེན་ཚོང་ཁང”ཞེས་པའི་སྒོ་བྱང་ཞིག་མིག་ལམ་དུ་གསལ་པོར་ཤར་འདུག
ནང་དུ་སོང་ན་མདུན་ཕྱོགས་ཀྱི་ཟོང་སྒྲོམ་བཞིའི་སྟེང་དུ་སྤོས་དང་རྡོ་བརྐོས། ཆོས་དཔེ་སོགས་མི་རིགས་བཟོ་རྩལ་ཐོན་རྫས་ལེགས་ཤོས་དང་རྩམ་པ། ཆུ་ར་སོགས་ཐུམ་ལེགས་པོ་བརྒྱབ་པའི་ཞིང་ཕྱུགས་ཐོན་རྫས་གྲལ་འགྲིག་པོར་བཤམས་འདུག ཚོང་ཁང་གི་ཟུར་ཞིག་ན་གཡང་མདའ་ཆ་འཕྲིན་ཚན་རྩལ་ཚད་ཡོད་ཀུང་སིའི་སྤྱི་གཉེར་པ་སྟག་འབུམ་རྒྱལ་གྱིས་གློག་ཀླད་སྟེང་ཉིན་དེའི་མཇུག་མཐའི་ཚོང་ཟོང་མངག་ཉོ་བརྡ་ཐོ་ཐག་གཅོད་ཀྱིན་འདུག ལག་གི་ལས་ཀ་བསྒྲུབས་ཚར་རྗེས་ལོ་རབས80པའི་རྗེས་སུ་སྐྱེས་པའི་སྤྱི་གཉེར་པ་དེས་ཁོའི་གཏམ་རྒྱུད་བཤད་བྱུང་།
“དེ་ནི་སློབ་ཆེན་ནས་མཐར་ཕྱིན་པའི་ལོ་དེ་ནས་བཤད་དགོས”ཟེར་ཞོར། སྟག་འབུམ་རྒྱལ་གྱིས་རང་གིས་ལས་སྐྲུན་བྱེད་མགོ་རྩོམ་པའི་ལོ་དེ་ནས་ཕྱིར་དྲན་བྱས། 2006ལོར། སློབ་གྲྭ་ནས་བུད་མ་ཐག་པའི་ཁོར་མཚོན་ན། ཉལ་གདན་ཁུར་ཏེ་ཕ་ཡུལ་དུ་ལོག་པའི་མེ་འཁོར་བསྡད་པ་དེ་ནི་དང་ལེན་བྱེད་དཀའ་བའི་དོན་དག་ཅིག་ཡིན། བསམ་བློ་ཡང་ཡང་བཏང་མཐར་ཁོས་ཁྲིན་ཏུའུ་རུ་བསྡད་ནས་གྲོགས་པོ་གཉིས་དང་མཉམ་དུ་ཡུལ་སྐོར་ཁང་ཞིག་གཉེར་རྒྱུའི་ཐག་བཅད། དེ་ནས་བཟུང་ལང་ཚོའི་དཔལ་འབར་བའི་སྟག་འབུམ་རྒྱལ་དགའ་དགའ་སྤྲོ་སྤྲོའི་ངང་རང་གི་ལས་སྐྲུན་གྱི་ལམ་དུ་ཞུགས།
“2014ལོའི་སྔོན་གྱི་གཅན་ཚ་རྫོང་ལ་ཕལ་ཆེར་དམངས་གཉེར་ཀུང་སི་དང་མཉམ་ལས་ཁང་ཟེར་བ་ཞིག་མེད་ལ། ཚང་མས་ཚོང་ཆུང་ཆུང་རྒྱག་བཞིན་འདུག”ལོ་མང་པོའི་འབད་པ་བརྒྱུད་དེ་ཁེ་སྤོགས་ཅུང་ཙམ་ཐོབ་པའི་སྟག་འབུམ་རྒྱལ་སྤྲོ་སེམས་འཁོལ་བའི་ངང་ནས་ཕ་ཡུལ་དུ་ལོག་པ་དང་། ཕ་ཡུལ་གྱི་གློག་རྡུལ་ཚོང་དོན་གཉེར་མཁན་ཆེས་ཐོག་མར་གྱུར། “གཞེས་ནིང་ལོར་སྲིད་གཞུང་གིས་དབུལ་སྐྱོར་མ་དངུལ་སྒོར་ཁྲི30བྱིན་པས། ངས་སྒོར་མོ་དེ་མ་རྩ་བྱས་ནས་ཀུང་སི་འདི་ཕྱེས་པ་ཡིན།” 2015ལོར་སྟག་འབུམ་རྒྱལ་གྱིས་དབུལ་སྐྱོར་མ་དངུལ་བཀོལ་ནས་ཁང་པ་ཞིག་གླས་པ་དང་གློག་ཀླད་ཉོས་ནས་དྲ་བའི་སྟེགས་བུ་ཞིག་སྟེ་གཅན་ཚ་རྫོང་གློག་རྡུལ་ཚོང་དོན་ཉམས་ལེན་ཚོང་ཁང་བཙུགས་ཤིང་། 2016ལོར་ཁོས་ལས་བཟོ་པ12བསྡུས་ནས་དྲ་བའི་སྟེགས་བུ་དང་ཚོང་རྟགས། ཐོན་རྫས་གསལ་བཤད་ཡི་གེ་སོགས་ཀྱི་མཉེན་ཆས་སྒྲིག་ཆས་སྔར་བས་འཐུས་ཚང་དུ་བཏང་།
“ད་ལོར་ཧྲིན་ཀྲིན་གྱི་ཀུང་སི་ཞིག་དང་མཉམ་ལས་བྱས་ནས་རང་གི་གློག་རྡུལ་ཐོན་རྫས་གསར་གཏོད་བྱས་པས། ཐོན་རྫས་འདི་ལ་རོང་འབྲོག་པ་རྣམས་ཀྱི་དགའ་བསུ་ཆེན་པོ་ཐོབ་ཡོད”ཅེས་སྟག་འབུམ་རྒྱལ་གྱིས་ཚོང་སྒྲོམ་སྟེང་གི་དངོས་དཔེ་བསྟན་ཞོར་དེ་ལྟར་བཤད། ནས་དང་རྩམ་པ། མར། ཞོ་སོགས་ཁྱད་ལྡན་ཐོན་རྫས་ཀྱི་ས་ཁོངས་རང་བཞིན་དང་ས་གནས་ཆ་འཕྲིན་ཅན་ལྟོས་བཅས་ཀྱིས་རྗེས་ལུས་ཡིན་པའི་བཀག་རྒྱའི་དབང་གིས་ཀུང་སི་དཀའ་ཁག་མང་པོ་འཕྲད་མོད། འོན་ཀྱང་ཁོས་སྲོལ་རྒྱུན་གྱི་འདེབས་གསོ་ལས་རིགས་དེ་ཐོན་ལས་ཅན་གྱི་ཐོན་སྐྱེད་དང་འཚོ་བའི་དཔེ་དབྱིབས་སུ་བསྒྱུར་རྒྱུའི་ཐོག་མའི་རེ་སྨོན་དེ་སྔར་བཞིན་རྒྱུན་འཁྱོངས་བྱེད་བཞིན་འདུག
སྲིད་གཞུང་གི་མཛུབ་སྟོན་འོག ཉེ་ཆར་སྟག་འབུམ་རྒྱལ་གྱིས “ཙོང་ཁའི་བོད་སྤོས”དང“བློ་བཟང་ཚན་རྩལ”སོགས་གློག་རྡུལ་ཐོན་རྫས་དང་ཆང་དམར་ནང་འདྲེན་བྱས་པ་སོགས་འཛད་སྤྱོད་པ་སྔར་ལས་མང་བའི་ཐོན་རྫས་བདེ་བླག་ངང་བཏོན། ཁོས“དུས་རབས་མི་འདྲ་བས།ཕ་ཡུལ་གྱི་སྲོལ་རྒྱུན་འདེབས་གསོས་ད་སྐབས་ཀྱི་དུས་རབས་འདིའི་མི་རྣམས་ཀྱི་དགོས་མཁོ་བསྐོང་མི་ཐུབ”ཅེས་བཤད། ཁོས་བལྟས་ན་ཕ་ཡུལ་གྱི་སྲོལ་རྒྱུན་འདེབས་གསོ་དཔེ་དབྱིབས་འདི་བསྒྱུར་ཏེ། རོང་འབྲོག་པའི་ཐོན་སྐྱེད་དང་འཚོ་བ་དེ་མཉམ་ལས་ཁང+ཞིང་ཁྱིམ(འབྲོག་ཁྱིམ)དང་། ཁེ་ལས+ཞིང་ཁྱིམ(འབྲོག་ཁྱིམ)གྱི་དཔེ་དབྱིབས་སུ་བསྒྱུར་དགོས་པར་འདོད་ཀྱིན་ཡོད། །
རྩོམ་སྒྲིག་པ། མཁའ་མཚོ་སྐྱིད།


text:
ཚེ་སྲོག་གི་སྐྱེད་མ་མཐོ་སྒང་གི་ཆུ་བོ།
ཆུ་ཡི་ངོ་བོ་དང་བྱེད་ལས།
ཆུ་ནི་རླན་གཤེར་དང་བཞུར་བའི་རང་བཞིན་ཡིན་ལ། མཚམས་རེར་མཁྲེགས་གཟུགས་སམ་སྲ་གཟུགས་སུའང་འགྱུར་ཏེ་འཁྱགས་རོམ་སོགས་སུ་གནས་པ་དང་། དབུགས་གཟུགས་སམ་རླང་གཟུགས་སུའང་འགྱུར་བ་ཡིན། ཆུ་ནི་ཚེ་སྲོག་ཡོད་དོ་ཅོག་གི་རྟེན་གཞི་དང་འཛམ་གླིང་སྟེང་གི་ཆེས་ཆེ་བའི་ཐོན་ཁུངས་ཀྱང་ཡིན།
ནང་བའི་གཞུང་ལུགས་ལས་བཤད་ན་གཟུགས་ཅན་གྱི་དངོས་པོ་ཡོད་དོ་ཅོག་ཆུ་རྡུལ་ལས་མ་གྲུབ་པ་མེད་ལ། ཚན་རིག་པ་གྲགས་ཅན་ཨེ་རི་སི་ཌོ་ཌལ་ལྟ་བུས་ཀྱང་ཆུ་རྡུལ་ནི་བེམ་གཟུགས་ཀྱི་རྩ་བའི་རྫས་སུ་བཤད་ཡོད། བོད་ཀྱི་རྒྱལ་རབས་དག་ནའང་རླུང་དང་ཆུ་ཡི་དཀྱིལ་འཁོར་སོགས་ཀྱིས་འཇིག་རྟེན་གྲུབ་པར་བཤད། ས་ཡི་གོ་ལའི་ངོས་ཀྱི་རྒྱ་ཁྱོན་གྱི་བརྒྱ་ཆ་བདུན་ཅུ་ཆུས་ཁེངས་ཡོད། ཆུ་མེད་པར་སྲོག་ཆགས་གང་ཡང་འཚོ་མི་ཐུབ་ལ། འབྲས་བུས་ལྕི་བའི་ཤིང་སྡོང་དང་། མཛེས་པར་བཞད་པའི་མེ་ཏོག དགོས་མཁོའི་སྲོག་རླུང་སྦྱིན་པའི་ལྗང་མདོག་གི་རྩི་ཤིང་། རོ་ཡི་བྲོ་བ་མངར་བའི་ཤིང་འབྲས་སོགས་ཡོད་ཚད་ཆུ་ཡིས་སྐྱེད་ཅིང་ཆུ་ཡིས་གསོ། དེ་བས་ཆུ་ནི་མེད་ཐབས་མེད་ཀྱང་དགོས་མཁོ་ཆེ་བའི་གོ་ལའི་དངོས་པོ་གཅིག་པུ་དེ་ཡིན་ཞེས་བརྗོད་ཆོག
མ་གཞི་ཆུ་ཡིས་སའི་གོ་ལའི་བརྒྱ་ཆ་བདུན་ཅུ་ཟིན་ཡོད་པས་ཅི་འདོད་དུ་བེད་སྤྱད་ཅིང་། ལྡེང་ངེས་སུ་མཆིས་སེམས་ན་དེ་ནི་ཆེས་ནོར་འཁྲུལ་ཞིག་ཡིན། ཚེ་སྲོག་སྤྱི་དང་ཁྱད་པར་དུ་མིའི་རིགས་ཀྱི་ཚེ་སྲོག་གསོ་བའི་ཆུ་ནི་དེ་དག་ལས་ཧ་ཅང་གི་ཉུང་ཉུང་ཞིག་ལས་མེད་སྟེ། སའི་གོ་ལས་ངོས་ཀྱི་ཆུའི་བརྒྱ་ཆ་དགུ་བཅུ་གོ་བརྒྱད་ནི་ཚྭ་ཆུ་ཡིན་པས་འཐུང་ཆུར་མི་རུང་། དེ་བས་འཐུང་ཆུར་རུང་བ་ནི་བརྒྱ་ཆ་གཉིས་ཙམ་ཡིན། དེ་ལྟ་བུའི་དངས་གཙང་གི་ཆུ་དེ་ཡིས་ལུས་ཕུང་གསོ། ཚེ་སྲོག་སྐྱེད། སྐོམ་པ་སེལ། ལྗོན་ཤིང་བསྐྲུན། ཚ་གདུང་སེལ། མཚར་སྡུག་ལྡན་པའི་ལྡུམ་ར་བཞད་པར་བྱས། དངུལ་ནག་དང་དྲི་མ་འཁྲུད་པར་བྱེད། མཚོ་གླང་དང་། ཉ་རིགས། ཆུ་སྲིན་སོགས་ཀྱི་འཚོ་བའི་ཁོར་ཡུག་བསྐྲུན། ས་ཞིང་འདེབས་ལས་དང་བཟོ་ལས་ཚན་རྩལ་ཡང་ཆུ་ལ་བརྟེན་པས་མདོར་ན་འཐུང་ཆུར་རུང་ཞིང་དུག་ཆུར་མ་གྱུར་པའི་ཆུ་ནི་མེད་ན་དེས་ཕོངས་ཀྱི་ཅ་དངོས་རིན་ཐང་སྟོང་གིས་གཞལ་དུ་མེད་པ་ཞིག་གོ།
དེང་གི་འཛམ་གླིང་ལ་ཆུའི་དགོས་མཁོ།
གལ་ཏེ་འགྲོ་བ་མི་རྣམས་ཀྱིས་འདོད་རྔམ་གྱི་རྟ་ཁ་ཅུང་ཙམ་འཐེན་ནས་དགོས་མཁོ་དང་འཚམ་པ་ཞིག་གིས་ཆུ་ལ་ལོངས་སུ་སྤྱད་ཡོད་ཚེ་སའི་གོ་ལའི་སྙིང་ཁྲག་དྭངས་བསིལ་གྱི་ཆུ་བོ་དག་གིས་ང་ཚོར་ལྡེང་ངེས་ཀྱི་ཚད་གཞི་ལོན་ཡོད་ངེས། འོན་ཀྱང་། འགྲོ་བ་མི་དག་ནི་དེ་ལས་ལྡོག་སྟེ། གནས་སྐབས་ཀྱི་དགོས་མཁོ་ཞིག་གི་དོན་དུ་མིའི་རིགས་ཀྱི་མ་འོངས་པའི་ལས་དབང་ལ་བསམ་བློ་ཅི་ཡང་མི་གཏོང་བར། ཆུ་ཆེན་བཅད། ཆུ་ཆུང་དྲངས། དུག་རླུང་བཏང་། སྦགས་བཙོག་བཟོས། བྱ་སྤྱོད་འདི་དག་གིས་གོ་ལར་ཚ་དྲོད་རྒྱས། ཆུ་བོ་དག་གི་འབྱུང་ཁུངས་འཁྱགས་རོམ་བཞུར། ཆུ་ཆུང་སྐམ། ཤུལ་དུ་ལྷག་པའི་ཆུ་བོ་དག་ནི་རྫས་ངན་སྦགས་བཙོག་གིས་ལྷད། དེ་དང་དེ་དག་གིས་ད་གཟོད་རང་བྱུང་གི་ཞིམ་མངར་ལྡན་པའི་ཆུ་བོ་དག་དཀོན་ནས་དཀོན་དུ་སོང་སྟེ་ཆུ་གཙང་མ་ཉོ་དགོས་པའི་གནས་སྟངས་ལ་སླེབས་ཟིན།
ད་ལྟའི་སྐབས་ལ་མི་རྣམས་ཀྱིས་འཛམ་གླིང་གི་ཆུ་གཙང་མ་བརྒྱ་ཆ་ ༥༥ བེད་སྤྱད་ཟིན་ཟིན་ལ། མི་འབོར་ཡང་མུ་མཐུད་འཕར་བཞིན་ཡོད་པས་ཆུ་གཙང་མའི་ཐོན་ཁུངས་ལ་དཀའ་ངལ་ཆེ་རུ་འགྲོ་བཞིན་ཡོད་པ་མངོན་གསལ་དུ་གྱུར་ཡོད། དེང་སང་འཛམ་གླིང་ནང་གི་གྲོང་གསེབ་ཀྱི་བརྒྱ་ཆ་ ༧༥ དང་གྲོང་ཁྱེར་གྱི་བརྒྱ་ཆ་ ༢༠ ཐམ་པ་ལ་ཆུ་གཙང་མ་ཐོབ་ཀྱི་མེད་ལ། ས་ཁུལ་མང་ཆེ་བའི་ཉེར་མཁོའི་ཆུ་དེ་དག་ཀྱང་དུག་ཤེད་ཅན་གྱི་རྫས་སྦྱོར་རིགས་ཀྱིས་བཙོག་པ་བཟོ་བཞིན་ཡོད་ཅིང༌། ཆུ་བརྒྱུད་ནས་ཡོང་བའི་ན་ཚའི་རིགས་ཀྱིས་འགྲོ་བ་མིའི་སུམ་ཆ་གཅིག་གི་ལུས་ཀྱི་ནུས་སྟོབས་འཇོམས་ཀྱི་ཡོད་པ་དང༌། དེས་རྐྱེན་པས་ལོ་རེར་མི་ས་ཡ་བཅུ་ཙམ་འཆི་ལམ་དུ་འགྲོ་བཞིན་ཡོད་པའི་སྙན་ཐོ་ཐོན་ཡོད།[1] དེའི་ཕྱིར་མིའི་རིགས་ཀྱི་བདེ་སྡུག་ལ་སེམས་མཁན་གྱི་དཔྱོད་ལྡན་པ་མང་པོ་ཞིག་ལ་མ་འོངས་པར་འཛམ་གླིང་འདིར་ཆུས་མི་ལྡེང་བའི་དཀའ་ངལ་ཆེན་པོ་ཞིག་ལ་འཕྲད་སྲིད་པའི་སེམས་ཁྲལ་ལངས་བཞིན་ཡོད། གྲགས་ཅན་ཚན་རིག་པ་དང་། རྒྱལ་ཁབ་སོ་སོའི་དཔོན་པོ། དེ་བཞིན་ཤེས་ཡོན་པ་སོགས་མང་པོ་ཞིག་གིས་ “སའི་གོ་ལའི་གནམ་གཤིས་འགྱུར་ལྡོག་དང་ཚ་དྲོད་”སོགས་ཀྱི་སྐོར་ལ་ཚོགས་འདུ་རིམ་པར་ཚོགས་ཡོད་པ་སྟེ། དཔེར་ན། འཛམ་གླིང་མཉམ་འབྲེལ་རྒྱལ་ཚོགས་ཀྱི་གནམ་གཤིས་འགྱུར་ལྡོག་སྐོར་གྱི་ཚོགས་འདུ་(COP) ལྟ་བུ། ཚོགས་འདུའི་སྐབས་སུ་ཡང་ཆུ་དང་ཁོར་ཡུག་གི་གལ་ཆེའི་རང་བཞིན་དཔྱད་གླེང་དང་། དེ་དག་སྲུང་སྐྱོབ་ཀྱི་གྲོས་ཆོད་རིམ་པར་བཞག་དང་འཇོག་བཞིན་པ་དེ་དག་གིས་ཀྱང་ཆུ་སྲུང་སྐྱོབ་དགོས་པའི་དུས་ལ་བབ་ཡོད་པའི་བརྡ་ལན་ཞིག་འཛམ་གླིང་ལ་བསྒྲགས་པ་ཡིན། འགྲོ་བ་མི་ཞིག་ལ་མཚོན་ན་ཡང་ལུས་པོའི་བརྒྱ་ཆ་བདུན་ཅུ་ཆུ་ཡིན་ཞིང་། ཆུ་མེད་པར་ཉིན་གསུམ་ལས་འཚོ་མི་ཐུབ་པར་བཤད། དེང་སྐབས་མི་འབོར་འཕེལ་རྒྱས་ཆེ་རུ་ཕྱིན་པ་དང་བསྟུན་མི་རྣམས་ལ་ཞིང་ལས་དང་། བཟོ་གྲྭ། གློག་ཁང་སོགས་ཀྱི་ཆེད་དུ་ཆུ་ནི་དེ་ལས་ཀྱང་དགོས་མཁོ་ཆེ་རུ་ཕྱིན་ཡོད། གང་ལྟར་ཆུ་ནི་ཚེ་སྲོག་གི་ཉིང་ཁུ། འཚོ་བའི་རྟེན་གཞི། རླབས་ཆེན་གྱི་སྐྱེད་མ་ཞིག་དང་མཚུངས་པས་ཆུ་མེད་པར་སྐྱེ་དངོས་གང་ཡང་གསོན་ཐབས་བྲལ།
བོད་ཀྱི་ཆུ་དང་འཛམ་གླིང་གི་འབྲེལ་བ།
དེ་ཡང་བོད་གངས་ཅན་གྱི་ཁོར་ཡུག་ནི། ཇི་སྐད་དུ། “གནམ་གྱི་ནི་དབུས། སའི་ནི་དཀྱིལ། གླིང་གི་ནི་སྙིང་པོ། གངས་ཀྱི་ནི་ར་བ། ཆུ་བོ་ཀུན་གྱི་མགོ། རི་མཐོ། ས་གཙང་། ཡུལ་བཟང། མི་མཛངས་ཤིང་དཔའ་ཏུ་སྐྱེས།”[2] ཞེས་པ་ལྟར་ཆུ་བོ་གཙང་མ་ཀུན་གྱི་མགོ་དང་ཐོན་ཁོངས་ཆེ་ཤོས་སུ་གྱུར་ཡོད། དེ་ལྟ་བུའི་ཁོར་ཡུག་དེ་ངོ་སྤྲོད་མདོར་ཙམ་བྱེད་ན། བོད་གངས་ཅན་ལྗོངས་ཀྱི་སྤྱིའི་ས་ཁྱོན་ནི། སྤྱི་ལེ་ [km] གྲུ་བཞི་མ་ ༢༨༠༠༠༠༠[km2] ལྷག་ཡོད། དེང་སང་གི་འཛམ་གླིང་ས་ཁྲའི་དབང་དུ་བྱས་ན། རྒྱ་གར་འཕགས་པའི་ཡུལ་དང་། བལ་ཡུལ། འབྲུག་ཡུལ་སོགས་ཀྱི་བྱང་ཕྱོགས་དང་། པ་ཀི་སི་ཐན་དང་། ཨ་ཧྥི་གྷ་ནི་སི་ཐན་སོགས་ཀྱི་ཤར། ཤར་ཏུར་ཀི་སི་ཐན་ཏེ་ཤིན་ཅང་། ཧོར་སོག་གི་ལྷོ། རྒྱ་ནག་གི་ནུབ་ཏུ་གནས་ཡོད། བོད་ཀྱི་ས་ཁྱོན་ཕལ་མོ་ཆེའི་མཐོ་ཚད་ནི་རྒྱ་མཚོའི་ངོས་ནས་བརྩིས་པའི་སྤྱི་ཁྲེ་ ༡༣༠༠༠ [m]སར་ཆགས་ཤིང་། འཛམ་གླིང་གི་རི་བོ་གྲགས་ཅན་གངས་དཀར་ཏེ་སེ་དང་། ཆུ་བོ་གྲགས་ཅན་རྟ་མཆོག་ཁ་འབབ། རྨ་བྱ་ཁ་འབབ། གླང་ཆེན་ཁ་འབབ། སེང་གེ་ཁ་འབབ། སྟོད་ཕྱོགས་ཀྱི་བོང་ཆུ། བྱང་རིགས་སྡེ་བཞི་ནས་འབབ་པའི་ནག་ཆུ་དང་སོག་ཆུ་གཉིས་འདྲེས་པའི་རྒྱལ་མོ་རྔུལ་ཆུ། ནང་ཆེན་འབྲོང་བ་སྟོད་སྨད་དང་དགེ་རྒྱས་སྟོད་སྨད་བར་གསུམ་ནས་འབབ་པའི་རྫ་ཆུ་དང་། ངོམ་ཆུ་གཉིས་འདྲེས་པའི་གླ་ཆུའམ་ཟླ་ཆུ། གདང་ལ་རི་རྒྱུད་ནས་འབབ་ཅིང་རྒྱ་ནག་ནང་ཁུལ་གྱི་ཆུ་ཆེན་ཨང་དང་པོར་བརྩི་བའི་འབྲི་ཆུ་སོགས་རྒྱུག་ཆུ་ཧ་ཅང་མང་པོ་དང་། རྒྱ་ཁྱོན་སྤྱི་ལེ་གྲུ་བཞི་མ་འབུམ་གཅིག་དང་ལྔ་སྟོང་ལྷག་གི་ས་ཆར་འཁྱགས་རོམ་ ༤༧༠༠༠ ལྷག་གིས་ཁྱབ་ཅིང་། འཛམ་གླིང་ཐོག་གི་འཁྱགས་རོམ་མང་ཤོས་ཀྱི་གནས་སུ་གྱུར།[3]
གོང་དུ་སྨོས་པའི་ཆུ་ཆེན་དང་། འཁྱགས་རོམ་དེ་དག་གིས་རྒྱལ་ཁབ་བཅུ་གཉིས་ལྷག་གི་མི་གྲངས་དུང་ཕྱུར ༡་༣ ལྷག་གི་འཚོ་གནས་དང་། ཐོན་སྐྱེད་ལ་ཕན་ཐོགས་སྐྲུན་བཞིན་ཡོད།
འཛམ་གླིང་གི་སྣེ་གསུམ་པར་འབོད་པའི་བོད་མཐོ་སྒང་གི་འཁྱགས་རོམ་ཧ་ཅང་མང་པོ་དང་། སྤྱིར་བཏང་གི་གངས་སོགས་བཞུར་བ་ལས། མི་ས་ཡ་ ༢༡༠ ལ་འཐུང་ཆུ་དང་། གློག ཞིང་ཁར་ཆུ་འདྲེན་རྒྱུ་སོགས་ལ་ཐད་ཀར་ཕན་ཐོགས་ཡོད་པའི་ཨེ་ཤ་ཡའི་ཆུ་བོ་ཆེ་ཤོས་བཅུའི་ཆུ་མགོ་ཆགས་ཀྱི་ཡོད་པ་དང་། ལུང་ཤོང་གི་ཆུ་དེ་དག་གིས་མི་དུང་ཕྱུར་ ༡.༣ ལས་མང་བར་ཤུགས་ནས་ཕན་ཐོགས་ཡོང་གི་ཡོད།[4] འཛམ་གླིང་ཁྱོན་ཡོངས་ཀྱི་མི་འབོར་བརྒྱ་ཆ་ ༤༧ ལ་ཉེ་བ་ཞིག་བོད་མཐོ་སྒང་ནས་འབབ་བཞིན་པའི་ཆུའི་ཐོན་ཁུངས་ལ་བརྟེན་ཡོད། སྤྱི་ལོ་ ༢༠༠༣ ལོའི་སྙན་ཐོའི་ནང་ཚོད་རྩིས་བྱས་པ་ལྟར་ན། བོད་མཐོ་སྒང་ནས་འབབ་པའི་ཨེ་ཤ་ཡའི་ཆུ་ཆེན་ཁག་དང་དེ་དག་གི་བཞུར་བརྒྱུད་ས་ཁུལ་ཁྱོན་ཡོངས་ཀྱི་རྒྱ་ཁྱོན་སྤྱི་ལེ་གྲུ་བཞི་མ་ས་ཡ་ལྔ་དང་བཞི་འབུམ་བདུན་ཁྲི་ ༥,༤༧༧ ,༧༠༠ བརྒལ་གྱི་ཡོད་པ་བཤད་ཡོད་པ་འདིས་གོ་ལ་སྤྱིའི་ས་ཁྱོན་གྱི་བརྒྱ་ཆ་ ༣ ཟིན་གྱི་ཡོད།
ད་དུང་ཅུང་ཙམ་རྒྱས་པར་བཤད་ན། གངས་རི་དང་འཁྱགས་རོམ་རྣམས་ཀྱིས་བོད་འདི་ཨེ་ཤ་ཡའི་ཆུའི་དགོས་མཁོ་སྐྲུན་མཁན་གྱི་གཙང་ཆེན་བཞིའི་འབྱུང་ཁུངས་ཡིན། དཔེར་ན་དབྱར་དུས་གངྒའི་ཆུའི་བརྒྱ་ཆ་ ༧༠ ཙམ་དང་། གཙང་ཆུ་གཞན་གྱི་ཆུའི་བརྒྱ་ཆ་ ༥༠ ནས་ ༦༠ ཙམ་ཞིག་རི་རྒྱུད་འདི་དག་ནས་འབབ་བཞིན་ཡོད། འབྲི་ཆུས་རྒྱ་ནག་གི་འཐུང་ཆུའི་ཐོན་ཁུངས་བརྒྱ་ཆ་ ༤༠ ཟིན་གྱི་ཡོད། ད་དུང་འབྲས་ཀྱི་ཐོན་ཁུངས་བརྒྱ་ཆ་ ༧༠ ལྷག་དང་། འབྲུ་རིགས་ཐོན་ཁུངས་ཀྱི་བརྒྱ་ཆ་ ༥༠། དེ་བཞིན་ཉ་ཚོང་ཐོན་ཁུངས་ཀྱི་བརྒྱ་ཆ་ ༧༠ ལྷག་དང་། རྒྱ་ནག་རྒྱལ་ནང་གི་ཐོན་སྐྱེད་རྩ་འབོར་(GDP) གྱི་བརྒྱ་ཆ་ ༤༠ འབྲི་ཆུར་བརྟེན་གྱི་ཡོད། བོད་མཐོ་སྒང་གིས་པ་ཀི་སི་ཏཱན་ (Pakistan) གྱི་བྱེ་ཐང་དང་། རྒྱ་གར། ཝེད་ནམ་ (Vietnam) ལྷོ་ཕྱོགས་ཀྱི་འབྲས་ཞིང་བར་གྱི་ས་ཁུལ་ཁག་དང་། ཁམ་བྷོ་ཌི་ཡའི་ (Cambodia) ཏོན་ལེ་སེབ་(Tonlesap Lake) མཚོ་ཆེན་ནས་རྒྱ་ནག་བྱང་ཕྱོགས་ཀྱི་རྒྱ་ཁབ་བར་གྱི་ཨེ་ཤ་ཡའི་ས་ཁུལ་ཁག་ལ་ཆུའི་དགོས་མཁོ་བསྐྲུན་གྱི་ཡོད། ཡར་ཀླུང་གཙང་པོའམ་བྲཧ་མ་པུཏྲ་(Brahmaputra)ཞེས་པའི་གཙང་ཆུ་འདི་ཉིད་ཀྱི་ཆུ་བོའི་རྒྱུག་ལམ་ནི་བོད་ཀྱི་གངས་དཀར་ཏི་སེ་ནས་མགོ་བརྩམས་ཏེ་འབྲུག་ཡུལ་དུ་ཁྱོན་བརྒྱ་ཆ་ ༧ བྷང་ལ་དེ་ཤ་ (Bangladesh) ལ་ཁྱོན་བརྒྱ་ཆ་ ༨.༡། རྒྱ་གར་དུ་ཁྱོན་བརྒྱ་ཆ་ ༣༣ .༦། བོད་དུ་ཁྱོན་བརྒྱ་ཆ་ ༥༠.༥ བརྒྱུད་ས་ཁྱོན་སྤྱི་ལེ་གྲུ་བཞི་མ་[km2]དྲུག་འབུམ་ལྔ་ཁྲི་ལྷག (༦༥༡ ,༣༣༥ )གི་ས་གནས་སུ་ཆ་སྙོམ་སྐར་ཆ་རེར་ཆུའི་འབབ་ཚད་མི་ཊར་[m]ཤོ་གཟུགས་མ་ ༢༠,༠༠༠ [m3] ཙམ་བཞུར་གྱིན་ཡོད། གཙང་ཆུ་འདི་དག་གི་བཞུར་བརྒྱུད་ས་ཁུལ་དུ་འཚོ་སྡོད་བྱེད་པའི་མི་འབོར་དེ་དག་ཙམ་མིན་པར་ས་ཁུལ་གཞན་དག་ཏུ་འཚོ་སྡོད་བྱེད་པའི་མི་འབོར་དུང་ཕྱུར་མང་པོ་བོད་མཐོ་སྒང་ནས་དྲངས་པའི་དབྱར་ཁའི་ཆར་སྤྲིན་ལ་བརྟེན་གྱི་ཡོད། འཛམ་གླིང་སྤྱིའི་རི་སྐྱེས་སྲོག་ཆགས་ཐེབས་རྩས་བརྗོད་པ་ལྟར་ན། བོད་མཐོ་སྒང་གི་རྩྭ་ཐང་ནི་འཛམ་གླིང་ཐོག་མི་མེད་ལུང་སྟོང་གི་སྐམ་ས་གཞི་རྒྱ་ཆེ་ཤོས་ཤིག་དང་། ཡུ་རོ་ཨེ་ཤ་ཡའི་ནང་གི་ལྷད་མེད་དྭངས་གཙང་གི་རི་རྒྱུད་རྩ་ཐང་རྒྱ་ཆེ་ཤོས་དེ་ཡིན།[5]
བོད་ཀྱི་ཆུའི་མ་འོངས་པ།
བོད་ཀྱི་ཆུ་ནི་མ་འོངས་པའི་འཛམ་གླིང་གི་འགྲོ་བ་མིས་མཚོན་པའི་སྲོག་ཆགས་བགྲང་དུ་མེད་པའི་ཚེ་སྲོག་དང་འབྲེལ་བ་ཡོད་པ་དང་། དེའི་ངོས་ནས་འཛམ་གླིང་མི་མང་ལ་བོད་ཀྱི་ཆུ་སྲུང་སྐྱོབ་ཀྱི་འགན་དབང་རང་ཤུགས་ཀྱིས་སླེབས་ཟིན། བོད་མི་རིགས་ཀྱི་ངོས་ནས་ཀྱང་བོད་ཀྱི་ཁོར་ཡུག་གཙིགས་འཛིན་ལ་འབད་པ་སྔར་ལས་ལྷག་པ་བྱེད་དགོས་པ་ནི་དུས་དང་ཆབ་སྲིད་གཉིས་ཀས་གཏུགས་པའི་ཐ་མའི་འབབ་སྟེགས་ལ་ཐོན་ཡོད། དེ་བས། གཤམ་དུ་བོད་ཀྱི་ཆུ་སྲུང་སྐྱོབ་ཇི་ལྟར་བྱེད་དགོས་པ་དང་། དེ་ལྟར་བྱས་པའི་དགེ་ཕན་བཅས་ཀྱི་སྐོར་ལ་རང་གི་དྲན་འཆར་རྣམས་མདོར་བསྡུས་སུ་འགོད་པར་བྱ།
༡༽ བོད་ཀྱི་ཆུ་བོ་དང་འཁྱགས་རོམ་དག་ནི་གདོད་མ་ནས་བོད་རང་གི་ཡིན་པ་ལས་གཞན་སུ་ལའང་དབང་བ་མིན། དེའི་ཕྱིར་རང་གི་ཁོར་ཡུག་ལ་གཏོར་གཤིག་མི་གཏོང་བར་སྲུང་སྐྱོབ་ཀྱི་ལས་ལ་ཞུགས་པ་ནི་རང་ཉིད་ཀྱི་ཐོབ་ཐང་གི་ཆ་ཤས་ཤིག་ཡིན་པས་བོད་མི་རིགས་ལ་རང་གི་ཆུ་སྲུང་སྐྱོབ་ཀྱི་ཐོབ་ཐང་དང་འོས་བབ་གཉིས་ཀ་ཡོད།
༢༽ རྡུལ་ཕྲན་སྙིགས་རོ་ཡིས་ཆུ་ལ་སྦགས་བཙོག་བཟོ་བ་ནི་ཆུ་དུག་ཆུར་བསྒྱུར་ཅིང་། དེས་སེམས་ཅན་གྱི་སྲོག་ལ་གཙེ་བའི་ཡ་ང་བའི་བརྒྱུད་རིམ་འཇིགས་ཡེར་བ་ཞིག་ཡིན། བརྒྱུད་རིམ་འདི་དེང་སྐབས་རྒྱ་ནག་གིས་ལག་ལེན་དུ་བསྟར་བཞིན་ཡོད། ང་ཚོས་ཅིས་ཀྱང་འདིའི་ཁེ་ཉེན་ཤེས་པར་བྱས་ནས་འདི་ལ་འགོག་རྒོལ་བྱེད་དགོས། ལས་གཞི་འདིས་མཐར་གཏུགས་ན་རྒྱ་ནག་རང་ཉིད་ཀྱང་མེད་བརླག་གཏོང་བཞིན་ཡོད་པ་ར་འཕྲོད་པར་བྱེད་དགོས།
༣༽ གོང་དུ་བཤད་པ་བཞིན་བོད་ཀྱི་ཆུ་ནི་མི་འབོར་དུང་ཕྱུར་བརྒལ་བ་དང་། སྐྱེ་དངོས་སྲོག་ལྡན་གྲངས་ལས་འདས་པའི་འཚོ་རྟེན་ཡིན་པས་འདི་ལ་སྦགས་བཙོག་དང་། ལྷད་སྐྱོན་གཏོང་བ་ནི་དེ་ལོངས་སུ་སྤྱོད་མཁན་གྱི་འགྲོ་བ་མི་དེ་དག་དང་། ཚེ་སྲོག་གྲངས་མེད་པ་དེ་དག་ལ་ཁྱད་གསོད་དང་བརྩི་སྲུང་དོར་བ་ཡིན། གནད་དོན་འདི་རྒྱལ་སྤྱིའི་ཐོག་གསལ་སྟོན་གྱིས་བོད་ཀྱི་ཆུ་སྲུང་སྐྱོབ་ཀྱི་རེ་ཞུ་འབུལ་དགོས། ཆེན་པོ་དག་གིས་ཀྱང་རང་དང་རང་གི་བུ་རབས་ཚ་རྒྱུད་ཀྱི་ཚེ་སྲོག་ལ་འབྲེལ་བ་ཡོད་པའི་གནད་དོན་འདིར་སྣང་མེད་བྱེད་མི་སྲིད།
༤༽ བོད་ཆགས་འཇིག་དང་བོད་ཀྱི་ཆུ་སྲུང་སྐྱོབ་ལ་འབྲེལ་བ་ཡོད་པ་དང་། འཛམ་གླིང་གི་སྣེ་གསུམ་པ་དང་ཨེ་ཤ་ཡའི་ཆུ་མཛོད་ཆེན་མོར་འབོད་པའི་བོད་ཉམས་རྒུད་དུ་སོང་ཚེ་དེའི་ཁོར་ཡུག་ཀྱང་ལེགས་པར་གནས་མི་ཐུབ། མུ་མཐུད་ད་ལྟའི་རྒྱ་ནག་གཞུང་འཛིན་པའི་བྱེད་བབ་ལྟར་སོང་ཚེ་ནམ་ཞིག་ན་བོད་དང་དེའི་ཁོར་ཡུག་གཉིས་ཀ་ལ་ཉམས་ཉེས་ཆེན་པོ་ཡོང་ངེས་ཤིང་དེ་ནི་འཛམ་གླིང་གི་གོད་ཆགས་ཆེན་པོ་ཞིག་ཡིན་པའི་གནས་ལུགས་སྔར་ལྷག་རྒྱལ་སྤྱིར་ཡོངས་བསྒྲགས་བྱེད་དགོས། དེ་ནི་ཆབ་སྲིད་ཀྱི་ངོས་དང་། གནས་ལུགས་ཀྱི་ངོས། བདེན་པ་ཡི་ངོས་བཅས་ནས་ཧ་ཅང་གི་རན་པའི་ལམ་ཕྱོགས་ཤིག་ཡིན།
༥༽ ཕུགས་རྒྱང་རིང་པོའི་བསམ་བློ་གཏོང་མཁན་ཞིག་ཡིན་ན་མི་རབས་རྗེས་མ་དང་། མ་འོངས་པའི་ཚེ་སྲོག་ཁྲི་མ་འབུམ་གྱི་ཆེད་དུ་སྤྱིར་ཁོར་ཡུག་དང་། ཁྱད་པར་དུ་ཆུ་བོ་དང་འཁྱགས་རོམ། དེ་ལས་ཀྱང་བོད་ཀྱི་ཆུ་བོ་དང་འཁྱགས་རོམ་སྲུང་སྐྱོབ་ཆེད་ཚད་རན་པའི་ལོངས་སྤྱོད་ལ་གཞོལ་དགོས་པ་ན་ཅིས་ཀྱང་གལ་ཆེ། འདི་ལ་འགྲོ་བ་མིའི་རིགས་ཀྱི་བསམ་བློའི་སློབ་དཔོན་ཆེན་པོ༸གོང་ས་བཅུ་བཞི་བ་ཆེན་པོ་མཆོག་གིས་ཧ་ཅང་གི་ལམ་སྟོན་རླབས་ཆེན་ཞིག་གནང་ཡོད་པ་སྟེ“རང་བྱུང་ཁམས་ཀྱི་སྲུང་སྐྱོབ་བདག་གཉེར་དགོས་ན་ང་ཚོ་ལ་ཞི་བདེ་བག་ཕེབས་ཀྱི་ལྟ་བ་ཞིག་ངེས་པར་དུ་དགོས། ཕྱིའི་ཁོར་ཡུག་གི་ཐོན་ཁུངས་བག་མེད་ལོངས་སྤྱོད་བྱེད་པ་འདིས་འགྲོ་བ་མིའི་ཁྱིམ་ཚང་ལ་གནོད་སྐྱོན་ཆེན་པོ་བཟོ་གིན་ཡོད། དེ་ནི་འགྲོ་བ་མིས་རང་བྱུང་སྣོད་བཅུད་ལ་བརྩི་མཐོང་མི་བྱེད་པའི་སྐྱོན་དང་། ཁོར་ཡུག་གལ་ཆེ་སྐོར་གྱི་སློབ་སྦྱོང་སྤྲོད་རྒྱུ་གལ་ཆེན་པོ་ཡིན། ང་ཚོས་ཁོང་ཚོར་རང་བྱུང་གི་བཀོད་པ་དེ་ང་ཚོའི་འཕྲལ་ཕུགས་ཀྱི་བདེ་རྩ་དང་ཐད་ཀར་འབྲེལ་བ་ཡོད་པའི་གནད་དོན་ཤེས་སུ་འཇུག་དགོས།”[6] ཞེས་ཡང་དག་པའི་གདམས་པ་གསེར་ནག་འདྲ་འདི་ཚོར་ངེས་པར་དུ་དོ་སྣང་གནང་འོས།
མཇུག་བསྡུ་བ།
མདོར་བསྡུས་ན། དེང་རབས་ཅན་གྱིས་བསྙད་པའི་སྤྱི་ཚོགས་འདིར་ཁོར་ཡུག་གི་དཀའ་ངལ་ནི་དཀའ་ངལ་གསར་བ་ཞིག་ཡིན་པ་དང་། དཀའ་ངལ་འདིས་མ་འོངས་པའི་མི་རབས་ཚོ་དང་ཚེ་སྲོག་དུང་ཕྱུར་མང་པོའི་བདེ་ཐབས་དང་འབྲེལ་བ་ཡོད་པས་ད་ལྟ་ནས་ཅིས་ཀྱང་དོ་སྣང་དང་འགན་ཁུར་ལེན་དགོས། མཐོ་སྒང་གི་བོད་ཀྱི་ཆུ་བོ་དང་འཁྱགས་རོམ་དག་ཀྱང་འཛམ་གླིང་ཁོར་ཡུག་གི་ཆ་ཤས་ཆེས་གལ་ཆེན་ཞིག་ཡིན་པས་འཛམ་གླིང་མི་མང་དང་། རྒྱ་ནག རྒྱ་གར། པ་ཀི་སི་ཐན། ཝེ་ཏི་ནམ་སོགས་བོད་ཀྱི་ཆུ་བོ་ལོངས་སུ་སྤྱོད་མཁན་སུས་ཀྱང་དོ་ཁུར་དང་སྲུང་སྐྱོབ་ལ་རོགས་འདེགས་བྱེད་པའི་རེ་སྐུལ་ཞུ་བཞིན་ཡོད་ལ། རྩོམ་ཡིག་འདིའི་དམིགས་ཡུལ་ཡང་བོད་ཀྱི་ཆུ་དང་འཁྱགས་རོམ་གྱི་གལ་ཆེའི་རང་བཞིན་གྱི་ཤེས་བྱ་གོང་འཕེལ་དུ་གཏོང་རྒྱུ་དང་། བོད་ཀྱི་ཆུ་བོ་སྲུང་སྐྱོབ་ཀྱི་ཕྱོགས་ལ་བསམ་བློའི་ནུས་པ་ཅུང་ཙམ་བསྐྱེད་བསྲིང་བྱ་རྒྱུ་དེ་ཡིན། མཇུག་ཏུ་འགྲོ་བ་མིའི་རིགས་ཀྱི་བསམ་བློའི་སློབ་དཔོན་ཆེན་པོ། འཇིག་རྟེན་ཞི་བདེའི་དེད་དཔོན། ༸གོང་ས་སྐུ་ཕྲེང་བཅུ་བཞི་བ་ཆེན་པོ་མཆོག་གི་གསུང་ཞིག་གིས་རྩོམ་ཡིག་འདིའི་མཇུག་གི་ཤིས་པ་བརྗོད་པར་བྱ་སྟེ། “འཛམ་གླིང་གི་སྣོད་བཅུད་ལ་གཅེས་འཛིན་དང་སྲུང་སྐྱོབ་བྱ་རྒྱུ་དེ་ནི་མིའི་ཀུན་སྤྱོད་ཀྱི་གནད་དོན་ཙམ་མ་ཡིན་པར། དེ་ནི་ང་རང་ཚོའི་འཚོ་གནས་ལ་རག་ལས་པའི་གནད་དོན་ཆེན་པོ་ཞིག་ཡིན་པས། ད་ལྟའི་མི་ཐོག་འདི་ཙམ་དུ་མ་ཟད། རྗེས་ཀྱི་མི་རབས་མི་ཐོག་རྣམས་ལའང་འཇིག་ཉེན་ཡོད་པའི་རྐྱེན་ངན་འདི་ཚོར་ཁ་གཏད་གདོང་ལེན་ཇི་ལྟར་བྱེད་པའི་ཐད་ང་ཚོ་ཚང་མས་བསམ་བློ་གཏོང་དགོས་པ་ཡིན།”[7]
༢༠༡༧/༩/༣/ ལ་མཇུག་རྫོགས་པར་བྲིས་སོ།།
དཔྱད་གཞིའི་ཁུངས།
[1] བོད་ཀྱི་རང་བྱུང་ཁོར་ཡུག་སྲུང་སྐྱོབ་ཀྱི་ཆ་འཕྲིན་དྲ་བ།
[2] དབྱིན་ཇི་དང་། ཧྤ་རན་སའི་རྒྱལ་གཉེར་དཔེ་མཛོད་ཁང་དུ་ཉར་ཚགས་བྱས་པའི་བོད་ཡིག་ཡིག་རྙིང་ལས་བཏུས་པའི་༼བོད་བཙན་པོའི་རྒྱལ་རབས།༽ཤོག་ངོས་དང་པོ་ལས་དྲངས།
[3] བོད་ཀྱི་རང་བྱུང་ཁོར་ཡུག་ངོ་སྤྲོད་དང་། ད་ལྟའི་གནས་སྟངས། སྲུང་སྐྱོབ་སྐོར། ཞེས་པའི་དཔེ་དེབ། ཤོག་ངོས་ ༣་ པ།
[4] WWF དྲ་ཐོག་ཏུ་བཀོད་པའི་བོད་ཀྱི་ཁོར་ཡུག་སྐོར་གྱི་ཉམས་ཞིབ་ཀྱི་དྲ་རྩོམ་ལས་དྲངས།
[5] འདི་དག་གི་གཞི་འཛིན་ས་ནི༼བོད་ཀྱི་རང་བྱུང་ཁོར་ཡུག་ངོ་སྤྲོད་དང་། ད་ལྟའི་གནས་སྟངས། སྲུང་སྐྱོབ་སྐོར།༽ ཞེས་པའི་དཔེ་དེབ་དང་། ༼རྒྱལ་སྤྱི་དང་རྒྱ་ནག་གི་ཁོར་ཡུག་ཉམས་ཞིབ་པ་དང་། ཚན་རིག་པ་སོགས་ཀྱིས་ཉམས་ཞིབ་སྙན་ཐོ་ ༡༥༠ ལྷག་ཕྱོགས་བསྡོམས་བྱས་པའི་དཔེ་དེབ། ༼བོད་མཐོ་སྒང་གི་གནམ་གཤིས་འགྱུར་ལྡོག་གི་ཤུགས་རྐྱེན།༽ ཞེས་པའི་དེབ་གཉིས་ལ་གཞི་བཅོལ་བ་ཡིན།
[6] ཁོར་ཡུག་སྐོར་སྩལ་བའི་བླང་དོར་ལམ་སྟོན། ཞེས་པའི་ཤོས་ངོས་ ༢༣ ལས་དྲངས།
[7] ཁོར་ཡུག་སྐོར་སྩལ་བའི་བླང་དོར་ལམ་སྟོན། ཞེས་པའི་ཤོས་ངོས་ ༦༣ ལས་དྲངས།


text:
ཆོས་ལུགས་ཁག་ནི་འཛམ་གླིང་ཞི་བདེའི་ཆེད་ཡིན། (སྡེ་ཚན་གཉིས་པ།)
ངས་འགྲོ་བ་མི་རིགས་ཀུན་གྱི་བདེ་ཐབས་བསྐྱར་གསོ་ཡོང་བ་དང༌། རྒྱལ་སྤྱིའི་སྒྲིག་འཛུགས་ཚང་མ་དམིགས་བསལ་དུ་མཉམ་སྦྲེལ་རྒྱལ་ཚོགས་ནས་རྒྱལ་སྤྱིའི་གོ་རྟོགས་བཟང་པོ་གོང་སྤེལ་གཏོང་རྒྱུ་དང༌། འགྲོ་བ་མི་རིགས་ཀུན་ལ་ཕན་ཐོགས་ཆེན་པོ་སྒྲུབ་ཐུབ་པའི་ལས་དོན་ཤུགས་ཆེ་བ་དང་ནུས་པ་ཐོན་པ་བྱེད་ཐུབ་པའི་རེ་བ་བྱེད་ཀྱི་ཡོད།
གལ་ཏེ་སྟོབས་ཆེན་འགའ་ཤས་ཀྱིས་རྒྱལ་སྤྱིའི་ཚོགས་པ་མཉམ་སྦྲེལ་རྒྱལ་ཚོགས་ལྟ་བུ་མུ་མཐུད་ནས་ཕྱོགས་ལྷུང་བསམ་པས་རང་དོན་རྐྱང་པའི་ཁེ་ཕན་ཕྱིར་བེད་སྤྱོད་ལོག་པར་བཏང་བ་ཡིན་ན་ཤིན་ཏུ་བློ་ཕམ་གྱི་གནས་ཚུལ་རེད། མཉམ་སྦྲེལ་རྒྱལ་ཚོགས་འཛམ་གླིང་ཞི་བདེ་སྐྲུན་ཐབས་ཀྱི་ཚོགས་སྡེ་ཞིག་ཏུ་ངོས་འཛིན་དགོས། རྒྱལ་སྤྱིའི་ཚོགས་པ་འདི་ལ་རྒྱལ་ཁབ་ཀུན་ནས་བརྩི་མཐོང་དང་ཆ་འཛིན་གནང་དགོས། བཙན་གནོན་འོག་ཚུད་པའི་རྒྱལ་ཁབ་ཆུང་ཆུང་ཁག་དང་འཇིག་རྟེན་སྤྱི་ཡོངས་ཀྱིས་རེ་བ་གཅིག་པུ་དེ་རྒྱལ་སྤྱིའི་ཚོགས་པ་འདི་ཆགས་ཡོད། ད་ཆ་སྔར་ལས་ལྷག་པའི་འཛམ་གླིང་གི་རྒྱལ་ཁབ་ཚང་མ་དཔལ་འབྱོར་ཐོག་ནས་ཕན་ཚུན་གཅིག་གིས་གཅིག་ལ་བརྟེན་ནས་བསྡད་ཡོད་སྟབས། འགྲོ་བ་མི་རིགས་བར་གྱི་གོ་རྟོགས་བཟང་པོ་དེ་རྒྱལ་ཁབ་སོ་སོའི་ས་མཚམས་ལས་བརྒལ་ནས་ཁྱབ་ཆེ་བའི་རྒྱལ་སྤྱིའི་སྤྱི་ཚོགས་ནང་སྤེལ་དགོས། འཇིགས་སྐུལ་དང་དྲག་ཤུགས་དངོས་སུ་ལག་བསྟར་མི་བྱེད་པར་ཚད་ལྡན་གོ་རྟོགས་ཡོད་པ་མིང་དོན་མཚུངས་པའི་མཉམ་མཐུན་གྱི་ཁོར་ཡུག་ཅིག་བསྐྲུན་མ་ཐུབ་བར་དུ་འཛམ་གླིང་གི་དཀའ་ངལ་རྣམས་མང་དུ་འགྲོ་རྒྱུ་ལས་ཉུང་དུ་གཏོང་ཐུབ་ཐབས་མེད། གལ་ཏེ་རྒྱལ་ཁབ་སྐྱོ་བའི་མི་དམངས་ཀྱི་འོས་པ་དང་འདོད་པའི་བདེ་བ་ལ་བརྩི་བཀུར་མ་བྱས་ན་རང་བཞིན་གྱིས་ཁོ་ཚོ་བློ་མ་ཁེངས་ནས་དཔལ་འབྱོར་ཆེ་བའི་རྒྱལ་ཁབ་རྣམས་ལ་དཀའ་ངལ་བཟོ་རྒྱུ་རང་རེད། མི་འདོད་པའི་སྤྱི་ཚོགས་དང༌། ཆབ་སྲིད་དང་རིག་གཞུང་གི་གནས་སྟངས་རྣམས་འདོད་པ་མི་ཚིམས་པའི་སྐྱེ་བོ་དེ་ཚོའི་ཐོག་མུ་མཐུད་ནས་འགེལ་བསྡད་པ་ཡིན་ན་འཛམ་གླིང་ནང་ཞི་བདེ་ཡོང་རྒྱུ་ཤིན་ཏུ་ཁག་པོ་རེད། འོན་ཀྱང་ང་ཚོས་སྐྱེ་འགྲོ་ཀུན་གྱི་འདོད་པའི་བདེ་བ་དངོས་སུ་སྒྲུབ་ཐུབ་ན་ཞི་བདེ་ཡོང་རྒྱུ་ཉག་གཅིག་རེད།
རྒྱལ་ཁབ་རང་རང་སོ་སོའི་ནང་ལ་གང་ཟག་སྒེར་སོ་སོའི་འདོད་པའི་བདེ་བ་སྒྲུབ་པའི་ཐོབ་ཐང་ངེས་པར་དུ་སྤྲོད་དགོས། དེ་བཞིན་རྒྱལ་ཁབ་ཕན་ཚུན་བར་ལ་ཡང་རྒྱལ་ཁབ་ཆུང་ཤོས་དེ་ཚོའི་བདེ་དོན་ཆེད་དུ་རྒྱལ་ཁབ་ཚང་མར་སེམས་འཁུར་འདྲ་མཉམ་ངེས་པར་དུ་ཡོད་དགོས། འོན་ཀྱང་ངས་ལམ་ལུགས་གཅིག་ལམ་ལུགས་གཞན་དེ་ལས་ཡག་པ་རེད། དེར་བརྟེན་ང་ཚོ་ཚང་མས་དེ་ལག་བསྟར་བྱེད་དགོས་ཞེས་ཞུ་ཡི་མེད། དེ་ལས་ལྡོག་སྟེ་འགྲོ་བ་མིའི་སྤྱི་ཚོགས་ནང་གང་ཟག་སྒེར་སོ་སོའི་བློ་མོས་འདྲ་མིན་གྱི་རྐྱེན་པས་ཆབ་སྲིད་ཀྱི་ལམ་ལུགས་དང་ལྟ་གྲུབ་འདྲ་མིན་ཡོང་གི་ཡོད་པ་མ་ཟད་ཡོང་ཆོག་པའང་རེད། ལྟ་གྲུབ་དང་ཆབ་སྲིད་ལམ་ལུགས་འདྲ་མིན་དེ་དག་གིས་འགྲོ་བ་མིས་མུ་མཐུད་ནས་འཚོལ་བཞིན་པའི་བདེ་བ་སྒྲུབ་པའི་གྲོགས་བྱེད་ཀྱི་ཡོད། དེའི་ཕྱིར་སྤྱི་ཚོགས་རང་རང་སོ་སོའི་ཆབ་སྲིད་དང༌། སྤྱི་ཚོགས་དང་དཔལ་འབྱོར་གྱི་ལམ་ལུགས་གང་ཡང་རང་ཐག་རང་གཅོད་ཀྱིས་ལྟ་གྲུབ་ལ་གཞི་བཅོལ་བའི་ཐོག་ནས་ལག་བསྟར་དང་འཕེལ་རྒྱས་གཏོང་བའི་ཐོབ་ཐང་ཡོད།
དྲང་བདེན་དང༌། མཐུན་སྒྲིལ། ཞི་བདེ་ཡོང་དང་མི་ཡོང་ནི་རྒྱུ་རྐྱེན་མང་པོ་ལ་རག་ལུས་ཡོད། ང་ཚོའི་དྲང་བདེན་ལ་སོགས་པ་དག་ཕུགས་རྒྱང་རིང་པོའི་འགྲོ་བ་མིའི་བདེ་སྐྱིད་སྒྲུབ་ཐབས་ལ་བསམ་དགོས་པ་ལས་ཕུགས་རྒྱང་ཉེ་པོར་བསམ་ན་མི་འགྲིག ངས་ང་ཚོའི་མདུན་དུ་ཤིན་ཏུ་གལ་འགངས་ཆེ་བའི་འགན་ཞིག་ཡོད་པ་ཚོར་གྱི་འདུག འོན་ཀྱང་ངས་འདིར་བཏོན་པའི་འགྲོ་བ་མི་རིགས་སྤྱིའི་བདེ་ཐབས་ལ་གཞི་བཅོལ་བའི་འོས་འཆར་འདི་ལས་ཐབས་ཚུལ་གཞན་མཐོང་གི་མི་འདུག
ད་ཆ་རྒྱལ་ཁབ་གཞན་གྱི་བདེ་སྐྱིད་དོན་དུ་སེམས་འཁུར་བླང་དགོས་པ་ལས་གདམ་ང་གཞན་མེད། སེམས་འཁུར་དེ་འགྲོ་བ་མི་རིགས་སྤྱིའི་བདེ་དོན་ལ་ཡིད་ཆེས་ཆེ་དྲགས་པའི་རྐྱེན་གྱིས་མ་ཡིན་པར་རྒྱལ་ཁབ་ཕན་ཚུན་དང་འབྲེལ་ཡོད་ཚང་མའི་ཕུགས་རྒྱང་རིང་པོའི་ཁེ་ཕན་ལ་ཐུག་ཡོད་པའི་དབང་གིས་རེད། དེ་འདྲའི་གསར་དུ་འབྱུང་བའི་དངོས་དོན་གྱི་གནས་ཚུལ་ལ་བརྩི་མཐོང་ཡུ་རོབ་དཔལ་འབྱོར་མཐུན་ཚོགས་(Europe Economic Community)དང་ལྷོ་ཤར་ཨེ་ཤ་ཡའི་རྒྱལ་ཁབ་ལྷན་ཚོགས་(Association of South Asain Nations) ལ་སོགས་པའི་མངའ་ཁུལ་དང་གླིང་ཆེན་གྱི་དཔལ་འབྱོར་སྒྲིག་འཛུགས་རྣམས་ཀྱིས་བརྡ་ལན་བྱེད་ཀྱི་ཡོད། ད་དུང་རྒྱལ་ཁབ་ལས་ཕྱིར་བརྒལ་བའི་སྒྲིག་འཛུགས་མང་པོ་གསར་འཛུགས། དམིགས་བསལ་དུ་དཔལ་འབྱོར་གྱི་ཡར་རྒྱས་དང་ས་གནས་ཀྱི་བདེ་འཇགས་སྐྱོ་པོ་ཡོད་པའི་མངའ་ཁུལ་ཁག་ལ་སྒྲིག་འཛུགས་དེ་འདྲ་འཛུགས་ཐུབ་པར་ངས་རེ་བ་བྱེད་ཀྱི་ཡོད། ད་ལྟའི་གནས་སྟངས་འདི་དག་འོག་འགྲོ་བ་མིའི་གོ་རྟོགས་དང་འཇིག་རྟེན་ཡོངས་ལ་འཁྲི་བའི་འགན་འཁུར་གྱི་བསམ་པ་(Sense of Universal Responsibility) དེ་ངེས་པར་དུ་མགྱོགས་མྱུར་དགོས་པ་དང༌། དེ་འདྲའི་ལྟ་ཚུལ་སྒྲུབ་པ་ལ་ང་ཚོས་ངེས་པར་དུ་འགྲོ་བ་ཀུན་ལ་ཕན་པའི་སེམས་པ་བཟང་པོ་དེ་བསྐྱེད་དགོས། དེ་མི་བསྐྱེད་པར་འཇིག་རྟེན་ནང་བདེ་སྐྱིད་དང་གཏན་དུ་གནས་པའི་འཛམ་གླིང་ཞི་བདེ་སྒྲུབ་ཐབས་མེད། ང་ཚོས་ཤོག་བུའི་སྟེང་དུ་ཡི་གེ་བྲིས་ནས་ཞི་བདེ་བསྐྲུན་མི་ཐུབ། འགྲོ་བ་མིའི་འཇིག་རྟེན་ངོ་བོ་ཐ་དད་སོ་སོར་འཛིན་པའི་རྒྱལ་ཁབ་ཚོགས་པའི་སྤྱི་ཚོགས་ཤིག་ཡིན་པའི་དངོས་ཡོད་ཀྱི་གནས་ཚུལ་དེའི་ཆ་ནས་ང་ཚོས་འཇིག་རྟེན་ཡོངས་ལ་འཁྲི་བའི་འགན་འཁུར་དང༌། འཇིག་རྟེན་ཡོངས་བུ་སྤུན་དང་སྲིང་མོ། མཆེད་གྲོགས་ཀྱི་འདུ་ཤེས་དགོས་གལ་ཆེ། དེའི་ཕྱིར་ངོས་ནས་རྒྱལ་ཁབ་ཚོགས་པའི་སྤྱི་ཚོགས་རྣམས་ནས་ངོ་ཐོག་ལག་ལེན་གྱི་ཐོག་འཛམ་གླིང་ཞི་བདེ་སྐྲུན་ཐབས་ཆེད་འགན་འཁུར་ལྷག་པར་བཞེས་དགོས་པར་སེམས།
འདས་པའི་དུས་སུ་སྤྱི་ཚོགས་རྣམས་དྲང་བདེན་དང་འདྲ་མཉམ་མང་བ་ཡོང་རྒྱུར་ཐབས་ཤེས་བྱས་ཡོད། སྤྱི་ཚོགས་རྒྱབ་འགལ་གྱི་ནུས་ཤུགས་རྣམས་འགོག་པའི་དོན་དུ་སྒྲིག་གཞི་བཟང་པོ་ཡོད་པའི་སྒྲིག་འཛུགས་ཁག་གསར་འཛུགས་བྱས་ཡོད། འོན་ཀྱང་སྟབས་མི་ལེགས་པར་དེ་འདྲའི་ལྟ་ཚུལ་བཟང་པོ་དག་རང་གཅེས་འཛིན་གྱི་བསླུ་བྲིད་འོག་ཚུད་དགོས་བྱུང༌། དེང་སྐབས་དམིགས་བསལ་དུ་སྲིད་དོན་གྱི་རྒྱ་ཁྱོན་ནང་སྔར་བྱུང་མ་མྱོང་བ། ཡ་རབས་ཀྱི་སྤྱོད་ཚུལ་དང་བཟང་པོའི་ལྟ་གྲུབ་རྣམས་རང་ཁེ་དོན་གཉེར་གྱི་གྲིབ་མས་མི་མངོན་པ་བྱེད་ཀྱི་ཡོད་པ་ང་ཚོས་གསལ་པོར་མཐོང་གི་ཡོད། གྲུབ་མཐའ་འགའ་ཞིག་གི་ཆབ་སྲིད་དང་ཚུལ་མིན་གྱི་བྱ་སྤྱོད་གཉིས་པོ་དོན་གཅིག་མིང་གི་རྣམ་གྲངས་སུ་བཟུང་ནས་ང་ཚོའི་སྲིད་དོན་གྱི་བྱ་སྤྱོད་ཡོངས་སུ་དོར་དགོས་པའི་ཉེན་བརྡ་བཏང་ཡོད།
བཟང་སྤྱོད་ཀྱིས་དབེན་པའི་ཆབ་སྲིད་དེས་འགྲོ་བ་མིའི་བདེ་སྐྱིད་གོང་མཐོར་གཏོང་མི་ཐུབ་པ་དང༌། ཡ་རབས་སྤྱོད་ཚུལ་གྱིས་ཕོངས་པའི་མི་ཚེ་དེས་འགྲོ་བ་མི་རྣམས་དུད་འགྲོའི་གནས་སུ་ལྷུང་བ་དང་ཁྱད་མེད། འོན་ཀྱང་ཆབ་སྲིད་དེ་གཞི་མ་ནས་སྐྱོན་ཅན་ཡིན་པ་ཞིག་མ་རེད། སྐྱོན་དེ་ང་ཚོས་ཆབ་སྲིད་རིག་གནས་ཀྱི་ཁྲིམས་ཡིག་ནང་སྐྱེ་འགྲོའི་བདེ་སྐྱིད་སྤེལ་བའི་ཚད་མཐོའི་ལྟ་གྲུབ་དང་བཟང་པོའི་དོན་གནད་ལ་འཁྱོག་བཤད་བྱེད་པའི་དབང་གིས་བྱུང་བ་རེད། རང་བཞིན་གྱིས་ཆོས་ཕྱོགས་དང་འབྲེལ་བའི་གང་ཟག་ཚོས་ཆོས་དཔོན་ཚོ་ཆབ་སྲིད་དང་མི་སྦྲེལ་བའི་སེམས་འཁུར་བྱེད་ཀྱི་ཡོད། གང་ཡིན་ཟེར་ན་ཁོ་ཚོར་ཆོས་ཀྱི་དོན་གནད་ནང་ཆབ་སྲིད་ཀྱི་སྐྱོན་ཞུགས་པའི་དོགས་པ་བྱེད་ཀྱི་ཡོད༌། ངས་དེ་འདྲའི་ཡོངས་གྲགས་ཀྱི་འཛིན་མཚམས་ཆོས་དང་བཟང་སྤྱོད་ལ་ཆབ་སྲིད་ནང་བྱུས་གཏོགས་གང་ཡང་མེད་པ་དང་ཆོས་པའི་སྐྱེ་བོ་རྣམས་དབེན་གནས་བསྟེན་ནས་རི་ཁྲོད་དུ་འགྲོ་དགོས་པ་གསུང་མཁན་ཚོ་ལ་ཞུ་རྒྱུ་ལ། ཆོས་ཕྱོགས་ལ་ལྟ་ཚུལ་དེ་འདྲ་དེ་ཕྱོགས་ལྷུང་གི་བསམ་བློ་རེད། དེ་གང་ཟག་སྒེར་དང་སྤྱི་ཚོགས་བར་གྱི་འབྲེལ་བ་གང་ཡོད་མེད་དང་མི་ཚེའི་ནང་ཆོས་ཀྱི་ཆ་ཤས་གང་ཡོད་མིན་གྱི་ལྟ་ཚུལ་བཟང་པོ་དེ་མེད་པའི་སྐྱོན་རེད། བཟང་སྤྱོད་དེ་ཆོས་པའི་གང་ཟག་ལ་གལ་ཆེ་བ་ཡིན་པ་ནང་བཞིན་སྲིད་དོན་ནང་ཞུགས་མཁན་རྣམས་ལའང་གལ་གནད་ཆེ། རྒྱལ་ཁབ་ཀྱི་དཔོན་རིགས་ཚོ་དང་སྲིད་དོན་པ་རྣམས་ཀྱིས་བཟང་པོའི་ལྟ་གྲུབ་རྣམས་བརྗེད་པ་ཡིན་ན་འབྲས་བུ་ཤིན་ཏུ་ངན་པ་ཚབས་ཆེན་ཡོང་སྲིད་པ་རེད། ང་ཚོ་འཇིག་རྟེན་བཀོད་པ་པོ་ལ་ཡིད་ཆེས་བྱེད་ཀྱི་ཡོད་རུང༌། ཡང་ན་ལས་རྒྱུ་འབྲས་ལ་ཡིད་ཆེས་བྱེད་མཁན་ཞིག་ཡིན་རུང༌། བཟང་སྤྱོད་ནི་ཆོས་ལུགས་ཚང་མའི་གཞི་རྟེན་རེད། བཟང་པོའི་སྤྱོད་ཚུལ་དང༌། སྙིང་རྗེ་དང༌། ངོ་ཚ་ཁྲེལ་གཞུང༌། རྣམ་དཔྱོད་ལ་སོགས་པའི་འགྲོ་བ་མིའི་ཁྱད་ཡོན་རྣམས་སྲིད་པའི་དཔལ་ཡོན་ཀུན་གྱི་གཞི་རྟེན་དུ་གྱུར་ཡོད། དེར་བརྟེན་བྱམས་པ་དང་བརྩེ་བས་ཁྱབ་པའི་འཛམ་གླིང་ཞིག་ཡོང་བའི་ཆ་རྐྱེན་དུ་འགྱུར་བའི་སྤྱི་ཚོགས་ཀྱི་ཁོར་ཡུག་ཅིག་གི་ནང་བཟང་སྤྱོད་ཀྱི་སློབ་ཁྲིད་གྲ་འགྲིག་པོ་ཡོད་པའི་ཐོག་ནས་ཁྱད་ཡོན་འདི་དག་སྐྱེད་པ་དང་ཡུན་གནས་ཐུབ་པ་བྱེད་དགོས། དེ་འདྲའི་འཇིག་རྟེན་ཞིག་སྐྲུན་པའི་ཆེད་དུ་ཐོག་མར་ཕྲུ་གུ་ཆུང་ཆུང་ཉིད་ཀྱི་སྐབས་ནས་བཟང་པོའི་སྤྱོད་ཚུལ་གྱི་ཁྱད་ཡོན་དེ་དག་ཡིད་ལ་འཇགས་ཐབས་བྱེད་དགོས།
ང་ཚོ་མི་ཐོག་རྗེས་མས་བསྒྱུར་བཅོས་འདི་གཏོང་བར་སྒུག་ཐབས་མེད། ད་ལྟའི་མི་ཐོག་འདི་ཉིད་ནས་འགྲོ་བ་མིའི་གཞི་མའི་རིན་ཐང་དེ་དག་བསྐྱར་གསོ་ཐུབ་པ་ངེས་པར་དུ་བྱེད་དགོས། རིན་ཐང་དེ་དག་བསྐྱར་གསོ་ཐུབ་པའི་རེ་བ་ཞིག་ཡོད་ན་མ་འོངས་པའི་མི་ཐོག་རྣམས་ལ་བྱེད་ཆོག་ཀྱང་ང་ཚོའི་ད་ལྟའི་སློབ་ཁྲིད་ཀྱི་ལམ་སྲོལ་འདི་འཛམ་གླིང་ཁྱོན་ཡོངས་ལ་ཁྱབ་པའི་འགྱུར་བ་ཤུགས་ཆེན་པོ་ཞིག་གཏོང་མ་ཐུབ་པར་མ་འོངས་པར་དེ་ཡོང་བའི་རེ་བ་མེད། ང་ཚོས་འཇིག་རྟེན་ཡོངས་ཀྱི་འགྲོ་བ་མིའི་རིགས་ཀྱི་བདེ་སྡུག་ལ་སེམས་འཁུར་(Universal Humanitarian) ཡོད་པའི་རིན་ཐང་གི་ལག་ལེན་དང་ཁས་ལེན་ཐོག་གསར་བརྗེ་བྱེད་དགོས།
ང་ཚོས་དེའི་དོན་དུ་འབད་བརྩོན་གཞན་ཞིག་བྱེད་དགོས་པ་ལས་སྐད་ཅོར་ཚ་བའི་སྐད་འབོད་ཙམ་གྱིས་བཟང་སྤྱོད་ཀྱི་ཉམས་རྒུད་དེ་བཀག་ཐུབ་པའི་ངེས་པ་མེད། དེང་དུས་ཀྱི་སྲིད་གཞུང་རྣམས་ནས་ཆོས་ཕྱོགས་ཀྱི་འགན་འཁུར་འདི་དག་ལེན་གྱི་མེད་པས་ཆོས་པའི་འགོ་ཁྲིད་ཚོ་དང་འགྲོ་བ་མིའི་རིགས་ཀྱི་བདེ་སྡུག་ལ་སེམས་འཁུར་ཡོད་མཁན་ཚོས་འགྲོ་བ་མི་དང་ཆོས་ཕྱོགས་ཀྱི་རིན་ཐང་རྣམས་བསྐྱར་གསོའི་ཆེད་ད་ལྟ་ཡོད་བཞིན་པའི་གྲོང་སྡེའི་སྒྲིག་འཛུགས་དང༌། སྤྱི་ཚོགས་དང༌། རིག་གཞུང། ཤེས་ཡོན། ཆོས་ཕྱོགས་ཀྱི་སྒྲིག་འཛུགས་རྣམས་ཀྱི་ནུས་ཤུགས་ཆེ་རུ་གཏོང་དགོས། དམིགས་ཡུལ་དེ་དག་སྒྲུབ་པའི་དོན་དུ་དགོས་གལ་ཡོད་པའི་སྐབས་སྒྲིག་འཛུགས་གསར་སྐྲུན་བྱེད་དགོས། འབད་བརྩོན་དེ་དག་རྐྱང་པར་བརྟེན་ནས་ང་ཚོའི་འཛམ་གླིང་ཞི་བདེའི་གཞི་རྟེན་བརྟན་པོ་ཞིག་ཡོང་ཐུབ་པའི་རེ་བ་བྱེད་ཆོག
སྤྱི་ཚོགས་ནང་སྡོད་ནས་ང་ཚོས་ཆབ་འབངས་གཅིག་གྲོགས་རྣམས་ཀྱི་སྡུག་བསྔལ་མཉམ་ཁུར་དང༌། སྙིང་རྗེ་དང་བཟོད་བསྲན་གྱི་ཉམས་ལེན་རང་གི་དགའ་བའི་ཕྱོགས་ཙམ་མ་ཡིན་པར་དགྲ་ཡི་ཕྱོགས་ལའང་གཅིག་མཚུངས་ཡོད་དགོས། དེ་ནི་ང་ཚོའི་བཟང་སྤྱོད་ནུས་ཤུགས་ཀྱི་ཚོད་བལྟ་རེད། ང་ཚོས་རང་རང་སོ་སོའི་ཉམས་ལེན་གྱི་ཐོག་ནས་མིག་དཔེ་སྟོན་ཐུབ་དགོས་པ་ལས་ཆོས་ཀྱི་རིན་ཐང་སྐོར་ཚིག་ཙམ་བརྗོད་པས་གང་ཟག་གཞན་ལ་ཡིད་ཆེས་སྟེར་ཐུབ་ཐབས་མེད། ང་ཚོས་གང་ཟག་གཞན་ལ་ཆེས་མཐོ་བའི་མཐུན་སྒྲིལ་དང་བློས་བཏང་གི་ཚད་གཞི་དགོས་པར་བསྐུལ་བ་བཞིན་རང་ཉིད་ཀྱིས་ཀྱང་ཁ་དན་ཚིག་ལ་ངེས་པར་དུ་གནས་དགོས། ཆོས་ལུགས་ཚང་མའི་མཐར་ཐུག་གི་དགོས་དམིགས་ནི་འགྲོ་བ་མི་རིགས་རྣམས་ལ་ཕན་ཐོགས་པ་དང་དེ་དག་གི་དགོས་དོན་སྒྲུབ་རྒྱུ་དེ་རེད། དེའི་ཕྱིར་ཆོས་ལུགས་ཁག་གིས་གང་ཟག་གཞན་ཆོས་ལུགས་དེའི་ནང་འགུག་ཐབས་ཙམ་ཆེད་དུ་མིན་པར་དུས་རྟག་ཏུ་སྐྱེ་འགྲོ་ཀུན་ལ་བདེ་སྐྱིད་དང་ཞི་བདེ་སྐྲུན་པའི་ཆེད་དུ་བེད་སྤྱོད་རྒྱུ་ཤིན་ཏུ་ནས་གལ་ཆེན་པོ་ཡིན།
ཆོས་ལུགས་ནང་རྒྱལ་ཁབ་ཀྱི་ས་མཚམས་མེད། ཆོས་ལུགས་རྣམས་གང་ཟག་གམ་མི་རིགས་སུ་ལ་ཕན་ཐོགས་ཡོད་ཀྱང་དེས་ཉམས་སུ་ལེན་ཆོག་པ་དང་ལོངས་སྤྱོད་དགོས་པ་ཞིག་རེད། ཆོས་ལ་འཇུག་མཁན་གང་ཟག་ཕོ་མོ་སུ་ཡིན་རུང་རང་ཉིད་ལ་ཆོས་ལུགས་གང་ཞིག་འོས་ཤོས་ཡོད་པ་དེ་འདེམས་དགོས་པ་ཤིན་ཏུ་གལ་ཆེ། འོན་ཀྱང་ཆོས་ལུགས་གང་ཞིག་བདམས་རྗེས་ཆོས་ལུགས་གཞན་རྣམས་ཁས་མི་ལེན་པ་དེ་རང་རེའི་སྤྱི་ཚོགས་ནང་བུད་དགོས་པའི་དོན་མིན། ཆོས་ལུགས་གང་ཞིག་བདམས་པའི་གང་ཟག་དེ་སོ་སོའི་སྤྱི་ཚོགས་ནས་བུད་མི་དགོས་པར་སོ་སོའི་སྤྱི་ཚོགས་དེ་གའི་ནང་མུ་མཐུད་ནས་སྡོད་དགོས་པར་མ་ཟད། སྤྱི་ཚོགས་དེའི་མི་རྣམས་དང་མཛའ་མཐུན་གྱི་སྒོ་ནས་གནས་དགོས། སོ་སོའི་སྤྱི་ཚོགས་དེ་ནས་བྲོས་པས་གང་ཟག་གཞན་ལ་ཕན་ཐོགས་བྱེད་མི་ཐུབ། དོན་དངོས་སྐྱེ་འགྲོ་གཞན་ལ་ཕན་ཐོགས་སྒྲུབ་རྒྱུ་དེ་ཆོས་ཀྱི་གཞི་རྩའི་དམིགས་ཡུལ་ཡིན། གནད་དོན་འདིའི་ཐད་ང་ཚོའི་སེམས་ནང་འཇོག་དགོས་པའི་གལ་ཆེ་བའི་དོན་གནད་གཉིས་པོ་ནི། རང་ཉིད་སོ་སོར་བསྐྱར་ཞིབ་དང་དགེ་འདོན་སྐྱོན་སེལ་བྱེད་དགོས་པ་དེ་ཡིན། ང་ཚོས་རྒྱུན་ལྡན་དུ་རང་ཉིད་གང་ཟག་གཞན་གྱི་ཕྱོགས་སུ་བསམ་བློའི་འཁྱེར་སོ་གང་འདྲ་ཡོད་མིན་བརྟག་དགོས་པ་དང༌། རང་ཉིད་ལེགས་པར་བརྟག་རྗེས་སྐྱོན་གྱི་ཕྱོགས་སུ་ལྷུང་བར་ཤེས་མ་ཐག་མྱུར་དུ་དག་སེལ་བྱེད་དགོས་པ་ཡིན།
མཐའ་དོན། ཕྱི་དངོས་པོའི་ཡར་རྒྱས་སྐོར་ཚིག་ཁ་ཤས་བརྗོད་ན། ངས་ནུབ་ཕྱོགས་པའི་ཕྱི་དངོས་པའི་ཡར་རྒྱས་ལ་སྐྱོན་བརྗོད་བྱེད་པ་མང་པོ་གོ་ཐོས་བྱུང༌། འོན་ཀྱང་ཕྱོགས་གཞན་ཞིག་ནས་བཤད་ན་དེ་ནི་ནུབ་ཕྱོགས་རྒྱལ་ཁབ་ཚོའི་གཟི་བརྗིད་རེད། མི་དམངས་ཀྱི་ཐོབ་དབང་ལ་དུས་རྟག་ཏུ་བརྩི་བཀུར་ཡོད་པའི་ཐོག་ཕྱི་དངོས་པོའི་ཡར་རྒྱས་ཚུལ་དང་མཐུན་པ་གནང་ན་ངས་སྐྱོན་གང་ཡང་མཐོང་གི་མེད། འགྲོ་བ་མི་རྣམས་ཀྱི་དཀའ་ངལ་ཆེ་ཕྲ་ཀུན་སེལ་ཐབས་སུ་ང་ཚོའི་དཔལ་འབྱོར་གྱི་ཡར་རྒྱས་དང་ཆོས་ཕྱོགས་ཀྱི་འཕེལ་སྐྱེད་གཉིས་འཛོམས་དང་མཐུན་འགྲིག་དགོས་པ་ང་ལ་ཡིད་ཆེས་བརྟན་པོ་ཡོད། འོན་ཀྱང་ང་ཚོས་དེའི་གཅོད་མཚམས་གང་ཡིན་མཁྱེན་དགོས། ཕྱི་དངོས་པོའི་ཤེས་ཡོན་ཚན་རིག་དང་འཕྲུལ་ཆས་ཐོག་ནས་འགྲོ་བ་མིའི་བདེ་དོན་ཆེད་མཐུན་འགྱུར་ཧ་ཅང་གལ་ཆེན་པོ་ཡོད་ཀྱང་དེས་མཐར་ཐུག་གི་བདེ་བ་སྐྲུན་ཐུབ་ཀྱི་མེད། དཔེར་ན་ཨ་མི་རི་ཁ་ལྟ་བུའི་ལུང་པ་འཕྲུལ་ཆས་ཡར་རྒྱས་ཐོག་རྒྱལ་ཁབ་གཞན་ཀུན་ལས་ཕལ་ཆེར་ཡར་ཐོན་ཡིན་ཡང་སེམས་ཀྱི་སྡུག་བསྔལ་ད་དུང་ཡང་ཤིན་ཏུ་ཆེན་པོ་ཡོད། དེ་ཡོང་བའི་རྒྱུ་མཚན་ནི་ཕྱི་དངོས་པོའི་ཤེས་ཡོན་ཐོག་ནས་ཕྱི་གཟུགས་རགས་པའི་རྒྱུ་རྐྱེན་ལ་བརྟེན་པའི་བདེ་བ་ཙམ་ལས་སྟེར་ཐུབ་ཀྱི་མེད་པའི་དབང་གིས་ཡིན། དེས་ཕྱིའི་རྐྱེན་ལས་འདས་པ་ནང་སེམས་ཀྱི་འཕེལ་བསྐྱེད་ལས་བྱུང་བའི་བདེ་སྐྱིད་དེ་སྟེར་ཐུབ་ཀྱི་མེད།
འགྲོ་བ་མིའི་རིན་ཐང་རྣམས་བསྐྱར་གསོ་དང་གཏན་གྱི་བདེ་བ་སྒྲུབ་པའི་དོན་དུ་ང་ཚོས་འཛམ་གླིང་གི་རྒྱལ་ཁབ་ཀུན་ནས་འགྲོ་བ་མིའི་རིགས་སྤྱིའི་བདེ་སྡུག་ལ་བསམ་པས་ཕ་མེས་ནས་བརྒྱུད་པའི་གཅེས་ནོར་ཐོག་སེམས་འཁུར་གནང་དགོས། རྩོམ་ཡིག་འདིས་འགྲོ་བ་མིའི་རིགས་ཀུན་རྒྱུ་སྐར་འདིའི་སྟེང་ཁྱིམ་ཚང་གཅིག་གི་ཚུལ་དུ་འདུས་པའི་འགྲོ་བ་མིའི་རིན་ཐང་དག་ང་ཚོས་མ་བརྗེད་གོང་ཛ་དྲག་གི་དྲན་སྐུལ་ཐེབས་པའི་རེ་སྨོན་ཞུ་ཡི་ཡོད།
ང་ཡིས་དུས་རྒྱུན་ཚོར་བ་བཤད་པའི་ཕྱིར།། གོང་གི་ཚིག་རྐང་འདི་དག་བྲིས་པ་ཡིན།། ཕྱི་རྒྱལ་མི་ཞིག་ཐུག་འཕྲད་བྱུང་ན་ཡང༌།། འགྲོ་བ་མི་ཡི་ཁྱིམ་ཚང་གཞན་ཞིག་གི། འཐུས་མི་ཞིག་དང་མཇལ་བའི་ཚོར་བ་དེ།། རྒྱུན་དུ་འགྱུར་མེད་གཅིག་མཚུངས་ཡོང་བ་ལགས།། དེ་འདྲའི་བལྟ་ཚུལ་དེས། ངོས་ཀྱི་སེམས་ཅན་གཞན་ཀུན་ལ་གུས་བརྩེ་གཏིང་ཟབ་གྱུར། རང་བཞིན་གྱི་རེ་འདོད་འདི། འཛམ་གླིང་བཞི་བདེ་སྒྲུབ་པའི་མཐུན་འགྱུར་དུ་འགྲོ་བའི་རེ་སྨོན་ཞུ་ཡི་ཡོད། ངས་རྒྱུ་སྐར་འདིའི་སྟེང་མཐུན་སྒྲིལ་ཆེ་བ་དང་བརྩེ་སེམས་ཆེ་བ། གོ་རྟོགས་བཟང་བ་ཡོང་བའི་སྨོན་ལམ་རྒྱག་གི་ཡོད། སྡུག་བསྔལ་མི་འདོད་མཁན་དང༌། གཏན་གྱི་བདེ་བ་འདོད་མཁན་ཀུན་ལ་ངས་འབོད་སྐུལ་རྩེ་གཅིག་ཏུ་འདེབས་པ་ལགས།།


text:
གསུམ་བཅུ་དུས་དྲན་ཐེངས་ལྔ་བཅུ་པའི་གསུང་འཕྲིན།
མཐའ་མའི་བསྐྱར་བཅོས། (༡༡༢༠༡༣༡༧༡༩) ༡༡༢༠༠༩༠༢༠༧
༄༅།།དེ་རིང་གི་ཉིན་མོ་འདི་ནི་ཕྱི་ལོ་༡༩༥༩ལོར་བོད་ཀྱི་རྒྱལ་ས་ལྷ་སར་རྒྱ་དམར་གྱི་བཙན་གནོན་ལ་མ་བཟོད་པར་བོད་མིས་ཞི་བའི་ངོ་རྒོལ་བྱས་ནས་ལོ་ལྔ་བཅུ་ཧྲིལ་པོ་འཁོར་བའི་དུས་ཚིགས་ཡིན་པ་དང༌། སྔ་ལོའི་གསུམ་བཅུའི་རྗེས་ཆོལ་གསུམ་བོད་ཀྱི་ས་ཁུལ་ཡོངས་ཁྱབ་ཏུ་བྱུང་བའི་ཞི་རྒོལ་བྱེད་མཁན་ཕལ་མོ་ཆེ་ཕྱི་ལོ་༡༩༥༩རྗེས་སུ་སྐྱེས་འཚར་བྱུང་བའི་ན་གཞོན། རང་དབང་བོད་ཀྱི་གནས་བབ་མྱོང་ཚོར་མེད་མཁན་ཡིན་ནའང༌།བོད་ཀྱི་རྩ་དོན་ཐོག་ལྷག་བསམ་འགྱུར་མེད་མི་རབས་ནས་མི་རབས་རྒྱུན་གནས་ཡོད་པ་ནི་སྤོབས་པ་སྐྱེ་གཞི་དང༌། རྒྱལ་སྤྱིའི་ནང་བོད་དོན་ལ་དོ་སྣང་ཡོད་མཁན་ཚོར་སྙིང་སྟོབས་འཕེལ་རྐྱེན་ཞིག་ཏུ་གྱུར་ཡོད།སྐབས་དེར་རྐྱེན་ལམ་དུ་སོང་བ་དང༌། སྡུག་སྦྱོང་མནར་གཅོད་མྱོང་མཁན་རྣམས་ཀྱིས་མཚོན་ད་བར་བསྟན་སྲིད་ཀྱི་དོན་དུ་ལུས་སྲོག་ཤོར་མཁན་དང༌། སྡུག་སྦྱོང་མྱོང་མཁན་ཚང་མར་རྗེས་དྲན་དང་མཆོག་གསུམ་གསོལ་འདེབས་བྱེད་དགོས།
ཕྱི་ལོ་༡༩༤༩ཙམ་ནས་རྒྱ་དམར་གྱི་དྲག་ཤུགས་དཔུང་སྡེས་བོད་བྱང་ཤར་དང༌།ཤར་ཕྱོགས་ནས་མདོ་སྟོད་སྨད་རིམ་འཛུལ་གྱིས་༡༩༥༠ནང་བོད་དམག་ལྔ་སྟོང་བརྒལ་བ་རྐྱེན་འདས་ཕམ་ཉེས་བྱུང་རྗེས་དངོས་ཡོད་གནས་ཚུལ་དང་བསྟུན་རྒྱ་ནག་གཞུང་གིས་བོད་ཞི་བས་བཅིངས་བཀྲོལ་གཏོང་རྒྱུའི་སྲིད་བྱུས་བདམས་ཏེ་ཕྱི་ལོ་༡༩༥༡ལོར་གྲོས་མཐུན་དོན་ཚན་བཅུ་བདུན་དང་ཟུར་ཡིག་བཅས་བཞག་པ་དང༌། དེ་ནས་བཟུང་བོད་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་དབང་འོག་ཏུ་ཚུད་མོད།བོད་ཀྱི་ཐུན་མིན་ཆོས་དང་རིག་གཞུང༌།གོམས་གཤིས་བཟང་པོ་བཅས་སྲུང་སྐྱོབ་བྱ་རྒྱུའི་འགན་ལེན་གྲོས་མཐུན་ནང་གསལ་བཀོད་བྱས་ཡོད། ཕྱི་ལོ་༡༩༥༤།༥༥ལོར་པེ་ཅིང་དུ་མའོ་ཙེ་ཏུང་གིས་དབུས་ཏང་སྲིད་དམག་གསུམ་གྱི་ཆེས་མཐོའི་དབུ་ཁྲིད་ཕལ་མོ་ཆེར་འབྲེལ་གཏུགས་ཀྱིས་བོད་ཀྱི་རྩ་ཆེའི་ཆོས་དང་རིག་གཞུང་ཡུལ་གོམས་གཤིས་ལུགས་བཅས་རྒྱུན་འཛིན་ཐོགསྤྱི་ཚོགས་དང་དཔལ་འབྱོར་གྱི་ཡར་རྒྱས་ཡོང་ཐབས་སྐོར་ཞིབ་མོལ་སྐབས་དབུ་ཁྲིད་སྤྱི་དང༌།ཁྱད་པར་མའོ་ཙེ་ཏུང་གིས་གྲོས་མཐུན་ནང་གསལ་དམག་སྲིད་ཨུ་ཡོན་ལྷན་ཁང་འཛུགས་མ་དགོས་པར་རང་སྐྱོང་ལྗོངས་འཛུགས་རྒྱུ་དང༌། དེའི་ཆེད་གྲ་སྒྲིག་ཨུ་ཡོན་ལྷན་ཁང་འཛུགས་འོས་སོགས་ལམ་སྟོན་དང་ཁས་ལེན་བཟང་པོ་ཐོབ།འོན་ཀྱང་ཕྱི་ལོ་༡༩༥༦ཙམ་ནས་གཡོན་ཐལ་ཅན་གྱི་སྲིད་བྱུས་བྱུང་སྟེ་གོང་རིམ་གྱི་ཁས་ལེན་རྣམས་ས་གནས་སུ་དོན་འཁྱོལ་མ་བྱུང་བའི་ཐོགམདོ་སྟོད་སྨད་དུ་དམངས་གཙོའི་བཅོས་བསྒྱུར་ཟེར་བ་དངོས་ཡོད་གནས་ཚུལ་དང་མ་འཚམས་བཞིན་ཨུ་ཚུགས་དབང་ཡོད་ཀྱིས་ལག་བསྟར་བྱས་འབྲས་སུ་ཟིང་འཁྲུགས་དང་གཏོར་བཤིག་ཚབས་ཆེ་བྱུང་བའི་ཤུགས་རྐྱེན་དང༌། བོད་དབུས་ཁུལ་དུ་ཡོད་པའི་རྒྱ་མིའི་ལས་བྱེད་རྣམས་ཀྱིས་ཀྱང་གྲོས་མཐུན་ནང་འཁོད་རྣམས་དབང་ཤེད་ཀྱིས་བསམ་བཞིན་བརྡལ་བཤིག་བཏང་བས་མཚོན་བཙན་ཤུགས་ཇེ་ཆེར་སོང་རྐྱེན་མཐའ་དོན་ཕྱི་ལོ་༡༩༥༩ཕྱི་ཟླ་༣ཚེས་༡༠ཉིན་བོད་མི་རྣམས་འུ་ཐུག་ཐབས་ཟད་ཀྱིས་ཞི་རྒོལ་མ་བྱས་ཐབས་མེད་དུ་གྱུར་ཅིང༌།དུས་མཚུངས་ངོས་རང་བཀའ་ཤག་གིས་མཚོན་བོད་གཞུང་གི་ལས་ཞབས་ཧྲག་བསྡུས་མཉམ་རྒྱ་གར་དུ་བཙན་བྱོལ་དུ་ཡོང་དགོས་བྱུང༌།དེ་སྐབས་བོད་ནང་དྲག་གནོན་ཚད་མེད་བྱུང་སྟེ་ཟླ་ཤས་ནང་བོད་མི་ཁྲི་ཕྲག་མང་པོ་དམར་གསོད་དང༌།འཇུ་བཟུང་བཙོན་འཇུག་ཚབས་ཆེན་བྱུང་སྐབས་བོད་མི་འབུམ་ལ་ཉེ་བ་རྒྱ་བལ་འབྲུག་གསུམ་དུ་བཙན་བྱོལ་དུ་ཡོང་དགོས་བྱུང་བ་བཅས་བསམ་ཡུལ་ལས་འདས་པའི་གོད་ཆགས་ཇི་བྱུང་ད་ལྟའང་བོད་མི་རྣམས་ཀྱི་དྲན་ཡུལ་དུ་གསལ་བཞིན་ཡོད།
དེ་ནས་བཟུང་བོད་ནང་ཟིང་འཁྲུག་ལྷིང་འཇགས་ཟེར་བ་དང༌།དམངས་གཙོའི་བཅོས་བསྒྱུར།གྲལ་རིམ་འཐབ་རྩོད།མི་དམངས་སྤྱི་ཁང༌།རིག་གནས་གསར་བརྗེ།དམག་ཁྲིམས་བསྡམས་པ་སོགས་དང༌།ཉེ་དུས་རྒྱལ་གཅེས་ཆོས་གཅེས་དང་རྡུང་རྡེག་ཚ་ནན་སོགས་གཅིག་མཇུག་གཉིས་མཐུད་ཀྱིས་ལས་འགུལ་ནང་བཙན་གནོན་གདུག་རྩུབ་ཚབས་ཆེའི་འོག་བོད་མི་རྣམས་དམྱལ་བ་མི་ཡུལ་དུ་མྱོང་བ་ལྟ་བུའི་དཀའ་སྡུག་གིས་མི་གྲངས་འབུམ་ཚོ་མང་པོ་དུས་མིན་རྐྱེན་ལམ་དུ་ཕྱིན་པ་དང༌།རྒྱལ་བསྟན་བཤད་སྒྲུབ་ཀྱི་བྱ་བ་རྩ་ཆད།དགོན་སྡེ་ལྷ་ཁང་སོགས་ཆོས་དང་རིག་གཞུང་གི་བསྟི་གནས་སྟོང་ཕྲག་མང་པོ་རྩ་སྟོར།གནའ་བོའི་སྒྱུ་རྩལ་གྱི་བཟོ་བཀོད་གཏོར་བཤིགརང་བྱུང་གི་འཐོན་ཁུངས་ཁག་གང་བྱུང་བསྔོག་འདོན་དང༌།ནགས་ཚལ་གཅོད་འབྲེགབདག་ཏུ་མ་བཟུང་བའི་འབྲོང་དང་གཙོད་སོགས་གྲངས་མེད་བསད་པ།ཁོར་ཡུག་འབགས་བཙོག་བཟོས་པ་སོགས་མི་སྤྱོད་ལས་འདས་པའི་བྱ་སྤྱོད་བརྗོད་ཀྱིས་མི་ལངས་པ་ཞིག་བྱུང་དང་ཡོང་བཞིན་པའི་མུར་ལོ་གྲངས་ལྔ་བཅུ་འདས་ཤིང༌།ད་ལྟའང་བོད་རིགས་རྣམས་འཇིགས་སྣང་དང༌།རྒྱ་གཞུང་གི་དབང་འཛིན་པ་རྣམས་དྭོགས་ཟོན་གྱིས་གནས་དགོས་པ་བཅས་མདོ་དོན་བོད་མིས་མི་རབས་ནས་མི་རབས་བརྒྱུད་དེ་སྲོག་ལས་གཅེས་པར་འཛིན་པའི་ཆོས་དང་རིག་གཞུང༌།སྐད་ཡིགབོད་མིའི་ངོ་བོ་དང་བཅས་པ་རྩ་མེད་དུ་འགྲོ་ལ་ཉེ་བའི་གནས་སུ་སླེབས་ཏེ་བོད་རིགས་རྣམས་སྲོག་ཆད་ཕོག་པའི་ནག་ཅན་དང་འདྲ་བར་གནས་ཡོད།གོང་གསལ་བོད་མིའི་དཀའ་སྡུག་དེ་དག་པཎ་ཆེན་སྐུ་གོང་མས་ཕྱི་ལོ་༡༩༦༢ལོར་ཡིག་འབྲུ་ཁྲི་བདུན་གྱི་སྙན་ཞུ་དང༌།ཕྱི་ལོ་༡༩༨༩ལོར་དགོངས་པ་རྫོགས་ཁར་གཞིས་རྩེར་གནང་བའི་གསུང་བཤད་དུ་རྒྱ་དམར་དབང་བསྒྱུར་གྱིས་བོད་ལ་གྱོང་གུན་ཇི་ཙམ་བྱུང་བ་དེ་ནི་ཁེ་ཕན་ཇི་བྱུང་ལས་ཧ་ཅང་མང་བ་ཡོད་ཅེས་གསུངས་པ་སོགས་བོད་རིགས་གཟུར་གནས་སྙིང་སྟོབས་ཅན་དུ་མས་དུས་ནས་དུས་སུ་ར་སྤྲོད་གསལ་པོ་བྱས་ཡོད།དེ་བཞིན་ཕྱི་ལོ་༡༩༨༠ལོར་དམར་ཤོག་དྲུང་ཆེ་ཧུའུ་ཡའོ་པང་ལྷ་སར་འབྱོར་སྐབས་ནོར་འཁྲུལ་དེ་དག་ངོས་འཛིན་གསལ་པོ་བྱས་ཏེ་བོད་མིར་དགོངས་སེལ་ཡང་ཞུས་ཡོད།འགྲུལ་ལམ་དང༌།གནམ་ཐང༌།མེ་འཁོར་ལྕགས་ལམ་སོགས་སྒྲོམ་གཞིའི་འཛུགས་སྐྲུན་མང་དག་ཡོད་པའང་ཡར་རྒྱས་ཀྱི་རྣམ་པར་མངོན་ཡང་དོན་དམ་བོད་ཡུལ་རྒྱ་ཡུལ་དུ་བསྒྱུར་བའི་ཆབ་སྲིད་ཀྱི་དགོས་མཁོ་གཙོ་བཟུང་ཐོག་བོད་ཀྱི་ཁོར་ཡུག་དང་གོམས་གཤིས་ལ་གནོད་ཚབས་ཆེན་པོ་བཏང་ཡོད།
བཙན་བྱོལ་དུ་འབྱོར་བའི་བོད་མི་རྣམས་ཀྱང་དང་ཐོག་ས་ཁམས་གནམ་གཤིས་དང༌།སྐད་ཡིགའཚོ་ཐབས་བཅས་ཀྱི་དཀའ་ངལ་དུ་མ་ཞིག་བྱུང་ནའང༌།རྒྱ་གར་གྱིས་མཚོན་གནས་ཡུལ་རྒྱལ་ཁབ་ཁག་གི་དྲིན་ལས་འཇིགས་སྣང་མེད་པར་རང་དབང་གིས་གནས་སྡོད་ཆོག་པ་དང༌།སོ་སོའི་འཚོ་ཐབས།ཆོས་དང་རིག་གཞུང་གི་འཛིན་སྐྱོང༌།ན་གཞོན་རྣམས་ལ་སྲོལ་རྒྱུན་དང་དེང་རབས་གཉིས་འཛོམས་ཀྱི་ཤེས་ཡོན།བོད་དོན་བདེན་མཐའ་གསལ་ཐབས་ཀྱི་ལས་འགུལ་བཅས་ལ་སྒོ་གང་ས་ནས་གྲུབ་འབྲས་ངེས་ཅན་བྱུང་ཁར།འཛམ་གླིང་ཤར་ནུབ་ཀྱི་ཡུལ་གྲུ་ཀུན་ཏུ་བོད་བརྒྱུད་ནང་བསྟན་གྱི་སྙིང་དོན་བྱམས་བརྩེའི་བསམ་པའི་གོ་རྟོགས་གང་ལེགས་བྱུང་བ་ལ་བརྟེན་ཕན་ཐོགས་ཆེན་པོ་བྱུང་ཡོད།ལྷག་པར་བོད་མིའི་ཆབ་སྲིད་མང་གཙོའི་ལམ་དུ་བསྒྱུར་རྒྱུ་བཙན་བྱོལ་དུ་འབྱོར་འཕྲལ་འབད་རྩོལ་འགོ་འཛུགས་ཀྱིས་ཕྱི་ལོ་༡༩༦༠ནང་མི་མང་གིས་འོས་འདེམས་བྱས་པའི་སྤྱི་འཐུས་ལྷན་ཚོགས་གསར་འཛུགས་བྱས་པ་ནས་བཟུང་གོམ་པ་རིམ་བསྐྱོད་ཀྱིས་ད་ཆ་བཅའ་ཁྲིམས་དང་ལྡན་པའི་བཙན་བྱོལ་སྒྲིག་འཛུགས་འདི་ཚད་མཐོའི་མང་གཙོའི་གཞུང་ཚད་ལྡན་ཞིག་ཏུ་གྱུར་ཡོད་པ་ནི་སྤོབས་པ་ བྱ་འོས་ཤིག་ཡིན།ལྷག་པར་ཕྱི་ལོ་༢༠༠༡ནས་བཟུང་མང་གཙོའི་ལམ་སྲོལ་གཞིར་བཟུང་བོད་མིའི་ཆབ་སྲིད་ཀྱི་འགོ་ཁྲིད་མང་ཚོགས་ཀྱིས་ཐད་ཀར་འོས་འདེམས་བྱ་སྲོལ་གཏོད་དེ་ད་ཆ་བཀའ་ཁྲི་སྐབས་གཉིས་པའི་ལས་ཡུན་འགྲོ་མུས་ལྟར་ངོས་ལ་རྒྱུན་ལྡན་ཉིན་རེའི་འཛིན་སྐྱོང་གི་འགན་ཁུར་ཆུང་དུ་སོང་སྟེ་ཕྱེད་རྒས་ཡོལ་གྱི་གནས་སྟངས་ལྟ་བུ་ཡིན་ཀྱང༌།བོད་ཀྱི་རྩ་དོན་གྱི་འགན་ཁུར་ནི་བོད་མི་མཐའ་དག་གི་ལས་བསྐོས་ཀྱི་འགན་ཁུར་ཡིན་པས་ངོས་རང་ནམ་འཚོའི་བར་ཟོམ་འཇོག་བྱ་ཐབས་མེད།ངོས་རང་འགྲོ་བ་མི་ཞིག་ཡིན་པའི་ཆ་ནས་འགྲོ་བ་མིའི་བཟང་སྤྱོད་གོང་མཐོར་སྤེལ་ཐབས་བྱ་རྒྱུ་ལྷག་བསམ་སེམས་སྐྱེད་དང་པོ་དེ་ཡིན།དེ་ནི་མི་སྒེར་དང༌།ཁྱིམ་ཚང༌།སྤྱི་ཚོགས་བཅས་ཀྱི་བདེ་སྐྱིད་འབྱུང་གཞིའི་ལྡེ་མིག་ལྟ་བུ་ཡིན།ཆོས་པ་ཞིག་ཡིན་པའི་ཆ་ནས་ཆོས་ལུགས་ཕན་ཚུན་དབར་མཐུན་འབྲེལ་གོང་མཐོར་གཏོང་རྒྱུ་ངའི་ལྷག་བསམ་སེམས་སྐྱེད་གཉིས་པ་ཡིན།བོད་མི་ཞིག་ཡིན་པ་དང༌།ཏཱ་ལའི་བླ་མའི་སྐྱེ་ཕྲེང་དུ་གཏོགས་པ་མ་ཟད།ཁྱད་པར་བོད་ཕྱི་ནང་དུ་ཡོད་པའི་བོད་མི་ཚོས་ངོས་ལ་ཡིད་ཆེས་བློ་གཏད་ཆེན་པོ་བྱེད་ཀྱི་ཡོད་པའི་ཆ་ནས་བོད་ཀྱི་རྩ་དོན་ལ་དོ་ཁུར་བྱ་རྒྱུ་ངོས་ཀྱི་ལྷག་བསམ་སེམས་སྐྱེད་གསུམ་པ་ཡིན་པར་རྒྱུན་དུ་ཡིད་བཅངས་བྱེད་ཀྱི་ཡོད།
བཙན་བྱོལ་སྤྱི་ཚོགས་ཀྱི་བདེ་དོན་ལ་བལྟ་སྐྱོང་གི་ལས་དོན་མི་དམན་ཙམ་བྱུང་ཡོད་པའི་ཐོགབཙན་བྱོལ་གཞུང་གི་ལས་འགན་གཙོ་བོ་བོད་དོན་བདེན་མཐའ་གསལ་ཐབས་ཐད་ཕྱི་ལོ་༡༩༧༤ལོར་གཉིས་སྨན་དབུ་མའི་ལམ་གྱི་སྲིད་བྱུས་གོ་སྒྲིག་ཐག་གཅོད་བྱས་ཡོད་སྟབས་ཕྱི་ལོ་༡༩༧༩ལོར་སྐུ་ཞབས་ཏིང་ཞའོ་ཕིང་གིས་འབྲེལ་མོལ་གྲོས་འགོ་བཏོན་སྐབས་ལན་འདེབས་བྱ་ཆོག་ཡོད་པ་ལྟར།དེ་ནས་བཟུང་འབྲེལ་མོལ་དང་ལྟ་སྐོར་སོགས་ལན་མང་བྱས་རུང།དོན་དམ་གྱི་གྲུབ་འབྲས་མ་སོན་པ་མ་ཟད།ཕྱི་ལོ་༡༩༩༣ནས་གཞུང་འབྲེལ་འབྲེལ་ལམ་ཆད་པར་བརྟེན་ཕྱི་ལོ་༡༩༩༦།༩༧ལོར་རྩ་དོན་ལངས་ཕྱོགས་ཇི་དགེའི་སྐོར་མང་མོས་ཐག་གཅོད་འོས་བསྡུ་བྱ་རྒྱུའི་སྔོན་འགྲོའི་ལས་རིམ་ནང་བོད་ཕྱི་ནང་གི་བོད་མི་མང་ཆེ་བས་མང་མོས་ཐག་གཅོད་འོས་བསྡུ་མ་དགོས་པར་སྔར་ཡོད་སྲིད་བྱུས་རྒྱུན་འཁྱོངས་དགོས་པའི་མངོན་འདོད་བྱུང་བ་བཞིན་དབུ་མའི་ལམ་གྱི་སྲིད་བྱུས་རྒྱུན་འཁྱོངས་བྱས་ཤིང༌།ཕྱི་ལོ་༢༠༠༢ལོར་འབྲེལ་མོལ་བསྐྱར་མཐུད་བྱུང་བ་ནས་བརྒྱུད་ལམ་གཅིག་དང་གྲོས་གཞི་གཅིག་གི་སྲིད་བྱུས་བཟུང་སྟེ་འབྲེལ་མོལ་ཐེངས་བརྒྱད་བྱས་མཐར་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་སུ་གསལ་བའི་མི་རིགས་ས་གནས་རང་སྐྱོང་གི་ཆ་རྐྱེན་རྣམས་རང་སྐྱོང་བཅའ་ཁྲིམས་བརྒྱུད་ལག་བསྟར་གྱིས་བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་ཡོང་ཐབས་ཀྱི་བསམ་འཆར་ཡིག་ཆ་ཞིབ་གསལ་སྤྲད་ཡོད།རྒྱ་གཞུང་གིས་བོད་གནའ་བོའི་ལོ་རྒྱུས་ཀྱི་ཐོག་ནས་རྒྱ་ཁོངས་ཡིན་པར་ཁས་ལེན་བྱ་དགོས་ཨུ་ཚུགས་བྱེད་པ་ནི་འོས་འཚམས་དང་རྒྱུ་མཚན་ལྡན་པ་མིན།འདས་པ་ནི་བྱུང་ཟིན་པས་བཟང་ངན་ཇི་ལྟར་ཡང་སྒྱུར་བཅོས་གཏོང་ཐབས་མེད་ཅིང༌།ཆབ་སྲིད་ཀྱི་དགོས་མཁོར་བསྟུན་ནས་འཁྱོག་བཤད་བྱེད་པ་དྲང་བདེན་གྱི་བྱེད་ཐབས་མིན།མ་འོངས་པའི་བྱེད་ཕྱོགས་གཉིས་སྨན་ཡོང་བ་ཞིག་ད་ལྟ་བསམ་ཞིབ་ཐག་གཅོད་བྱེད་དགོས་པས་འབྱུང་འགྱུར་བོད་མི་རྣམས་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་སྒྲོམ་གཞིའི་ནང་བསྡད་ཐུབ་རྒྱུའི་ཆེད་ཁྲིམས་མཐུན་གྱི་རང་སྐྱོང་དོན་མཐུན་ཡོང་ཐབས་བྱེད་ཀྱི་ཡོད་ཅིང༌།དེ་ནི་བོད་མི་རྣམས་འདོད་བློ་ཚིམས་ཏེ་རང་འདོད་ཀྱིས་བརྟན་ལྷིང་གནས་རྒྱུའི་བསམ་བློའི་ཆིག་བསྒྲིལ་ཡོང་ཐབས་ཀྱི་རྒྱུ་རྐྱེན་གཙོ་བོ་ཞིག་རེད།ང་ཚོའི་ངོས་ནས་ལོ་རྒྱུས་གཞིར་བཟུང་མ་འོངས་པའི་མདུན་ལམ་ཐག་གཅོད་དགོས་པའི་བསམ་ཚུལ་བཏོན་མེད།རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱིས་མཚོན་པའི་དེང་དུས་ཀྱི་རྒྱལ་ཁབ་སུའང་མངའ་རིས་ཀྱི་གནས་བབ་འདས་པའི་བྱུང་རབས་དང་གཅིག་མཐུན་དུ་གནས་པ་མེད་ཅིང།གནས་དགོས་ཀྱང་མེད།བོད་རིགས་ཡོངས་རྫོགས་རང་སྐྱོང་འཛིན་སྐྱོང་གཅིག་གི་འོག་དགོས་རྒྱུའི་རེ་འདུན་ནི་མི་རིགས་ས་གནས་རང་སྐྱོང་གི་ལྟ་གྲུབ་ཀྱི་དམིགས་ཡུལ་དང་བོད་རྒྱ་གཉིས་ཀྱི་གཞི་རྩའི་ཁེ་ཕན་དང་ཡང་མཐུན་ཐོགརྩ་ཁྲིམས་དང་སྒྲིག་གཞི་གང་གི་ཆ་ནས་འགོག་རྐྱེན་མེད་ཅིང༌།རྒྱ་ནག་དབུས་གཞུང་གི་དབུ་ཁྲིད་མང་པོས་དགོས་འདུན་དེ་ཚུལ་མཐུན་ཡིན་པ་ངོས་ལེན་གནང་ཡོད།གྲོས་མཐུན་དོན་ཚན་བཅུ་བདུན་བཞག་སྐབས་སྲིད་བློན་ཀྲོའུ་ཨེན་ལེ་ཡིས་ཀྱང་དགོས་འདུན་རྒྱུ་མཚན་ལྡན་པར་གསུངས་པ་དང༌།ཕྱི་ལོ་༡༩༥༦ལོར་སྲིད་བློན་གཞོན་པ་ཁྲེན་དབྱིས་བོད་རང་སྐྱོང་ལྗོངས་གྲ་སྒྲིག་ཨུ་ཡོན་ལྷན་ཁང་གསར་འཛུགས་སྐབས་ས་བཀྲར་མཛུབ་མོ་བཙུགས་ཏེ་འབྱུང་འགྱུར་ལྷ་ས་འདི་ད་ལྟ་ཞིང་ཆེན་གཞན་པའི་ནང་ཡོད་པའི་བོད་ས་ཁག་མངའ་ཁོངས་སུ་ཚུད་པའི་བོད་རང་སྐྱོང་ལྗོངས་ཀྱི་ལྟེ་གནས་སུ་བསྒྱུར་ཐུབ་ན་བོད་རྒྱའི་མཛའ་འབྲེལ་དང་བོད་ཀྱི་ཡར་རྒྱས་ལ་ཕན་ཐོགས་ཡོད་ཅེས་གསུངས་ཡོད།པཎ་ཆེན་སྐུ་གོང་མས་ཀྱང་བོད་རིགས་ཡོངས་རྫོགས་ཆིག་སྒྲིལ་བྱ་རྒྱུ་དགོས་གལ་ཆེན་པོ་ཡིན་པ་ཡང་ཡང་གསུངས་ཡོད་ཅིང༌།དེ་བཞིན་བོད་རིགས་ཤེས་ལྡན་དང་ཏང་མི་མང་པོས་ཀྱང་དེ་མཚུངས་མངོན་འདོད་བཏོན་མཁན་བྱུང་ཡོད།ང་ཚོའི་དགོས་འདུན་ལ་དགག་བྱ་ཡོད་ན་རྒྱུ་མཚན་དང་བཅས་འཆར་གཞི་གཞན་ང་ཚོའི་བསམ་ཞིབ་ཆེད་གནང་འོས་ཀྱང་དེ་འདྲ་གང་ཡང་མ་བྱུང༌།ང་ཚོས་ལྷག་བསམ་རྣམ་དག་ཁ་ཞེ་གཉིས་མེད་ཀྱིས་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་ཀྱི་སྙིང་དོན་མི་རིགས་ས་གནས་རང་སྐྱོང་གི་གནས་བབ་བོད་རིགས་ཡོངས་ལ་ལག་བསྟར་མིང་དོན་མཚུངས་པ་ཞིག་ཡོང་ཐབས་བྱས་པར་རྒྱ་ནག་དབང་འཛིན་པ་རྣམས་ཀྱིས་ཚུལ་མཐུན་ཡ་ལན་མ་བྱས་པར་བློ་ཕམ་ཡོད།
བར་ལམ་བོད་རྒྱའི་འབྲེལ་མོལ་གྱི་ལས་རིམ་ལ་དོན་དམ་གྱི་གྲུབ་འབྲས་མ་བྱུང་བའི་ཁར།སྔ་ལོ་ཕྱི་ཟླ་གསུམ་པ་ནས་བཟུང་བོད་ས་ཡོངས་སུ་དྲག་གནོན་ཚབས་ཆེ་བྱུང་བར་བརྟེན།འབྱུང་འགྱུར་ལངས་ཕྱོགས་དང་བྱ་ཐབས་ཇི་དགེའི་སྐོར་མང་ཚོགས་ཀྱི་བསམ་ཚུལ་བསྡུ་ཆེད་སྔ་ལོ་ཕྱི་ཟླ་༡༡ནང་དམིགས་བསལ་ཚོགས་ཆེན་བསྡུ་བསྐོང་དང༌།གཞིས་བཞུགས་བོད་མིའི་ཁྲོད་ནས་ཀྱང་བསམ་འཆར་བསྡུ་ལེན་གང་ཐུབ་བྱས་པའི་ནང་བོད་རིགས་མང་ཆེ་བས་དབུ་མའི་ལམ་གྱི་སྲིད་བྱུས་རྒྱུན་སྐྱོང་དགོས་པའི་རྒྱབ་གཉེར་ཤུགས་ཆེ་བྱུང་བས་ད་ཆ་གདེང་ཚོད་ཆེན་པོས་སྲིད་བྱུས་དེ་ཉིད་རྒྱུན་སྐྱོང་གིས་བོད་རིགས་ཡོངས་ལ་མི་རིགས་ས་གནས་རང་སྐྱོང་གི་གནས་བབ་མིང་དོན་མཚུངས་པ་ཞིག་ཡོང་རྒྱུར་འབད་བརྩོན་རྒྱུན་མཐུད་བྱ་རྒྱུ་ཡིན།
རྒྱ་བོད་མི་རིགས་གཉིས་སྲིད་པ་ཆགས་པ་ནས་ས་བབས་ཀྱིས་ཁྱིམ་མཚེས་སུ་ཡོད་སྟབས་འབྱུང་འགྱུར་ཡང་འཇིག་རྟེན་ནམ་གནས་བར་མཉམ་གཤིབ་དགོས་པས་མཛའ་མཐུན་མཉམ་གནས་དགོས་གལ་ཤིན་ཏུ་ཆེ།རྒྱ་ནག་དམར་པོས་དབང་བསྒྱུར་བྱས་པ་ནས་བཟུང་བོད་དང་བོད་མིའི་སྐོར་འཁྱོག་བཤད་དྲིལ་བསྒྲགས་རྒྱུན་འཁྱོངས་བྱས་དབང་གིས་རྒྱ་ནག་མང་ཚོགས་ནང་བོད་ཀྱི་གནས་ཚུལ་ངོ་མ་ཤེས་མཁན་ཤིན་ཏུ་ཉུང་བ་དང༌།ཤེས་ཐབས་དཀའ་བའི་ཐོག་སྔ་ལོ་ཕྱི་ཟླ་གསུམ་པའི་བྱུང་རྐྱེན་རྗེས་གཡོན་ཐལ་ཅན་གྱི་འགོ་ཁྲིད་ཚོས་བོད་རྒྱའི་མི་རིགས་དབར་འཁོན་འཛིན་དང་ཁ་བྲལ་ཡོང་ཐབས་ཆེད་གཉེར་གྱིས་དྲིལ་བསྒྲགས་ཤུགས་ཆེ་སྤེལ་བར་བརྟེན་རྒྱ་རིགས་ནང་བོད་མིར་མཐོང་ཚུལ་ངན་པ་བྱུང་ཡོད།ངོས་ནས་རྒྱ་རིགས་སྤུན་ཟླ་རྣམས་ལ་འབོད་སྐུལ་སྔ་རྗེས་བྱས་པ་ལྟར་ད་རེས་སླར་ཡང་རྒྱ་རིགས་སྤུན་ཟླ་ཡོངས་ལ་བོད་དང་བོད་མིའི་སྐོར་རྒྱ་གཞུང་གི་འཁྱོག་བཤད་དྲིལ་བསྒྲགས་ཁོ་ནར་ཚད་འཛིན་མི་བྱེད་པར་གཟུ་བོའི་བློས་གནས་ཚུལ་ངོ་མ་ཇི་ཡིན་བརྟག་དཔྱད་གནང་སྟེ་མི་རིགས་ཁ་བྲལ་འགོག་ཐབས་དགོས་པའི་འབོད་སྐུལ་བསྐྱར་ནན་བྱེད་ཀྱི་ཡོད་ཅིང༌།བོད་མི་ཚང་མས་ཀྱང་རྒྱ་རིགས་རྣམས་དང་མཛའ་འབྲེལ་གོང་མཐོར་སྤེལ་ཐབས་རྒྱུན་ལྡན་བྱེད་དགོས།
ང་ཚོ་བཙན་བྱོལ་དུ་འབྱོར་ནས་ལོ་ལྔ་བཅུ་སོང་བའི་དུས་ཡུན་ལ་ཕྱི་བལྟས་བྱེད་སྐབས་བཟང་ངན་གྱི་གནས་ཚུལ་མང་པོ་ཞིག་བྱུང་ཡང༌།མདོ་དོན་བོད་ཀྱི་གནད་དོན་རྩ་བརླག་ཏུ་མ་སོང་བར་རྒྱལ་སྤྱིའི་ནང་སྔར་ལྷག་དོ་སྣང་ཆེ་བའི་གནས་ཚུལ་ཞིག་ཏུ་བསྡད་ཡོད་པ་ནི་གྲུབ་འབྲས་ཆེན་པོ་ཡིན་པ་དང༌།གནས་བབ་འདིའི་ཐོག་ནས་བདེན་པ་དང༌།འཚེ་བ་མེད་པའི་ཐབས་ལམ་བརྒྱུད་འབད་བརྩོན་མུ་མཐུད་བྱེད་ན་རིང་མིན་བདེན་མཐའ་གསལ་རྒྱུར་ཐེ་ཚོམ་མེད།
གཞུང་མང་བཙན་བྱོལ་དུ་འབྱོར་ནས་ལོ་ལྔ་བཅུ་འཁོར་བའི་སྐབས་འདིར་བོད་མིའི་གནས་ཡུལ་རྒྱལ་ཁབ་ཁག་གི་བཀྲིན་རྗེས་དྲན་དང་འབྲེལ་ཡུལ་ཁྲིམས་ལ་བསྲུང་བརྩི་དང༌།བཙན་བྱོལ་བོད་མི་རྣམས་གནས་ཡུལ་ས་གནས་ཁག་གི་ཡུལ་ལུང་དེ་དང་དེའི་སྤྱི་ཚོགས་ལ་ཞབས་འདེགས་གང་ནུས་སྒྲུབ་ཐབས་བྱེད་དགོས།དེ་བཞིན་བོད་ཀྱི་རྩ་དོན་སྒྲུབ་ཐབས་དང༌།ཆོས་རིག་འཛིན་སྐྱོང་གི་ལས་དོན་ཐོག་འདས་པའི་བྱུང་བ་ལས་ཉམས་མྱོང་བླངས་ཏེ་འབྱུང་འགྱུར་གྱི་འཆར་སྣང་དང།བྱེད་ཕྱོགས་གོ་སྒྲིག་བྱེད་དགོས།ངོས་ནས་རྒྱུན་དུ་རེ་བ་བཟང་ས་དང༌།གྲ་སྒྲིག་སྡུག་ས་ནས་བྱེད་དགོས་ཞེས་བརྗོད་ཀྱི་ཡོད་པ་ལྟར།ད་ཆ་རྒྱ་ནག་ནང་དང་རྒྱལ་སྤྱིའི་གནས་བབ་གང་ནས་གཞིགས་རུང་བོད་དོན་བདེན་མཐའ་གསལ་ལ་ཉེ་བའི་རེ་བ་བརྒྱབ་ཆོག་པ་ཞིག་ཡིན་ནའང༌།ཅི་སྟེ་ད་དུང་ང་ཚོའི་འཐབ་རྩོད་དུས་ཡུན་རིང་པོའི་བར་གནས་དགོས་བྱུང་ཚེ་དེའི་གྲ་སྒྲིག་ཀྱང་ཚགས་ཚུད་ངེས་པར་དུ་བྱེད་དགོས།དེའི་ཆེད་བོད་ཕྱི་ནང་ཡོངས་ནས་གཙོ་བོ་ཤེས་ཡོན་སློབ་སྦྱོང་དང༌།ཁྱད་མཁས་མི་སྣ་གསོ་སྐྱོང༌།མང་ཚོགས་ལ་ཁོར་ཡུག་དང༌།འཕྲོད་བསྟེན།འཚེ་བ་མེད་པའི་ཐབས་ལམ་གྱི་གོ་རྟོགས་དང་ལག་ལེན་གོང་མཐོར་སྤེལ་དགོས།
འདས་པའི་ལོ་ལྔ་བཅུའི་རིང་དཀའ་ངལ་དང་འགལ་རྐྱེན་ལ་མ་འཛེམས་པར་བོད་མི་སྐྱབས་བཅོལ་བ་འབུམ་ཕྲག་བརྒལ་བར་འཚོ་ཐབས་དང༌།ཤེས་ཡོན།བོད་མིའི་སྒྲིག་འཛུགས་བཅས་རང་དབང་སྲ་བརྟན་གནས་ཐུབ་པའི་རོགས་མགོན་གནང་མཁན་རྒྱ་གར་གྱི་དབུ་ཁྲིད་རྣམ་པ་དང༌།མི་མང༌།དབུས་སའི་གཞུང་བཅས་ལ་སྙིང་ནས་བཀྲིན་རྗེས་དྲན་དང༌།དེ་བཞིན་བོད་དོན་རྒྱབ་སྐྱོར་གནང་མཁན་གྱི་རྒྱལ་སྤྱིའི་དབུ་ཁྲིད་ཁག་དང༌།གཞུང་ཁགབོད་དོན་རྒྱབ་སྐྱོར་ཚོགས་པ་ཁགམང་ཚོགས་བཅས་ཚང་མར་བཀྲིན་རྗེས་དྲན་ཞུ་རྒྱུ་ཡིན།འགྲོ་ཀུན་ཞི་བདེར་འཚོ་བའི་སྨོན་འདུན་བཅས་ཤཱཀྱའི་དགེ་སྦྱོང་ཆོས་སྨྲ་བ་ཏཱ་ལའི་བླ་མ་བསྟན་འཛིན་རྒྱ་མཚོས་ཕྱི་ལོ་༢༠༠༩ཕྱི་ཟླ་༣ཚེས་༡༠ལ།།།།
ཁྱེད་ཀྱི་བསམ་ཚུལ་བྲིས།
མགྲིན་གླུ་ཞེས་བྱ་བ་བཞུགས་སོ། ན་མོ་གུ་རུ་རཏྣ་ཏྲ་ཡཱ་ཡེ། །
།བསླུ་མེད་དཀོན་མཆོག་རིན་ཆེན་རྣམ་པ་གསུམ། །རབ་འབྱམས་རྩ་གསུམ་ཞི་ཁྲོ་ཌཱ་ཀིའི་སྡེ། །དམ་ཅན་ཆོས་བསྲུང་བདེན་པར་གྲུབ་པ་རྣམས། །མ་ལུས་བདག་ལ་གསན་ཅིང་དགོངས་སུ་གསོལ། །དུས་གསུམ་བདེ་གཤེགས་རྒྱལ་དང་དེ་སྲས་ཚོགས། །ཐེག་མཆོག་ས་དང་ལམ་ལ་རབ་ཞུགས་པའི། །རིག་འཛིན་གྲུབ་པ་རྒྱ་མཚོའི་ཐུགས་བསྐྱེད་དང་། །སྨོན་ལམ་ཇི་བཞིན་དེང་འདིར་འགྲུབ་བྱིན་རློབས། །ཁྱད་པར་གངས་ཅན་ལྷ་གཅིག་སྤྱན་རས་གཟིགས། །རྗེ་བཙུན་སྒྲོལ་མ་སློབ་དཔོན་ཐོད་ཕྲེང་རྩལ། །སྙིགས་མའི་འགྲོ་བ་སྐྱོབ་པར་ཞལ་བཞེས་བཞིན། །གསོལ་བ་འདེབས་སོ་ཐུགས་དམ་མ་གཡེལ་ཅིག །ད་དུས་བོད་ཡུལ་བསྟན་པའི་མར་གཤམ་འདིར། །སྣོད་བཅུད་རྟེན་འབྲེལ་ལོག་པའི་རྐྱེན་གྱུར་པས། །རྒྱ་འདྲེ་འགོང་པོས་བོད་ཁམས་ཕུང་ལགས་ན། །ཐུགས་རྗེས་མྱུར་བ་ཉིད་དུ་སྐྱོབ་པར་མཛོད། །རྒྱལ་བསྟན་ཉིན་བྱེད་རི་དབང་ཕག་ཏུ་གཞོལ། །ནད་མཚོན་མུ་གེའི་བསྐལ་པའི་དུཿ་ཁས་གཟིར། །ངན་འགྲོའི་གནས་ལྟར་སྡུག་བསྔལ་ཉམ་ཐག་འདིར། །བརྩེ་ཆེན་ཐུགས་བསྐྱེད་ཡལ་བར་བཏང་སྲིད་དམ། །མ་གཡེལ་སྙིགས་མའི་འགྲོ་བ་མགོན་མེད་རྣམས། །མྱུར་མགྱོགས་ཐུགས་རྗེའི་ཕྱག་གིས་ཉེར་བཟུང་ནས། །བསྐལ་ངན་རྒུད་པའི་འཇིགས་ལས་རབ་བསྐྱབས་ཏེ། །བདེ་དགའ་ཕུན་སུམ་ཚོགས་པར་དབུགས་འབྱིན་གསོལ། །རྒྱལ་རྣམས་མཐུ་སྟོབས་སྐུ་ཤུགས་ཉེར་ཕྱུངས་ནས། །ཀླ་ཀློའི་དཔུང་ཚོགས་མིང་གི་མཐར་བྱས་ཏེ། །འཇིག་རྟེན་ཁམས་སུ་སྡུག་བསྔལ་སྒྲ་མི་གྲགས། །རྫོགས་ལྡན་དང་པོའི་དུས་ལྟར་མཛད་དུ་གསོལ། །ལྷག་པར་གངས་རིའི་ལྗོངས་ཀྱི་དབུས་འགྱུར་གནས། །གྲུ་འཛིན་གཉིས་པའི་ཆོས་སྲིད་གདོང་ལྔའི་ཁྲིར། །རྒྱལ་བའི་དབང་པོ་བསྟན་འཛིན་རྒྱ་མཚོ་ཉིད། །གེགས་མེད་ཞབས་ཟུང་གསེར་འཁོར་འགོད་མཛད་གསོལ། །གང་སྐུ་རྡོ་རྗེའི་ཆོས་བདུན་ཁམས་སུ་བརླིངས། །དབུ་རྨོག་ལྷུན་པོའི་སྤོ་ལྟར་རབ་མཐོ་ཞིང་། །མཛད་ཕྲིན་དབྱར་གྱི་ཆུ་གཏེར་ལ་འགྲན་པས། །བསྟན་འགྲོའི་དཔལ་དུ་བསྐལ་བརྒྱར་འཚོ་བཞེས་གསོལ། །རིས་མེད་རྒྱལ་བའི་བསྟན་དང་བསྟན་འཛིན་གྱིས། །འཛིན་མའི་ཁྱོན་ཀུན་ཕྱུར་བུར་འགེངས་པ་དང། །ཀུན་ཀྱང་ཐུགས་མཐུན་ཁྲིམས་གཙང་ཉམས་རྟོགས་འཕེལ། །འཕགས་པའི་ཡུལ་ལྟར་དར་ཞིང་རྒྱས་པར་ཤོག །ཆོས་ཀྱི་རྒྱལ་པོས་དགེ་བཅུའི་ཁྲིམས་སྐྱོང་ཞིང་། །བློ་གྲོས་ཐབས་ལྡན་བློ་ཀུན་དཔལ་མཛངས་དེས། །།འབངས་རྣམས་བསྟན་ལ་རབ་གུས་བདེ་སྐྱིད་ལྡན། །ཐམས་ཅད་བྱང་ཆུབ་སེམས་ཀྱིས་རྒྱུད་གྲོལ་ཤོག །ཡངས་པའི་ཁྱོན་འདིར་མི་མཐུན་རྒུད་པ་སོགས། །ཉེར་འཚེ་ཀུན་ཞི་ལོ་ལེགས་འབྲུ་འཕེལ་ཞིང་། །དམ་པའི་ཆོས་ཀྱིས་འཚོ་བའི་དཔལ་ཡོན་ལྡན། །སྤྱི་བོ་སྐྱེས་ཀྱི་དུས་ལྟར་འཕེལ་རྒྱས་ཤོག །དེ་ལྟར་དད་དང་མོས་དགེ་ཕུན་ཚོགས་དང་། །ལྷག་བསམ་རྣམ་པར་དག་པས་གསོལ་བཏབ་མཐུས། །ཇི་སྐད་སྨོན་པའི་དོན་འབྲས་མྱུར་འགྲུབ་ནས། བཀྲ་ཤིས་སྲིད་ཞིའི་རྒྱན་དུ་འབར་གྱུར་ཅིག ཅེས་པ་འདིའང་། སྔགས་རིག་འཆང་པ་༸པདྨ་དབང་ཆེན་རྩལ་གྱིས་སྦྱར་བས་རྒྱལ་བསྟན་འཁོར་ལོ་གཉིས་ཀྱི་རིང་ལུགས་ཕྱོགས་དུས་ཀུན་ཏུ་དར་ཞིང་རྒྱས་ལ་ནམ་ཡང་ནུབ་པ་མེད་པའི་རྟེན་འབྲེལ་མཆོག་ཏུ་གྱུར་ཅིག །


text:
༣༽ ཐོབ་ཐང་ལ་གནོད་འཚེ་འགན་ལེན་གྱི་ཁྲིམས། (侵权责任法) ཐོབ་ཐང་ལ་གནོད་འཚེ་འགན་ལེན་གྱི་ཁྲིམས་ནི། གཞན་གྱིས་རང་ཉིད་ཀྱི་ཐོབ་ཐང་དང་ཁེ་ཕན་ལ་གནོད་འཚེ་བྱས་ན། གནོད་འཚེ་བྱེད་མཁན་དེ་དག་གིས་ཁུར་དགོས་པའི་འགན་ཁུར་ཅི་ཡོད་སྐོར་གཏན་འཁེལ་བྱས་ཡོད་པའི་ཁྲིམས་ཤིག་ཡིན། ཁྲིམས་དེའི་དོན་ཚན་ ༦༥ པ་ཡི་ནང་དུ། ཁོར་ཡུག་འབག་བཙོག་བཟོས་ཏེ་གཞན་ལ་གནོད་ཅིང་འཚེ་བ་བྱས་ན། འབོག་བཙོག་བྱེད་མཁན་གྱིས་འཚེ་བ་བྱས་པ་དེར་འགན་འཁུར་དགོས་ཞེས་འཁོད་ཡོད།
༡ ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་ཁོར་ཡུག་སྲུང་སྐྱོབ་ཀྱི་ཁྲིམས། 中华人民共和国环境保护法 བཅའ་ཁྲིམས་འདི་ནི། ༡༩༨༩ ་ལོར་གསར་བཟོ་དང་། ༢༠༡༤ ་ལོར་བསྐྱར་བཅོས་བྱས་ཏེ། ༢༠༡༥ ་ལོའི་ཟླ་དང་པོ་ནས་བཟུང་ལག་བསྟར་བྱས་པ་རེད། བཅའ་ཁྲིམས་འདིས་ཁོར་ཡུག་སྲུང་སྐྱོབ་ཀྱི་འགན་གཙོ་བོ་དེ་ས་གནས་སྲིད་གཞུང་གིས་ཁུར་དགོས་པར་གཏན་འབེབས་བྱས་ཏེ། སྲིད་གཞུང་གིས་ཁོར་ཡུག་གི་སྤུས་ཚད་ཉམས་པ་སོར་ཆུད་དང་མ་ཉམས་གོང་སྤེལ་སྒོས་ཁོར་ཡུག་གི་སྤུས་ཚད་གང་ཞིག་རྒྱལ་ཁབ་ཀྱིས་གཏན་ལ་ཕབ་པའི་ཚད་གཞི་ལོན་པ་བྱེད་པའི་འགན་འཁྲི་སྒྲུབ་དགོས་པར་བསྟན་ཡོད། སྲིད་གཞུང་གི་ལས་དོན་ལམ་ལྷོངས་དང་ལེགས་འགྲུབ་ཡོང་བའི་ཆེད་དུ། སྲིད་གཞུང་གི་
ཉེ་སྔོན་དྲ་ཐོག་ན་རྒྱ་ཡིག་གི་རྩོམ་ཞིག་བརྒྱུད་བསྐུར་བྱེད་བཞིན་གདའ། དེ་ནི་མགོ་ལོག་གི་དྷི་གནས་ཟེར་བའི་ས་ཁུལ་ནས་གཏེར་ཁ་བསྔོགས་པ་ལས་དེ་ཁུལ་གྱི་ཁོར་ཡུག་ལ་གནོད་སྐྱོན་ཐེབས་པའི་གནད་དོན་སྐོར་བརྗོད་གཞིར་བཟུང་བ་ཞིག་རེད། གཤམ་དུ་བཀོད་ཡོད་པ་ནི་རྩོམ་ཡིག་ནང་དོན་སྙིང་བསྡུས་ཤིག་ཡིན། རང་གི་ས་ཁུལ་ནས་བྱུང་བའི་གནད་དོན་འདི་འདྲའི་རིགས་ལ་ཁྲིམས་ལུགས་ཀྱི་ངོས་ནས་ཁ་གཏད་གཅོག་པར་ཐབས་ལམ་གང་དག་བརྒྱུད་དགོས་པའི་སྐོར་དེ་ང་ཚོས་ངེས་པར་དུ་ཤེས་དགོས་པའི་གནད་འགག་ཅིག་ཆགས་ཡོད།
ཧྥུན་ཅོང་(冯军)ནི་ཧུའུ་པེ་ཞིང་ཆེན་ཏ་ཁྲང་རྫོང་ཞ་ཏན་སྡེ་བའི་ཞིང་པ་དཀྱུས་མ་ཞིག་ཡིན། ༡༩༩༨ ་ལོར་ཁོང་གིས་སྡེ་བ་དང་ས་ཞིང་འགན་གཙང་ལེན་གྱི་གན་རྒྱ་བཞག་ནས་སྡེ་བའི་ཞིང་ས་མུའུ་ ༢༠ ་ལྷག་བདག་གཉེར་བྱས་ཤིང་། ཞིང་ས་དེ་དག་ཉ་གསོ་རྫིང་བུ་རུ་བསྒྱུར་ནས་ཉ་རིགས་གསོ་སྐྱོང་དང་ཚོང་གཉེར་ལས་དོན་སྒྲུབ་ཀྱིན་ཡོད།
འཇམ་དཔལ་རྣམ་རྒྱལ། སྔོན་གྱི་དུས་སུ་བོད་འདིར་གྲུབ་དབང་པདྨ་འབྱུང་གནས་ལྟ་བུ་མི་དང་ལྷ་འདྲེའི་བར་ལ་སྐད་ཆ་ཤོད་མཁན་དག་གིས་བོད་མི་དང༌། བོད་ཀྱི་ཡུལ་ལྷ་གཞི་བདག་ཚོའི་བར་ལ་ཆང་ཡིག་རེ་བཞག་ཡོད་སྐད། ཆང་ཡིག་དེར་ཕྱོགས་གཉིས་ཀ་གྲོས་འཆམས་བྱུང་ནས་མིང་རྟགས་ཡང་བཀོད་ཡོད་ཟེར། ཆིང་ཡིག་དེའི་ནང་དོན་གཙོ་བོ།
PXརྫས་རིགས་ནི་འགྱིག་གི་ཅ་ལག་བཟོ་དུས་བེད་སྤྱོད་གཏོང་བའི་རྫས་འགྱུར་གྱི་དངོས་བོ་གནོད་པ་ཅན་ཞིག་ཡིན། ད་ལྟ་རྒྱ་ནག་ནི་འགྱིག་གི་དངོས་པོ་འདི་རིགས་བཟོ་ལས་དང་འཛད་སྤྱོད་བྱེད་མཁན་གྱི་རྒྱལ་ཁབ་ཆེ་ཤོས་དེ་ཡིན། རྒྱ་ནག་གིས་འགྱིག་རིགས་འདི་འཛད་སྤྱོད་བྱེད་སྐབས། ཚོང་རྫས་ཕྱེད་ལྷག་ལས་མང་བ་ཕྱི་རྒྱལ་ནས་ནང་འདྲེན་བྱེད་གིན་ཡོད་པ་སྲིད་གཞུང་ནས་ཤེས་ཚོར་བྱུང་ཏེ།
ཨ་མཆོག་མང་ཚོགས་ཀྱིས་ཁོང་ཚོའི་བླ་རི་ནས་གཏེར་ཁ་བསྔོག་འདོན་བྱེད་མཁན་ལ་ངོ་རྒོལ་བྱས་པའི་དོན་དག་བྱུང་ནས་ད་ལྟ་ཕལ་ཆེར་ལོ་གཅིག་འགོར་གྲབས་འདུག ཡིན་ནའང་གནད་དོན་དེ་ས་གནས་སྲིད་གཞུང་གིས་མང་ཚོགས་ཀྱི་བློ་ངོར་འབབ་པའི་ཐག་གཅོད་ཅིག་ད་བར་དུ་བཅད་མེད་པས། གོང་སྔོན་བླ་རི་ནས་གཏེར་སྔོག་སྟེ་འཁོར་ཡུག་དང་སྐྱེས་ཁམས་ལ་གནོད་ཅིང་།
༢༠༠༨་ལོའི་ཟླ་༧་པ་ནང་། ཞིས་ཀྲུའུ་ཅུན་དང་གཏེར་བསྔོགས་མཁན་མི་གསུམ་བཅས་ཀྱིས་ཧྥུ་ཅན་ཞིང་ཆེན་ནན་ཕུན་ས་ཆའི་ཧྭོ་ལོ་རི་ངོ་ཡི་ནགས་སའི་བདག་དབང་དང་གཏེར་བསྔོག་གི་ཆོག་མཆན་བླངས་ནས་གཏེར་རྡོ་བསྔོགས་སྐབས། ས་རྡོ་མང་བོ་རི་འདེབས་སུ་སྤུངས་ནས། ཉེ་འདེབས་ཀྱི་ནགས་ཚུལ་ལ་གནོད་སྐྱོན་ཚབས་ཆེན་བཟོས་པ་མ་ཟད།
© 2018 — Powered by WordPress
Theme by Anders Noren — Up ↑


text:
ཀན་ཇག་ཐང་ཏ་ཞེས་པ་སུ་ཡིན་ནམ།
རྩོམ་བྲིས་པ། རྩོམ་སྒྲིག་པ། དྲི་བ་གཏོང་མཁན། གཟེར་མིག
དྲི་བ། ཀུན་གྲོལ་འཇའ་ཚོན་སྙིང་པོའི་ཞལ་སྔ་ནས། ” སྨྲ་བའི་ཁྱུ་མཆོག་སྙན་དངགས་མཁན་དབང་ཀན་ཇག་ཐང་ཏ་ཞེས་གྲགས་སྙན་པའི་གདུགས་དཀར་སྲིད་རྩེར་བསྐོར་མཛད་སངས་རྒྱས་གླིང་བ་སྙིང་གི་དབྱིག །” ཅེས་སངས་རྒྱས་གླིང་བ་ལ་ ” ཀན་ཇག་ཐང་ཏ་” ཞེས་བསྔགས་པའི་བརྗོད་དོན་ཅི་ཡིན་སྐོར་ཁ་གསལ་བའི་དྲིས་ལན་མཛད་རོགས་ཞུ།
ལན། དེ་ནི་སློབ་དཔོན་བཻ་རོ་ཙ་ནའི་མཚན་གཞན་ཞིག་ཡིན་འདུག་སྟེ། བཻ་རོའི་རྣམ་ཐར་ལས། ” དཔལ་གྱི་བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་རྟེན་དང་བརྟེན་པ་རྣམས་བཞེངས། དམ་པའི་ཆོས་བསླབ་པའི་ཕྱིར་རྒྱལ་པོས་བོད་ཕྲུག་དབང་པོ་གསལ་ཞིང་བློ་རྣོ་བ་མང་པོ་བསྐོངས་ནས་ལོ་ཙཱ་བསླབས་ཀྱང་སཾ་སྐྲྀ་ཏའི་སྒྲ་དག་པོ་མ་བྱུང་བར། རྒྱལ་པོ་ཐུགས་ཕམ་པའི་ཚེ་སློབ་དཔོན་ཆེན་པོས། གཙང་གི་སྙེ་མོ་བྱེ་དཀར་བྱ་བ་ཡི། །གནས་གཞི་ཞིག་གི་གྲོང་ཁང་དམིག་གུ་ན། །ཕ་མིང་སྦ་གོར་ཧེ་འདོད་བྱ་བ་ལ། །མ་མིང་བྲན་ཀ་བཟའ་སྒྲོན་སྐྱིད་བྱ་བ། །གན་ཇག་ཐང་ཏ་ཞེས་པ་ལོ་བརྒྱད་པ། །ཕ་མ་གཉིས་ལ་བསླངས་ཏེ་འདི་རུ་མཆིས། །སྤྲུལ་པའི་ལོ་ཙཱ་རྩོད་མེད་གྲགས་པ་འབྱུང་། །ཞེས་ལུང་བསྟན་པ་ལྟར། གཙང་ཉང་ཆབ་དང་། གཙང་ཆབ་འཛོམས་པའི་འགྲམ་དུ་ཡབ་སྦ་གོར་ཧེ་འདོད་དང་། ཡུམ་སྒྲོན་བཟའ་སྐྱིད་གཉིས་ལ་གན་ཇག་ཐང་ཏ་ལོ་བརྒྱད་ལ་སླེབས་པ་དེ་རྒྱལ་པོ་རང་ཉིད་ཕེབས་ནས་སློང་བར་མཛད།” ཅེས་པ་སོགས་དང་།
ཡང་ཐང་ཡིག་ཤེལ་བྲག་མའི་ལེའུ་བཞི་པར། ” བཻ་རོ་ཙ་ནས་བོན་ཆོས་འདྲེས་མར་བསྒྱུར། །བཻ་རོ་ཙ་ནས་རྩིས་སྨན་འདྲེས་མར་བསྒྱུར། །བཻ་རོ་ཙ་ནས་མདོ་སྔགས་འདྲེས་མར་བསྒྱུར། །མདོ་བསྒྱུར་ནང་དུ་ཡེ་ཤེས་སྡེ་ཞེས་བྲིས། །སྔགས་བསྒྱུར་ནང་དུ་བཻ་རོ་ཙ་ན་བྲིས། །བོན་བསྒྱུར་ནང་དུ་གན་ཇག་ཐང་ཏ་བྲིས། །རྩིས་བསྒྱུར་ནང་དུ་ཨིནྡྲ་བཻ་རོ་བྲིས། །སྨན་བསྒྱུར་ནང་དུ་ཆོས་འབར་བྱ་བ་བཅུག །མདོ་ཆོས་དགོངས་འགྲེལ་དང་བཅས་ཕལ་ཆེར་བསྒྱུར། །” ཞེས་གསུངས་པ་སོགས་ཀྱིས་ངེས་སོ།། །།


text:
རྣོ་སྦྲེང་།
དྲ་སྦྲེལ་གྱི་དུས་རབས་ནི། སྟབས་ལེགས་ན་ཕག་ལ་ཡང་གཤོག་པ་ཐོགས་ཏེ་བར་སྣང་ལ་འཕུར་ཐུབ་པའི་དུས་རབས་ཤིག་ཡིན་ཞེས་ཀུན་གྱིས་བཤད་ལ། དངོས་གནས་ཕག་གཤོག་ཐོགས་དང་གླང་ཁྲི་འདུག ཝ་གོས་གྱོན་གྱིས་རང་རེའི་སྤྱི་ཚོགས་སུ་ཡང་གོས་སྣུམ་གྱིས་ཟས་པ་བཞིན་བཀང་ཡོད། དེ་ལ་ཐབས་ཅི་ཡོད། ད་ལྟའི་སྤྱི་ཚོགས་ཧྲིལ་བོའི་ངོ་གདོང་རེད་པས། སྐད་ཆ་རེ་གཉིས་ཀྱིས་མི་འདོད་ཚུལ་བཤད་པ་དང་སྡིགས་དམོད་བོར་བ་ཙམ་གྱིས་ཁད་ཀྱིས་གཞོམས་འགྲོ་བ་ཞིག་ག་ལ་ཡིན།
ཁོ་བོས་སྔོན་ཆད་ཅིག་ལ་བཤད་མྱོང་བ་བཞིན། དྲ་སྦྲེལ་གྱི་དུས་རབས་འདི་ནི། “དོན”འུར་གྱིས་མི་སྤེལ་བར་“འུར”འུར་གྱིས་སྤེལ་བའི་དུས་རབས་ཤིག་ཡིན་པ་དང་། ཁ་གཡང་དང་ལག་ལེན་གཉིས་ལས་ཁ་གཡང་འགངས་སུ་བརྩི་བའི་དུས་རབས་ཤིག་རེད། དེ་ནི་བར་སྐབས་ཤིག་གི་མི་རྣམས་ལ་ལེགས་ཉེས་བླང་དོར་འབྱེད་བྱེད་པའི་བློ་མིག་ལྡོངས་པ་དང་། དོགས་སློང་དང་དཔྱོད་ཤེས་ལ་བར་ཐག་བཀྱེད་དེ། རི་བོང་ཅལ་འདྲོགས་ཀྱི་ལམ་བུ་ལ་ཐད་ཀར་འཇུག་རྐྱང་བྱེད་པས་ཅི་ལ་མིན་ཏེ་ཡིན་ནོ།།
ང་ཚོ་སུ་ལ་ཐུག་ན་ཡང་རིགས་ཞེན་ཡོད་མདོག་ཁ་བོ་སྟོན། ལ་རྒྱ་ཆེ་མདོག་ཅན་པོ་མངོན། དེ་ནི་རང་ཉིད་ལ་རུས་པ་སྲ་མོ་ཞིག་ཡོད་ཅན་པོ་ཡིན་སྲིད། སྤྱིར་ན་རིགས་ཞེན་ཡོད་པ་ནི་དགའ་འོས་པའི་དོན་དག་ཅིག་ཡིན་མོད། རིགས་ཞེན་ནི་ཁ་གཡང་དང་ཚོར་ཤེས་ཙམ་གྱིས་འགྲུབ་པ་ཞིག་ག་ལ་ཡིན། དཔེར་ན། རྒྱ་མི་མང་པོས་ནམ་ནམ་ཞར་ཞར་ཉི་ཧོང་བ་ལ་(小日本)ཉི་ཕྲུག་ཅེས་འབོད་པ་དང་གཅིག་མཚུངས་རེད། ཚོར་ཤེས་ཀྱི་ངོས་ནས་ཉི་ཕྲུག་དང་སྐྱག་ཕྲུག་ཅེས་མར་བཞད་ཀྱིས་བཅད། རྐང་འོག་ཏུ་བརྫིས་ཡོད་ན་ཡང་། དོན་དམ་དུ། རྒྱ་ནག་གི་ཁྲོམ་ར་རུ་ཉི་ཧོང་གི་ཐོན་རྫས་ཀྱིས་ཁྱབ་ཡོད་པ་དང་། ཁོ་ཚོས་(小日本)ཉི་ཕྲུག་ཏུ་འབོད་པའི་ཐོན་རྫས་སྣ་ཚོགས་རང་གི་འཚོ་བའི་ཁྲོད་དུ་ཨེན་ཙམ་ལ་ཡང་ཁ་འབྲལ་གྱིན་མེད་པ་དེས་ཅི་ཞིག་མཚོན་ནམ།
དེས་ནི་ཀྲུང་གོ་བའི་ཐོན་རྫས་ཉི་ཧོང་གི་ཐོན་རྫས་ཀྱི་ཁ་ཡ་དོ་ཡ་མ་ཡོང་བ་མཚོན་རེད། དེས་ནི་དཔྱོད་ཤེས་ཀྱི་ལམ་ནས་དཔག་ཚེ་ཉི་ཧོང་བ་ཆེན་པོ་ལས་ཆུང་ཆུང་མིན་པ་མཚོན་རེད། ཉོ་འཚོང་གི་ངོས་ནས་བཤད་ན་མི་རེ་རེ་ནི་མཛད་སྤྱོད་པ་རེ་རེ་ཡིན། མཛད་སྤྱོད་པ་ཞིག་གི་ངོས་ནས་བཤད་ན། ཐོན་རྫས་སྤུས་དག་དང་སྟབས་བདེ། ཉེར་མཁོ་ཡི་རིགས་བདམས་རྒྱུ་ནི་མ་མཐའི་འདོད་པ་རེད། གནས་བབ་འདི་འདྲ་ཞིག་གི་འོག་ཏུ་ང་ལ་རིགས་ཞེན་ཡོད་ཅེས་རང་གི་དངོས་པོ་སྤུས་ཞན་ཉོ་བའམ་གཞན་གྱི་ཐོན་རྫས་སྤུས་དག་འདེམ། བར་གླགས་འདིར་ངེས་པ་དོན་གྱིས་ལ་རྒྱ་རྩོད་མཁན་ཞིག་ཡིན་ཚེ་རིགས་ཞེན་ཙམ་གྱིས་རང་གི་དངོས་རྫས་སྤུས་ཞན་བཀོལ་ལམ། སློབ་སྦྱོང་དང་འབད་འབུངས་སྣ་ཚོགས་ལ་བསྟེན་ནས་རང་གི་ཐོན་རྫས་སྤུས་གཙང་ཅན་དུ་བསྒྱུར་བར་གལ། དོན་དམ་གྱི་ལ་རྒྱ་གང་ཡིན་སོ་སོས་སོམས།
དེ་ལྟར་ཉིན་རྒྱུན་ལག་ནས་གཞན་གྱི་ཐོན་རྫས་སྣ་ཚོགས་བཀོལ་བཞིན་ངག་ནས་གཞན་ལ་ཆུང་ཆུང་དང་ཕྲུ་གུ་ཅེས་བརྗོད་ན་དཔྱོད་ཤེས་དང་གཏན་ཚིགས་ཀྱིས་ཅི་ལྟར་འགྲེལ། དེའི་ཕྱིར། རང་ཉིད་ཆེན་པོ་དང་གཞན་ཉིད་ཆུང་ངུ་ཆགས་དགོས་ན་ལག་ལེན་གྱི་སྒང་ནས་གསལ་བཤད་གནང་དགོས་པ་རེད། ནམ་ཞིག་ཀྲུང་གོ་བའི་ཐོན་རྫས་སྤུས་ལེགས་སྣ་ཚོགས་བཏོན་ཏེ་ཉི་ཧོང་བའི་ཐོན་རྫས་ཀྱི་སྔུན་ལ་ཤོར་ཚེ། ད་གཟོད་ཏག་ཏག་ཁྱེད་རང་ཆེན་པོ་ཆགས་སོང་བ་རེད་དེ། གཞན་ལ་ཆུང་ངུ་ཕྲུ་གུ་ཅེས་བརྗོད་ན་ཡང་། དགེ་ཆོས་ལགས་ཀྱི་སྐད་ཆ་ཞིག་གིས་བཤད་ན། ང་རྒྱལ་དེ་ནི་དོན་གྱི་ང་རྒྱལ་ཡིན་པ་རེད།
དེའི་ཕྱིར། ཕོ་ཁྱོ་ཀ་ཞིག་ཡིན་ཕྱིན་དཔྱོད་ཤེས་དང་ལག་ལེན་གྱི་སྒང་ནས་ཞིབ་བསྡུར་བྱེད་པ་ལས། ཚོར་ཤེས་ཀྱིས་སྡིགས་དམོད་བོར་བ་ཙམ་གྱིས་རང་ཉིད་ཆེན་པོ་ཡིན་པ་དང་བླ་མེད་ཡིན་ཞེས་ཨུ་ཚུགས་ཅི་ལྟར་རྒྱབ་ཀྱང་ཕན་པ་ཡོད་མ་རེད།
དེ་དག་ནི་འཕྲོས་བཤད་རེད་དེ། བྱེ་བྲག་ཏུ་བབས་ན། འོ་སྐོལ་ཚང་གི་སྡེ་རུ་ཡང་ནད་ཡམས་ཤིག་འགོས་ཡོད་དེ། བོད་པ་རང་གི་རིག་གནས་དང་གོམས་སྲོལ། སྲོལ་རྒྱུན་ལས། གཞན་གྱི་རིག་གནས་དང་གོམས་སྲོལ་སོགས་ནམ་ཡང་ཆུང་ཆུང་ཞིག་ལ་བརྩི། དོན་དམ་དུ། གཞན་གྱི་ཡོད་ཚད་ཧྲིལ་གྱིས་ལེན་དགོས་ཟེར་བའི་དོན་མིན་ཡང་། གཞན་གྱི་ལེགས་ཆ་ལ་ངེས་པར་དུ་སློབ་སྦྱོང་དང་བརྩི་བཀུར་བྱེད་དགོས་པ་རེད། དཔེར་ན། རང་རེའི་མི་མང་པོ་ཞིག་གིས་ཀྱང་རྒྱ་ཕྲུག་ཅེས་འབོད་པ་རེད། ལག་ལེན་གྱི་སྒང་ནས་ང་ཚོས་ཐོན་རྫས་ཤིག་གསར་གཏོད་བྱེད་དགོས་ན་འདྲ། ལས་ཀ་གང་ཞིག་བྱས་ན་ཡང་རྒྱ་མིའི་རྗེས་སུ་ཆོད་པ་མ་རེད། དེའི་ཕྱིར་ང་ཚོས་རྒྱ་ཕྲུག་ཅེས་འབོད་པ་ནི་རྒྱ་མིས་ཉི་ཧོང་བ་ལ་ཉི་ཕྲུག་ཅེས་འབོད་པའི་རིགས་པ་དང་གཅིག་མཚུངས་ཡིན་པས། ལག་ལེན་དང་དངོས་ཡོད་ཀྱི་སྒང་ནས། ང་ཚོ་ཅི་ལྟར་ཆེན་པོ་ཆགས་དགོས་སམ། ང་ཚོ་ལ་སྲོལ་རྒྱུན་རིག་གནས་ཧ་ལས་པ་ཞིག་ཡོད་ཟེར་རྒྱུ་ཡིན་ནམ། ང་ཚོ་ལ་མེས་པོ་ཉི་ཟླ་ལྟ་བུ་བྱོན་མྱོང་ཟེར་རམ། དྲང་མོར་བཤད་ན། རྒྱལ་ཁབ་གང་དང་མི་རིགས་སུ་ཞིག་ལ་རང་གི་སྲོལ་རྒྱུན་རིག་གནས་མེད་དམ། མེས་པོ་ཉི་ཟླ་ལྟ་བུ་བྱོན་མ་མྱོང་ངམ། རང་རང་གི་ལུགས་ལ་རང་རང་དབུ་མ་བ་ཟེར་བ་བཞིན། སོ་སོའི་སྣང་ཡུལ་ལ་སོ་སོའི་སྲོལ་རྒྱུན་དང་རིག་གནས། མེས་པོ་ཟླ་མེད་ཉི་ཟླ་ལྟ་བུ་ཡིན་པ་རེད། དེས་ན་ང་ཚོས་ལབ་ཅི་ལྟར་རྒྱག་གམ། ང་ཚོ་ལ་མི་གཤིས་ལེགས་པོ་ཞིག་དང་སེམས་པ་བཟང་བོ་ཞིག་ཡོད་ཟེར་རམ། དེ་ཡང་སུས་ཟེར་མི་ཤེས།
དེ་ལྟ་ན། ང་ཚོས་ཚོར་ཤེས་ཁོ་ནའི་ལམ་ནས་རིགས་ཞེན་དང་ལ་རྒྱ་བཤད་ནས་མི་འདུག་པར། ལག་ལེན་དང་དཔྱོད་ཤེས་ཀྱི་ལམ་ནས་རང་གི་རིག་གནས་རྒྱུན་སྐྱོང་དང་དར་སྤེལ་གཏོང་རྒྱུ་ནི་གནད་ཀྱི་དམ་པ་ཡིན་ལ་དོན་གྱི་ལ་རྒྱ་ཡང་ཡིན་ནོ།།
2016.11.2ཞོགས་ཀར་གནའ་མཁར་ཟི་ལིང་གི་རང་ཁྱིམ་ཉི་འོད་འཁྱིལ་བའི་ལྡིངས་ཁང་ནས་ཤར་མར་སྤེལ་བའོ།


text:
༡ རང་ཉིད་རང་གིས་ངོ་ཤེས་པར་གྱིས་ཤིག ཁྱོད་བརྩེ་དུང་གི་རྒྱས་སྲས་མིན་ལ། སྲིད་ཀྱི་དེད་དཔོན་ཡང་མིན། ཁྱོད་ལ་མི་རིགས་ཀྱི་བདེ་སྡུག་དང་རྒྱལ་ཁབ་དར་རྒྱས། རིག་གནས་གསར་རྙིང་གི་དགེ་སྐྱོན། ཆོས་སྲིད་ཟུང་འབྲེལ་ལ་འགལ་འདུ་ཡོད་མེད་སོགས་གླེང་བའི་འགན་འཁྲི་ལྕི་མོ་དེ་གནས་སྐབས་མེད། ཁྱོད་སློབ་མ་ཞིག་ཡིན། ཁྱོད་སློབ་གཉེར་བ་ཞིག་ཡིན། སྐབས་བབས་སྦྱང་བྱར་བརྩོན་ཅིག རིགས་མཐུན་ཁྱུ་ལས་རྒྱལ་བར་གྱིས་ཤིག རིགས་པའི་གླིང་གར་ཅི་ཞིག་གི་དོན་དུ་འོང་། ཕ་མ་གཉེན་བཤེས་ཀྱིས་རེ་བ་ཅི་ཞིག་བཅོལ། ཁྱོད་སློབ་མཐར་ཕྱིན་ན། ཁྱོད་རིགས་སྨྲ་བ་དང་བསམ་བློ་བར་གྱུར་ན། མི་རིགས་བདེ་སྡུག་གི་འགན་འཁྲི་སོགས་གླེང་དགོས་ལ་འཁུར་ཡང་དགོས། བྱ་བ་གང་ལའང་གོ་རིམ་ཞིག་ཡོད།
༢ ཁྱོད་ཀྱིས། སློབ་སྦྱོང་བྱེད་པའི་དགོས་པ་མཐར་ཐུག་ཅི་ཞིག་ཡིན་ངོས་ཟིན་ཡོད་དམ། རྒྱུགས་སྐར་མཐོ་བ་གནས་སྐབས་རླུང་རྟ་ཙམ་ཡིན་ལ། ཟླ་ཕོག་ཅིག་གི་ཆེད་དུ་བརྩོན་པ་བློ་མིག་རྐང་རྩེར་གཏོད་མཁན་ཚོའི་བསམ་རྒྱ་ཙམ་རེད། རང་ལ་ལྟོས་ཏེ་ཀུན་སྤྱོད་དང་མི་གཞི་ལེགས་བཅོས། བསམ་པ་བཟང་བོ། བླང་དོར་དབྱེ་འབྱེད་ཤེས་པའི་ཆེད་དུ་སློབ་སྦྱོང་བྱེད་དགོས་ལ། གཞན་ལ་ལྟོས་ཏེ་ས་སྒང་རིལ་མོར་ཕན་རླབས་ཆེ་བ། ཚེ་འདིའི་འཚོ་བ་ཐག་གཅོད་དང་ཕྱི་མར་ལམ་སྟོན་བྱེད་ནུས་པ། རིག་པའི་གསང་ཚིག་འདོམས་པ། ཕྱི་ནང་ཚན་རིག་གསར་གཏོད་དང་ལག་ལེན་མཁས་པའི་ཆེད་དུ་སློབ་གཉེར་བྱེད་དགོས། འདི་ནི་ཉིང་དགོས་ཡིན།
༣ ཤེས་རབ་ཉི་མ་འདྲ་ཞིག་ཡོད་ཀྱང་། བརྩོན་པ་ཆུ་རྒྱུན་འདྲ་ཞིག་མེད་ན། མཁས་པའི་གོ་འཕང་མི་ཐོབ། རིག་པའི་གཏེར་ཁ་མི་ལོན། ཡོན་ཏན་ལ་མོས་གུས་ཡོད་ན། བཟློག་མེད་ཀྱི་བརྩོན་འགྲུས་ཡོད་ན། འཇིག་རྟེན་གྱི་ཁམས་ཆེན་པོར། ཁྱོད་ཀྱིས་ཤེས་མི་ཐུབ་པའི་ཤེས་བྱ་དང་འཐོབ་མི་ཐུབ་པའི་གོ་འཕང་ཞིག་ཡོད་མི་སྲིད། ཁྱོད་མི་རློམ་ན། ཀུན་མཁྱེན་རྒྱལ་བའི་གསུང་སྙན་ལ་རྣ་བ་བློགས། སྔོན་བྱོན་དམ་པའི་བཞུད་ལམ་ལ་ག་ལེར་གཟིགས་དང་ངེས་པ་རྙེད་འོང་།
༤ སློབ་སྦྱོང་ལ་མི་དགའ་བ་ནི་ངེས་འབྱུང་མིན་ལ། དགེ་རྒན་ལ་མི་བཀུར་བ་ནི་དེ་ལས་ཀྱང་དཔའ་རྟགས་ག་ལ་ཡིན། འདྲ་མཉམ་དང་ཁེ་དབང་ཟེར་བ་གནས་ལུགས་ཀྱི་སྟེང་ནས་མ་བཙུར་ལྷོད་ཀྱིས་འོང་རྒྱུ་ཞིག་ལས། ཨུ་ཚུགས་དང་གླེན་རྟགས་བསྟན་ཏེ་བཙན་གྱིས་ལེན་རྒྱུ་ཞིག་ཡེ་ནས་མ་ཡིན། མི་ཤེས་པའི་མུན་པ་སེལ་ཞིང་གནས་ལུགས་ཀྱི་ངོ་སྤྲོད་པའི་དགེ་རྒན་ཞིག་ཡིན་ན། གནས་ལུགས་ལས་ལྷག་པའི་དགའ་མོས་དང་བརྩི་བཀུར་བྱེད་རིགས་ཏེ། འཇིག་རྟེན་ཁམས་འདིར་དྲིན་ཅན་ཟེར་བ་ཞིག་ཡོད་ན་ཕ་མ་དང་དགེ་རྒན་ལས་གཞན་དུ་ཅི། དྲིན་ལན་ཙམ་ཡང་གཞལ་མི་ཤེས་པའི་མི་ཞིག་ཡིན་ཚེ། དཀྱེལ་ཡངས་དང་སྒལ་ཚིགས་སོགས་ཁྲི་འབུམ་གླེང་ཡང་དགོས་པ་མི་འདུག ལག་ལེན་དང་སྙིང་བོས་སྟོང་ཟིན། དེ་དག་གི་སྒལ་ཚིགས་དྲང་ཡང་ཁ་གྲག་ཤེས་པའི་ཤིང་སྡོང་ཞིག་རེད། བྲང་ཁོག་ཡངས་ཀྱང་དེའི་ནང་དུ་འཕར་ལྡང་ཉམས་པའི་སེམས་པ་འཁྱག་པོ་ཞིག་ལས་ཅི་ཡང་མེད།
༥ སློབ་ཁྲིད་ལ་ཉན་པ་ནི། དགེ་རྒན་ལ་ངག་རྩལ་དང་བློ་རྩལ་ཡོད་མེད་ཉམས་སད་པའི་ཆེད་མིན་ལ། སློབ་གྲྭར་འགྲོ་བ། ཕ་མ་དང་དགེ་རྒན། སློབ་གཙོ་དང་རྒྱལ་ཁབ་སོགས་ཀྱི་ཆེད་མིན་པའི་ངེས་ཟིན་ཞིག་མ་མཐའ་འང་ཡོད་དགོས། ཁྲིད་བྱའི་སློབ་དེབ་རིག་ན་མགོ་བོ་ན་ཞིང་། སློབ་སྦྱོང་གི་སྐབས་དུས་དེབ་དང་ཚགས་པར། གསར་འགྱུར་དང་སྒྲུང་གཏམ་སོགས་ཀྱི་དཔེ་ཆ་ལ་བལྟ་རྒྱུར་དགའ་ཐལ་ཆེ་བ་ནི། ཁྱོད་ལ་ཁྱད་མཚར་བའི་རིམས་ནད་ཅིག་ཕོག་པའི་དན་རྟགས་ཡིན་ཏེ། སློབ་གླིང་གི་ཁྲིད་བྱ་དག་མི་དགོས་ན། འགྲིག་ལམ་འོང་ནས་སྒུར་ཏེ་སྡོད་པ་ལས། ཞིང་ཁ་དང་ཕྱུགས་རྗེས་དག་ནས་རང་དབང་གིས་དུས་དེབ་སོགས་ཞིབ་པར་ཀློགས་ཤིག་ཨང་།
༦ དང་བོར་སློབ་གླིང་གི་སྒོ་ཆེན་དུ་འཛུལ་ཚེ། འགྱུར་མེད་ཀྱི་དམ་བཅའ་ཞིག་སྙིང་ལ་ཞོག ཉིན་རེའི་ཡར་ཐོན་དག་ཡི་གེར་ཕོབས། རྗེས་སུ་སློབ་གླིང་གི་སྒོ་ཆེན་བརྒལ་ནས་འགྲོ་ཚེ། སློབ་སྦྱོང་གི་གྲུབ་འབྲས་ལ་སྡོམ་རྩིས་ཤིག་རྒྱོབས། གཤིས་སྤྱོད་དང་མི་གཞིར་ཕན་བསྐྱེད་བྱུང་མིན་བྱ་ར་རེ་གྱིས། དགེ་སློབ་ཟུང་གི་ཉིན་ཟླ་ལོ་མཐུད་ཀྱི་དཀའ་སྤྱད་ལ་འབྲས་བཟང་སྨིན་འདུག་གམ། འཇའ་ཚོན་གྱི་གོས་དང་། དྲེད་མོང་གིས་བྱི་བ་བཟུང་བའི་རྗེས་སུ་སོང་ཡོད་ན། ཁྱོད་ཀྱི་དུས་གསུམ་དང་མདུན་ལྗོངས་མིག་ཆུ་ཡིན་འགྲོ།
༧ ཉལ་ནས་མཁས་པར་གྱུར་བ་དང་། གཉིད་ནས་དཔེ་ཁྲིད་ལ་ཉན་པ། རྩེ་དགོད་གཡེང་བས་སློབ་སྦྱོང་གི་ཡང་རྩེར་སོན་པའི་གདམས་པ་ཞིག་ད་སྔོན་སུས་ཀྱང་རྙེད་མི་འདུག་ལ། ཕྱིས་སུའང་རྙེད་ཐབས་བྲལ། དེ་བས། སློབ་མའི་སྐབས་སུ་སྔ་ལངས་འཕྱི་ཉལ་གྱི་དཀའ་སྤྱད་བཟོད་དགོས། དོན་ཉུང་བྱ་ཉུང་གི་གདམས་པ་དྲན་དགོས། སློབ་ཁྲིད་ཀྱི་དུས་སུ་ལེགས་པར་རབ་ཏུ་ཉན་ཏེ་ཡིད་ལ་གཟུང་དགོས་པ་རྩ་བའི་དམ་ཚིག་ཅིག
༨ ཁྱོད་ཉིད་མི་ཤེས་ནད་ཀྱིས་གཟིར་བའི་ཉམ་ཐག་ནད་པ་ཞིག་ཡིན་ན། དགེ་རྒན་ནི་ནད་ཐབས་ལ་མཁས་པའི་སྨན་པ་དང་། བསླབ་བྱ་དངོས་ནི་ཟུག་འཇོམས་ནད་བརྒྱ་སྨན་གཅིག སྨན་ལེགས་པར་བཏུང་བས་ནད་སེལ་ལ། སྐྱབས་དང་མགོན་དང་དཔུང་གཉེན་ཟེར་བའང་དགེ་རྒན་ལས་གཉིས་སུ་མེད་པ། སྨན་པའི་ངག་བཞིན་སྨན་བསྟེན་པས་ལུས་སྲོག་རིང་དུ་འཚོ་བ་བཞིན། སློབ་གཉེར་ཚུལ་བཞིན་བྱས་པས། མི་ཚེའི་སྙིང་བོ་ལོན་པ། རང་དང་མི་རིགས་ཡར་རྒྱས་སོགས་ལ་རམས་འདེགས་བྱེད་ཐུབ་པ། སྐྱེ་དགུ་ཡོངས་ལ་ཕན་བདེ་བསྐྲུན་འདོད་པའི་འདུ་ཤེས་དང་ལྡན་ཚེ། ཁྱོད་ཀྱི་སློབ་གཉེར་ལ་ལམ་ལྷོང་བྱུང་བ་ཡིན།
༩ ལྷན་སྐྱེས་ཀྱི་ཤེས་རབ་རྟུལ་བ། དཔེ་ཁྲིད་ཀྱི་དོན་མི་གོ་བ། གཞུང་ཚིག་བློར་མི་ཟིན་པ། རྒྱུགས་མི་འཕྲོད་པ། འཛིན་གྲྭའི་རྗེས་སུ་ལུས་པ་སོགས་ནི་དེ་འདྲའི་དངངས་འཚབ་དང་ཁོ་ཐག་ཆད་དགོས་པའི་གནས་ཤིག་མ་ཡིན་ཏེ། དེ་དག་རེ་རེར་ཐབས་དང་དངོས་གཉེན་རེ་ཡོད་པས་ཁྱོད་ནམ་ཞིག་ཅིས་ཀྱང་རྒྱལ་ངེས། འོན་ཀྱང་། ཤེས་རབ་རྣོན་པོ་ལོག་པར་བཀོལ་བ། སློབ་ཁྲིད་ལ་ཉན་རྒྱུར་སུན་པ། གཞུང་ཚིག་བློར་འཛིན་པ་ཆོས་ལུགས་པའི་ལག་ཆར་སེམས་པ། རྒྱུགས་སྤྲོད་ལམ་ལུགས་ལ་ཐན་དུ་བལྟ་བ། ཅི་ཙམ་རྗེས་སུ་ལུས་ཀྱང་ཧུར་བརྩོན་དང་བྲལ་བ། མི་ཤེས་པ་རྒྱན་དུ་རློམ་པ་སོགས་ནི། ཁྱོད་ལ་མཚོན་ན་དམག་དཔོན་གཡུལ་ལས་ཕམ་པ་དང་མེ་ཤུགས་འཕུར་མདའི་གནོད་སྐྱོན་ལས་བརྒལ་བའི་འཇིགས་ཉེན་འབའ་ཞིག་རེད
༡༠ མི་ཤེས་ན་དགེ་རྒན་དང་སློབ་གྲོགས་ལའང་དྲིས་ན་བཟང་སྟེ། དྲི་བ་འདོན་པ་ནི་ཁྱོད་ཀྱིས་ཟུར་མི་འདྲ་བ་ཞིག་ནས་ཡོན་ཏན་གྱི་གཏེར་སྒོ་ཆེན་པོ་ཞིག་ཐབས་ཀྱིས་ཕྱེས་པ་དང་མཚུངས། འོན་ཀྱང་། རྒྱུགས་སྤྲོད་སྐབས་མངོན་ལྐོག་ཅི་རིགས་ནས་འདྲི་ཞིང་བརྐུ་བ་ནི། རང་གིས་རང་ལ་ཆད་པ་གཅོད་ཅིང་ངོ་ཚར་གཏོད་པ་ཁོ་ན་སྟེ། བྱེད་ཐབས་དེས། རྒྱུགས་འབྲས་ཅི་ཙམ་བཟང་ཡང་གཞན་གྱི་ཡིན་ལ། སྐར་གྲངས་ཅི་ཙམ་མཐོ་ཡང་སྟོང་བ་ཡིན། རྒྱུགས་ལེན་པ་ནི་སློབ་སྦྱོང་གི་ཐབས་ལམ་གཞན་ཞིག་ལས་ཅི་ཡང་མིན་ལ། བརྐུ་འབྲི་བྱེད་མིན་གྱིས་ཁྱོད་ཀྱི་མི་ཚེ་དང་མི་གཞིར་ཚོད་བགམ་བྱེད་ཀྱིན་ཡོད།
༡༡ སློབ་གླིང་གཅིག་ནས་མཐར་ཕྱིན་པ་ནི་ཐེམ་སྐས་ལ་འཛེགས་པ་དང་འདྲ་ལ། སློབ་དེབ་ཁ་ཤས་ལ་སྦྱངས་པ་ནི་ཁ་ཕྱོགས་ཤིག་རྙེད་པའམ་གཞི་རྐང་ཞིག་བཙུགས་པ་ཙམ་སྟེ། གྲུབ་འབྲས་འདི་ཙམ་གྱིས་ཁྱོད་གཏན་ནས་ཡིད་ཚིམས་མི་རུང་། བཀའ་གདམས་བླ་མ་ཚོས། འཚང་མ་རྒྱས་བར་དུ་སློབ་གཉེར་ལ་ཚར་བ་མེད། སངས་རྒྱས་པ་ན་སློབ་གཉེར་ཚར་བ་ཡིན། ཞེས་ལེགས་པར་གདམས་ཡོད་པ་ལ་སོམས་དང་ཤེས་འོང་།
༡༢ རི་བོང་ཅལ་འདྲོག་གི་གཏམ་རྒྱུད་དེ་སུ་ཞིག་གི་རྣམ་དཔྱོད་ལས་འཁྲུངས་པའི་གསལ་ཁ་མེད་ཀྱང་། དེས་གནས་ལུགས་ཤིག་སྟོན་གྱིན་འདུག ལེགས་བཤད་ཅིག་སྩོལ་གྱིན་གདའ། བདེན་དཔང་མེད་པར་གང་བྱུང་གིས་མེས་པོ་ཚོར་བསྙད་འདོགས་མ་བྱེད། སྐབས་དེའི་གནས་བབས་མ་རྟོགས་པར་རྒྱལ་བློན་ལོ་པཎ་དག་ལ་སྡིགས་དམོད་མི་འོས། དགེ་སྐྱོན་མ་ངེས་གོང་ནས་འུད་སྒྲོག་མ་གནང་། ཁ་གཡང་དང་སྟོང་བཤད་ལ་གཞི་མེད་ཀྱི་བདེན་ཁ་མ་སྟེར། གནས་ལུགས་ཀྱིས་ཕྱུག་པའི་གཞུང་ལུགས་གང་ལའང་གསར་བུའི་སྙིང་སྟོབས་སྤྱད་དེ་གླེན་རྒོལ་མི་རུང་། ངེས་དོན་གྱི་མཁས་པ་དང་སྐྱེས་བུ་དམ་པར་མི་ཆོས་ལས་འདས་པའི་ཁྱད་གསོད་མ་བྱེད། དེ་ལྟ་མིན་ན། འཆམ་མཐུན་དང་། མི་གཞིའི་རྩིས་ཐང་། བསམ་བློ་བ། མི་རིགས་རང་ལུགས་པ། བདེན་པ་བརྡར་བ་སོགས་ནི་རྩེད་ཆས་རྐྱང་རྐྱང་གི་ཐ་སྙད་ཙམ་རེད། ངས་ནམ་ཡང་གནས་ལུགས་མི་འཆད་པའི་མི་བུ་རེ་གཉིས་ལས་བདེན་པ་གཅིག་ལ་བརྩི་བཀུར་བྱེད་འདོད། ཕུགས་བསམ་དང་ཁ་ཕྱོགས་གྱིས་དབུལ་བའི་དུང་ཞེན་གྱི་སྐད་ཆ་དམ་དུམ་ལས་ཡང་དག་པའི་གཞུང་ལུགས་ཤིག་ལ་བློ་ཕུག་བཅོལ་ངེས།
༡༣ རྭ་རྩེ་ནས་མེ་ཞགས་མཆེད་ཅིང་ཞལ་སྒོ་ནས་དུག་ཆར་སྤྲོ་བའི་བདུད་ཅིག་ཡོད་མེད་མི་ཤེས་ཀྱང་། ཕན་གཏམ་དང་འཛུམ་དཀར། སོས་དལ་དང་སྤྲོ་འཁྱམ། འདོད་རྩེ་དང་རྒྱུ་འབྱོར། རྒྱུན་སྲོལ་དང་དགའ་དུང་སོགས་ཀྱི་ཁ་རྒྱན་སྤྲས་པའི་བདུད་དང་བདུད་རྒན་ཤིན་ཏུ་མང་སྟེ། མིང་གཞན་ལ་སྡིགས་གྲོགས་ཀྱང་ཟེར། བག་ཟོན་མ་བྱས་ན་དེས་ཁྱོད་རང་གཡང་དུ་འཁྲིད་ངེས། ཕྱུགས་ཏུ་བསྒྱུར་སྲིད། ངན་འགྲོར་འཕེན་འོང་། འདིའི་རིགས་ལ་དུག་བཞིན་མ་འཛེམས་ན་ཁྱོད་སྒོ་གསུམ་ཐལ་བར་བརླག་འགྲོ། རང་ཉིད་ལ་གཅེས་ཤིང་རང་གི་བློ་གྲོས་ལ་བརྩི་བཀུར་བྱེད་འདོད་ན་སྡིག་གྲོགས་དང་རིང་ནས་རིང་དུ་གྱེས་ཤིག
༡༤ ཁྱོད་ཀྱིས་འདོད་དགུར་སྤྱོད་པའི་ཟས་གོས་གནས་མལ་དེའི་ཕ་རོལ་ན་ཕ་མའི་དཀའ་སྡུག་སྲིད་དུ་བསྐྱངས་ཡོད། ཁྱོད་ཀྱིས་ཤེས་རིག་ཡོན་ཏན་ལ་སྦྱོང་བའི་མཐུན་རྐྱེན་དུ་ཕ་མ་དང་གཉེན་ཉེའི་རྔུལ་དུ་མཚོ་རུ་བསྐྱིལ་ཡོད། བག་ཡོད་པར་གྱིས་ཤིག གོ་སྐབས་བཟང་བོ་དམ་འཛིན་གྱིས་ཤིག རེ་བའི་རི་མོ་མ་གསུབ་ཅིག
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2373556 位访客